**МОНГОЛ УЛСЫН ИХ ХУРЛЫН УЛСЫН ИХ ХУРЛЫН ЭЭЛЖИТ БУС**

**ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БОЛОН**

**НИЙГМИЙН БОДЛОГЫН БАЙНГЫН ХОРООНЫ**

**2020 ОНЫ 8 ДУГААР САРЫН 26-НЫ ӨДӨР**

**/ЛХАГВА ГАРАГ/-ИЙН ХАМТАРСАН ХУРАЛДААНЫ ТОВЬЁГ**

|  |  |  |
| --- | --- | --- |
| № | **Баримтын агуулга** | **Хуудас** |
| **1.** | **Хуралдааны товч тэмдэглэл:**  | 1-2 |
| **2** | Хуралдааны дэлгэрэнгүй тэмдэглэл | 3-52 |
|  | 1.Ковид-19 цар тахлын улмаас үүссэн нөхцөл байдлаас шалтгаалан эх орондоо ирэх хүсэлт гаргасан Монгол Улсын иргэдийг татан авах асуудлаар Монгол Улсын Шадар сайдын мэдээллийг сонсох | 3-52 |

***Монгол Улсын Их Хурлын 2020 оны ээлжит бус чуулганы***

***Аюулгүй байдал, гадаад бодлогын болон Нийгмийн бодлогын***

***байнгын хорооны 8 дугаар сарын 26-ны өдөр /Лхагва гараг/-ийн***

***хамтарсан хуралдааны товч тэмдэглэл***

 Нийгмийн бодлогын байнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хамтарсан хуралдааныг даргалав.

 *Хуралдаанд ирвэл* *зохих 34* *гишүүнээс 23* *гишүүн ирж, 67.6 хувийн ирцтэйгээр* *хуралдаан 13 цаг 50* *минутад Төрийн ордны “Жанжин Д.Сүхбаатар” танхимд эхлэв.*

 *Чөлөөтэй: Т.Аюурсайхан;*

 *Өвчтэй: Ч.Ундрам;*

 *Тасалсан: Д.Батлут, Ц.Туваан, С.Чинзориг, Л.Энх-Амгалан, Х.Баделхан, Д.Бат-Эрдэнэ, Б.Дэлгэрсайхан.*

 ***Ковид-19 цар тахлын улмаас үүссэн нөхцөл байдлаас шалтгаалан эх орондоо ирэх хүсэлт гаргасан Монгол Улсын иргэдийг татан авах асуудлаар Монгол Улсын Шадар сайдын мэдээллийг сонсох***

 Хэлэлцэж буй асуудалтай холбогдуулан Монгол Улсын Шадар сайд Я.Содбаатар, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Боловсрол, шинжлэх ухааны сайд Л.Цэдэвсүрэн, Гадаад харилцааны сайд Н.Энхтайван, Эрүүл мэндийн сайд Т.Мөнхсайхан, Онцгой байдлын ерөнхий газрын дарга, Бригадын генерал Г.Ариунбуян, Хил хамгаалах ерөнхий газрын дарга, Бригадын генерал Ж.Бямбасүрэн, Сангийн яамны Төрийн нарийн бичгийн дарга С.Наранцогт, Нийслэлийн Засаг дарга бөгөөд Улаанбаатар хотын захирагчийн албан үүргийг түр орлон гүйцэтгэгч Ж.Батбаясгалан, Эрүүл мэндийн яамны Төрийн нарийн бичгийн дарга Я.Амаржаргал, Шадар сайдын ажлын албаны дарга Л.Саянаа, Мэргэжлийн хяналтын ерөнхий газрын дарга Т.Гантулга, Гадаад харилцааны яамны Консулын газрын захирал Л.Мөнхтүшиг, Онцгой байдлын ерөнхий газрын дэд дарга, хурандаа Б.Ууганбаяр, Цагдаагийн ерөнхий газрын дарга, хурандаа Ж.Болд, Цагдаагийн ерөнхий газрын дэд дарга Ж.Амгалан нар оролцов.

 Хуралдаанд Улсын Их Хурлын Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа, Хууль эрх зүйн хэлтсийн ахлах зөвлөх Х.Энэбиш, зөвлөх М.Отгон нар байлцав.

 Монгол Улсын Шадар сайд, Улсын онцгой комиссын дарга Я.Содбаатар Ковид-19 цар тахлаас урьдчилан сэргийлэх чиглэлээр хэрэгжүүлж буй арга хэмжээний талаар болон эх орондоо ирэх хүсэлт гаргасан иргэдийг татан авах үйл ажиллагааны талаар мэдээлэл хийв.

 Мэдээлэлтэй холбогдуулан Улсын Их Хурлын гишүүн С.Батболд, Т.Доржханд, Ц.Сандаг-Очир, Б.Энх-Амгалан, Б.Бат-Эрдэнэ, Б.Баярсайхан, Н.Энхболд, Д.Сарангэрэл, Н.Наранбаатар, С.Одонтуяа, Б.Бейсен, П.Анужин, Ж.Чинбүрэн, Б.Жаргалмаа, Ш.Адьшаа, Н.Алтанхуяг нарын тавьсан асуултад Монгол Улсын Шадар сайд, Улсын онцгой комиссын дарга Я.Содбаатар, Зам, тээврийн хөгжлийн сайд Л.Халтар, Уул уурхай, хүнд үйлдвэрийн сайд Г.Ёндон, Боловсрол, шинжлэх ухааны сайд Л.Цэдэвсүрэн, Гадаад харилцааны сайд Н.Энхтайван, Эрүүл мэндийн сайд Т.Мөнхсайхан, Онцгой байдлын ерөнхий газрын дарга Г.Ариунбуян, Хил хамгаалах ерөнхий газрын дарга Ж.Бямбасүрэн, Сангийн яамны Төрийн нарийн бичгийн дарга С.Наранцогт, Нийслэлийн Засаг дарга бөгөөд Улаанбаатар хотын захирагчийн албан үүргийг түр орлон гүйцэтгэгч Ж.Батбаясгалан, Гадаад харилцааны яамны Консулын газрын захирал Л.Мөнхтүшиг, Онцгой байдлын ерөнхий газрын дэд дарга Б.Ууганбаяр, Цагдаагийн ерөнхий газрын дэд дарга Ж.Амгалан нар хариулж, тайлбар хийв.

 Улсын Их Хурлын гишүүн Т.Доржханд, Б.Бат-Эрдэнэ, Ц.Сэргэлэн, Д.Сарангэрэл, М.Оюунчимэг нар үг хэлэв.

 Улсын Их Хурлын гишүүд Ковид-19 цар тахлын улмаас үүссэн нөхцөл байдлаас шалтгаалан эх орондоо ирэх хүсэлт гаргасан Монгол Улсын иргэдийг татан авах асуудлаар Монгол Улсын Шадар сайд Я.Содбаатарын мэдээллийг сонсов.

 *Уг асуудлыг 11 цаг 21 минутад хэлэлцэж дуусав.*

 *Хуралдаан 3 цаг 00 минут үргэлжилж, 34 гишүүнээс 25 гишүүн ирж, 73.5 хувийн ирцтэйгээр* *16 цаг 50 минутад өндөрлөв.*

 Тэмдэглэлтэй танилцсан:

 АЮУЛГҮЙ БАЙДАЛ, ГАДААД

 БОДЛОГЫН БАЙНГЫН

 ХОРООНЫ ДАРГА Б.БАТТӨМӨР

 НИЙГМИЙН БОДЛОГЫН БАЙНГЫН

 ХОРООНЫ ДАРГА М.ОЮУНЧИМЭГ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**УЛСЫН ИХ ХУРЛЫН 2020 ОНЫ ЭЭЛЖИТ БУС ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БОЛОН НИЙГМИЙН**

**БОДЛОГЫН БАЙНГЫН ХОРООДЫН 8 ДУГААР САРЫН 26-НЫ**

**ӨДӨР /ЛХАГВА ГАРАГ/-ИЙН ХАМТАРСАН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

 **М.Оюунчимэг**: Баярсайхан гишүүн ирсэн байна. Жаргалмаа гишүүн ирсэн байна. Оюунчимэг гишүүн ирсэн байна. Сандаг-Очир гишүүн ирсэн байна. Сарангэрэл гишүүн ирсэн байна. Адьшаа гишүүн ирсэн байна. Аюулгүй байдал, гадаад бодлогын байнгын хорооноос Бадальхан гишүүн ирсэн байна. Бат-Амгалан гишүүн ирсэн байна. Баттөмөр дарга ирсэн байна. Бат-Эрдэнэ гишүүн ирсэн байна. Наранбаатар гишүүн ирсэн байна. Сэргэлэн гишүүн ирсэн байна. Н.Энхболд гишүүн ирсэн байна. Ингээд гишүүд хуралдаа орж ирээрэй. С.Батболд гишүүн орж ирж байна.

 Нийгмийн бодлогын байнгын хороо, Аюулгүй байдал, гадаад бодлогын байнгын хорооны гишүүдийнхээ энэ өдрийн амгаланг айлтгая. Эхлээд гишүүдийнхээ ирцийг танилцуулчихъя. Түрүүн зарласан хүмүүсээс гадна сая Анужин гишүүн ирлээ. Одонтуяа гишүүн ирцэд орсон байна. Алтанхуяг гишүүн нэмж ирж ирцэд орсон байна. Чинбүрэн гишүүн маань ирсэн байна. Ингээд ирц 52.9 хувьд хүрсэн учраас хамтарсан хуралдаан нээснийг мэдэгдье.

 Өнөөдрийн хуралдааныг Нийгмийн бодлогын байнгын хороо, Аюулгүй байдал, гадаад бодлогын байнгын хороо 2 хамтран хийж байгаа.

 Хэлэлцэх асуудал: 2020 оны 8 дугаар сарын 17-ны өдрийн Монгол Улсын Их Хурлын чуулганы нэгдсэн хуралдааны үеэр Монгол Улсын Их Хурлын даргаас өгсөн үүргийн дагуу дэлхий нийтэд тархсан ковид-19, цар тахлын улмаас үүссэн нөхцөл байдлаас шалтгаалан эх орондоо ирэх хүсэлт гаргасан Монгол Улсын иргэдийг татан авах асуудлаар Монгол улсын шадар сайдын мэдээллийг сонсоно.

 Мөн албаны хүмүүс ирсэн байгаа. Тэгээд Байнгын хороодын гишүүд мэдээлэл сонссоны дараа сонирхсон асуултдаа хариулт авч болно. Үг хэлэх бололцоотой байгаа. Ингээд хуралдаан эхэлснийг мэдэгдье.

 Хэлэлцэх асуудлаа танилцууллаа. Ирсэн хүмүүсийг та бүхэндээ танилцуулъя. Ажлын хэсэгт: Монгол Улсын Шадар сайд, Улсын онцгой комиссын дарга Я.Содбаатар, Зам, тээврийн хөгжлийн сайд Халтар, Уул, уурхай, хүнд үйлдвэрийн сайд Г.Ёндон, Боловсрол, шинжлэх ухааны сайд Л.Цэдэвсүрэн, Сангийн яамны Төрийн нарийн бичгийн дарга С.Наранцогт, Нийслэлийн Засаг дарга бөгөөд Улаанбаатар хотын захирагчийн үүргийг түр орлон гүйцэтгэгч Ж.Батбаясгалан, Эрүүл мэндийн яамны Төрийн нарийн бичгийн дарга Амаржаргал, Шадар сайдын зөвлөх Саянаа, Мэргэжлийн хяналтын ерөнхий газрын дарга Гантулга, Онцгой байдлын ерөнхий газрын дарга, бригадын генерал Ариунбуян, Хил хамгаалах ерөнхий газрын дарга Бямбасүрэн, Гадаад харилцааны сайд Н.Энхтайван, мөн яамны Консулын газрын дарга Мөнхтүшиг, Онцгой байдлын ерөнхий газрын дэд дарга, хурандаа Ууганбаяр, Цагдаагийн ерөнхий газрын дарга, хурандаа Болд, Боловсрол, соёл, шинжлэх ухааны бага, дунд боловсролын газрын дарга Ням-Очир гэсэн бүрэлдэхүүнтэй ажлын хэсэг ирсэн байна.

 Ингээд Шадар сайдыг мэдээллээ хийхийг урьж байна. З дугаар микрофоныг нь нээе.

 **Я.Содбаатар:** Гишүүдийнхээ энэ өдрийн мэндийг дэвшүүлье ээ. Би ковид-19 халдварын цар тахлаас урьдчилан сэргийлэх талаар Засгийн газраас авч хэрэгжүүлж байгаа арга хэмжээний талаар болон тусгаарлалтад байгаа, одоо гадаадад байгаа иргэдийг татан авахтай холбоотой асуудлуудыг хамтад нь мэдээлье гэж бодож байна. Ерөнхий нөхцөл байдлын талаар дэлхий нийтэд хурдацтайгаар тархаад буй ковид-19 халдварын цар тахлын эрсдэл өндөр байгаа бөгөөд дэлхийн эрүүл мэндийн байгууллагаас цар тахлын хоёрдугаар давалгаа гарч байгааг анхааруулж байгаатай холбогдуулан Улсын онцгой комисс ковид-19 халдварын тархалтыг дотооддоо алдахгүй байх, нийгэм эдийн засгийн тогтвортой байдлыг хадгалах, гамшгаас хамгаалах бэлэн байдлыг бэхжүүлэхэд анхаарч ажиллаж.

 Дэлхийн эрүүл мэндийн байгууллагаас 2020 оны 1 дүгээр сарын 30-ны өдөр нийгмийн эрүүл мэндийн ноцтой байдал буюу онц байдал, 3 дугаар сарын 11-ний өдөр коронавируст халдварын тархалт цар тахлын хэмжээнд хүрсэн хэмээн зарласан. Ковид-19 халдварын цар тахал 2020 оны 8 дугаар сарын 25-ны өдрийн байдлаар дэлхийн 216 улс газар нутгийг хамаарч, 23 сая 809 мянган хүн нь халдвар авч, 81705 нас барж, эдгэрсэн хүний тоо 16 сая 35943 болж бүртгэгдсэн байна. 2020 оны 8 дугаар сарын 25-ны байдлаар дэлхийн 28 орчим улсад онц байдал зарлаж, 25 улс, хөл хорио тогтоон 86 улс хилээ хэсэгчлэн болон бүрэн хааж, хөл хорио тогтоон урьдчилан сэргийлэх, халдварын голомтыг устгах, тархалтыг хязгаарлах арга хэмжээг авч хэрэгжүүлж байна.

 Дэлхийн эрүүл мэндийн байгууллагаас хөл хорио хөдөлгөөний хязгаарлалт хамгийн үр дүнтэй байгааг бас онцолж байна. Сүүлийн үед ковид-19 халдварын шинж тэмдэггүй хүн халдвар тараах тохиолдол нэмэгдэж байгаа бөгөөд уг вирус нь хүнээс хүнд халдварлахаас гадна хүнээс амьтанд улмаар амьтнаас амьтанд халдварлаж байгаа нөхцөл байдлыг улам хүндрүүлж байна аа.

 Хоёр. Монгол Улсад ковид-19 халдварын нөхцөл байдлын талаар:

 2020 оны 1 дүгээр сарын 8-наас 8 дугаар сарын 25-ныг хүртэлх хугацаанд нийт 19832 хүнд тандалт судалгаа явуулж давхардсан тоогоор 50141 хүнд шинжилгээ хийснээс бусад улс орноос зөөвөрлөгдөн батлагдсан 298 тохиолдлыг илрүүлэн оношилж, эмчилгээнд 289 хүн эмчлэгдэж нийт өвчлөлийн 96.9 хувь нь эдгэрүүлсэн байна. Би энэ 25-ны дүнгээр гишүүдэд материал тараасан учраас энүүгээр явж байгаа. Өнөөдрийн байдлаар бол 300 хүн энэ зөөвөрлөгдсөн байдлаар ийм тохиолдол илрээд байгаа. Тэгээд мэдээллүүдээ 8 сарын 25-наар явж байгаа шүү гэдгийг бас онцолъё. 8 дугаар сарын 25-ны өдрийн ХӨСҮТ-ийн халдварын клиникт эмчлэгдэж буй хүн 9 байна. Үүнд биеийн байдал хөнгөн 1, хүндэвтэр 1 хүн байна. Манай улсад бүртгэсэн батлагдсан тохиолдлуудын 46 хувь нь хоолой өвдөх, 44 хувь нь толгой өвдөх, 31 хувь нь шинж тэмдэггүй, 30 хувь нь ханиах, 29 хувь нь халуурах, 27 хувь нь ядрах, 19 хувь нь нус гоожих, 11 хувь булчин өвдөх, 10 хувь нь хамар битүүрэх, 2 хувь нь ухаан балардах шинж тэмдэг илэрсэн байна.

 Халдварын өвчин судлалын үндэсний төв Зоониз өвчин судлалын үндэсний төв, Дархан-Уул, Дорнод, Ховд аймгийн нийт 6 лабораторид 2020 оны 1 дүгээр сарын 8-ны өдрөөс эхлэн давхардсан тоогоор 57397 хүн шинжилгээнд хамрагдсан байна. Кобид-19 халдвар зөөвөрлөгдөн орж ирэх болон хүн амын төрд тархах эрсдэлийн судалгааг 1 сараас хойш 11 удаа хийгээд байна. Энэ үеэр бүгд одоо судалгааны хувьд бол өндөр эрсдэлтэй гэсэн ийм дүн шинжилгээ гараад байгааг бас хэлье.

 Мөн би Монгол Улсын Шадар сайдаар томилогдоод 8 сарын 10-наас 12-ны өдрүүдэд Алтанбулаг боомтоос Замын-Үүд боомт хүртэл чиглэлд улс хоорондын болон дамжин өнгөрөх тээвэрлэлтээс үүдэж болзошгүй ковид-19-ийн халдварын бэлэн байдал болзошгүй эрсдэлийн үнэлгээ хийхэд бас өндөр гэсэн эрсдэлийн үнэлгээ гарсан.

 Гурав. Улсын онцгой комиссоос авч хэрэгжүүлж байгаа удирдлага, зохион байгуулалтын арга хэмжээний талаар:

 Ковид-19 халдварын болзошгүй эрсдэлээс урьдчилан сэргийлэх, бэлэн байдлыг хангах асуудлыг Засгийн газрын хуралдаанаар 15 удаа, Улсын онцгой комиссын хуралдаанаар 28 удаа, Улсын Их Хурлын нэгдсэн чуулганд 1 удаа, Улсын Их Хурлын Аюулгүй байдал, гадаад бодлогын байнгын хороонд 1 удаа, Үндэсний аюулгүй байдлын зөвлөлөөр З удаа хэлэлцүүлж, зохих шийдвэрүүдийг гарган хэрэгжилтийг ханган ажиллаж байна.

 Улсын Их Хурлаас баталсан коронавируст халдвар ковид-19 цар тахлаас урьдчилан сэргийлэх тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн хэрэгжилтийг ханган ажиллаж байгааг бас хэлье. Засгийн газрын 62 дугаар тогтоолоор ковид-19 халдвараас урьдчилан сэргийлэх, эрсдэлийг бууруулах зорилгоор засаг захиргаа, нутаг дэвсгэрийн нэгж, төрийн болон нутгийн захиргааны байгууллага, хуулийн этгээдийг арван хоёрдугаар сарын арван хоёрны өдрөөс гамшгаас хамгаалах өндөржүүлсэн бэлэн байдлын зэрэгт шилжүүлж, Улсын онцгой комиссын шуурхай штабыг Онцгой байдлын ерөнхий газрын дэргэд байгуулан ажиллаж байна. 2020 оны нэгдүгээр сараас эхлүүлээд гамшгаас хамгаалах өндөржүүлсэн бэлэн байдалд хэсэгчлэн шилжүүлсэн хугацааг нийтдээ 8 удаа сунгаж, одоо 2020 оны 9 дүгээр сарын 15-ны өдрийг хүртэл сунгах саналыг Засгийн газрын хуралдаанаар хэлэлцүүлэн шийдвэрлэгдээд байна.

 Монгол Улсын Шадар сайдын 2020 оны 67 дугаар тушаалаар Онцгой байдлын ерөнхий газрын дарга, бригадын генерал Ариунбуянгаар ахлуулсан ажлын хэсэг байгуулагдаж, коронавирус халдвар цар тахлаас урьдчилан сэргийлэх тэмцэх зорилгоор Монгол Улсын хэмжээнд нөөцийн боломжийн нэгдсэн судалгаа гаргах, нөөц бүрдүүлэх, халдварын эрсдэлт нөхцөлд ажиллаж байгаа эмч, албан хаагчдын урамшуулал, дэмжлэг олгох асуудлыг судлах, 2020 оны улсын төсвийн тодотголд тусгах санал боловсруулах ажлын хэсэг ажиллаж, зохих одоо шийдвэрүүдийг гаргаж, улсын төсвийн төсөвт нийтдээ 128 тэрбум төгрөгийг суулгах санал оруулж, Их Хурлаар хэлэлцүүлж байна.

 Үүнийг дагаад Эрүүл мэндийн тухай хууль, Эрүүл мэндийн даатгалын тухай хуульд бусад дагалдах хуулиудад нэмэлт, өөрчлөлт оруулах шаардлагатай гэсэн мэргэжлийн дүгнэлт гаргасан болно. Монгол Улсын Шадар сайд Дэлхийн эрүүл мэндийн байгууллагын Монгол дахь суурин төлөөлөгч Нэгдсэн Үндэсний Байгууллагын суурин зохицуулагчтай хамтарч эрүүл мэндийн салбарын хүмүүнлэгийн багийн тусламжийн багийг ажиллуулж, удирдлагаар хангаж ажиллаж байна аа гэдгийг бас та бүхэндээ хэлье ээ. Засгийн газраас 2020-21 оны хичээлийн жилийн үйл ажиллагааг 9 сарын 1-ний өдрөөс эхлүүлэх шийдвэр гарсантай холбогдуулан Монгол Улсын Шадар сайд, Сангийн сайд, Хөдөлмөр, нийгмийн хамгааллын сайд, Боловсрол, шинжлэх ухааны сайд, Эрүүл мэндийн 5 сайдын хамтарсан тушаал гарч, хичээл сургалтын үйл ажиллагааг эхлүүлэх зарим зарим арга хэмжээний тухай 78 дугаар тушаалыг гаргаж, энэ оны 8 дугаар сарын 5-наас мөрдүүлэн ажиллаж байна.

 Энэ хүрээнд бид бүхэн 8 сарын 20-ны байдлаар бэлтгэл ажлыг хангах чиглэлээр тодорхой үүрэг чиглэл өгч, ингэж ажиллаж байгааг бас хэлье ээ. Засгийн газрын 2020-24 оны үйл ажиллагааны хөтөлбөрийн нэгдүгээр бүлгийг ковид-19 халдвар цар тахлаас үүдэлтэй нийгэм, эдийн засгийн хүндрэлийг даван туулах бодлогод дэлхий нийтийг хамарсан сар тахлаас үүдэлтэй нийгмийн бодлогод дэлхий нийтийг хамарсан цар тахлаас үүдэлтэй нийгэм, эдийн засгийн хүндрэлийг богино хугацаанд даван туулах онцгой бодлого хэрэгжүүлэхээр заалтыг тусгаж, нийтдээ 11 зүйлтэй ийм бүлэг оруулж бас санал оруулсан.

 Нэгдсэн Үндэсний Байгууллагын хөгжлийн хөтөлбөртэй хамтарч ковид-19 -өөс үүдэлтэй нийгэм, эдийн засгийн хүндрэлийг даван туулах, стратегийн төлөвийг боловсруулах үүрэг бүхий олон улсын болон дотоодын зөвлөхүүдийн ажлын хэсэг гаргаж ажиллуулж байна. 4 чиглэлээр санал боловсруулж байна аа. Удахгүй энэ саналыг ирэхээр бас гишүүддээ тарааж танилцуулна аа гэж бодож байна. Мөн энэ ковид-19 цар тахлын үеэр ажиллах хүний нөөцийн бэлэн байдлыг хангах зорилгоор халдварын голомтод тархвар судлаачдыг дайчлан ажиллуулахад мөрдөх журам, үйл ажиллагааны төлөвлөгөө, нэмэлтээр хүний нөөцийг бэлдэх, богино хугацааны сургалтын онлайн хөтөлбөрийг боловсруулж, үүрэг бүхий ажлын хэсэг байгуулан ажиллаж, энэ чиглэлийн ажлуудыг бас идэвхжүүлж байгааг бас хэлье.

 Дөрөв. Гадаад орноос эх орондоо ирэх хүсэлтэй иргэдийг татан авах үйл ажиллагааны талаар:

 Ковид-19 халдварын цар дархлын улмаас гамшгаас хамгаалах өндөржүүлсэн бэлэн байдалд хэсэгчлэн шилжиж, хилээр зорчих хөдөлгөөнийг хязгаарласантай холбогдуулан Засгийн газар Улсын онцгой комиссын шийдвэрээр гадаадад гацсан Монгол Улсын иргэдийг татан авах үйл ажиллагааг шат дараатайгаар тасралтгүй зохион байгуулж байна. 2020 оны 1 дүгээр сарын 28-ны өдрөөс гамшгаас хамгаалах өндөржүүлсэн бэлэн байдал хэсэгчлэн шилжсэнтэй холбогдуулан 80 мянган Монгол Улсын иргэн эх орондоо хүрэлцэн ирээд байна. Улсын онцгой комиссын шуурхай штаб байгуулагдсанаас хойш гадаад улсаас эх орондоо буцах хүсэлт бүхий 29759 өргөдөл гомдол ирүүлээд байгаагаас 24-ний өдрийн байдлаар 54 улсын 14 мянга орчим иргэн эх орондоо ирэх хүсэлтийг ирүүлсэн байна. Улсын онцгой комиссоос зохион байгуулсан 61 удаагийн захиалгат тусгай үүргийн нислэг хийж, 12295 хүнийг, төмөр зам, авто замын хилийн боомтоор 8894 хүн, нийт 21189 хүнийг 53 улсаас татан авчраад байгааг хэлье. 2 дугаар сард 1 удаагийн нислэг хийсэн. З дугаар сард 5 удаагийн нислэг, 4 дүгээр сард 5 удаагийн нислэгээр, 6 дугаар сард 6 удаагийн нислэгээр, 7 сараас нислэгийг огцом нэмсэн. 16 удаагийн нислэгийг хийсэн. 8 дугаар сард 17 удаагийн нислэг хийж, 4500 гаруй хүн татан авахаар ажиллаж байна.

 Мөн одоо хилийн чанадад байгаа иргэдийг санхүүгийн хүндрэлд тааруулж, хилийн чанадад байгаа иргэдэд туслах сангаас болон Улсын онцгой комисст ирсэн хандивын сангаас бас хөрөнгө мөнгийг зарцуулж байна.

 Тусгаарлах байртай холбоотой товчхон мэдээлэл өгье. Нийтдээ өнөөдөр нийслэлд 28 зочид буудал, 5 амралтын газар, 2 сувиллын газар, 4 эмнэлэг, 1 дотуур байрыг тусгаарлах зориулалтаар ашиглаж байна. Хөдөө орон нутагт 7 зочид буудал, 2 амралтын газар, 2 дотуур байр, 2 эмнэлгийг сувиллын зориулалтаар ашиглаж байгааг хэлье. Нийтдээ тусгаарлах байрнуудад 3600 төрийн албан хаагчид ажиллаж байгаа болно. Тусгайлах байранд нийт Улаанбаатар хотын хэмжээнд 266 зочид буудал үйл ажиллагаа явуулж байгаагаас 53 аж ахуйн нэгжийн зочид буудлуудыг тусгаарлах байрны зориулалтаар ашиглаж байна. Үлдсэн 154 зочид буудал, 43 амралтын газар нь 25 хувь нь гал тогоогүй, нийтийн ариун цэврийн өрөөгүй, нүхэн жорлонтой, 27 хувь нь усан хангамж, инженерийн нэгдсэн шугамд холбогдоогүй. Гар, нүүр угаах, усанд орох, бие засах газар нь Эрүүл мэндийн яамнаас баталсан шаардлага хангахгүй. 48 хувь нь хэт цөөн ортой байгаа юм. Бид нар 40-өөс дээш ортой байруудыг тусгаарлах байраар ашиглаж байгаа.

 Эндээс 16 аж ахуйн нэгж 1 өрөөнд 1 хүнийг байрлуулах шаардлага хангаж байгаа. Тэрний нэг хүнийг нэг өрөөнд байрлуулахад тавин мянган төгрөг байршуулах боломжгүйгээ илэрхийлээд байгаа. Голдуу гадаадын хөрөнгө оруулагчидтай ийм аж ахуйн нэгжүүд байна. Өнөөдөр халдвар судлалын үндэсний төвд 250 өвчтөн хүлээн авах хүчин чадалтай байгаа. Нийтдээ 35 их эмч, 60 сувилагч, 14 ариутгагч, 28 хоног буюу 14 хоног өвчтөнтэй ажиллаж, 14 хоног эмнэлэг дээр тусгаарлах байдлаар голомтод орж ажиллаж байна гэдгийг хэлье. Иргэд анхан шатны эрүүл мэндийн тусламж үйлчилгээг аймаг, нийслэлийн бүх шатны эрүүл мэндийн байгууллагаас авах боломжтой. Эрүүл мэндийн байгууллагад уртсгасан 24 цагийн бэлэн байдалд ажиллаж, иргэдэд 24 цагаар утсаар зөвлөмж мэдээлэл өгч ажиллаж байгааг хэлье.

 Улсын хэмжээнд 54687 эрүүл мэндийн ажилтан ажиллаж байгаагаас 10268 эмч, 1677 сувилагчийг дайчлан ажиллуулах нөөцтэй байна гэдгийг хэлье. Илтгэж дууслаа. Баярлалаа.

 **М.Оюунчимэг**: Ажлын хэсэг дээр Эрүүл мэндийн сайд Мөнхсайхан, Цагдаагийн ерөнхий газрын дэд дарга Амгалан нар нэмж ирсэн байгааг мэдээлье. Мөн Нийгмийн бодлогын байнгын хорооны гишүүн, Аюулгүй байдлын байнгын хорооны гишүүн Ганбат, Доржханд нар бас ирцэндээ орсон байна.

 Ингээд мэдээлэл хийсэн Содбаатар сайдад баярлалаа. Асуулт асуух гишүүд нэрсээ өгнө үү. Адьшаа гишүүнээр тасаллаа. Батболд гишүүний микрофоныг нээе.

 **С.Батболд**: Энэ цаг үед ингэж хамгийн онцгой хариуцлагатай ийм асуудлаар мэдээлэл хийж байна. Засгийн газраас энэ чухал асуудлаар ярьж байна. Тэгээд олон гишүүд асууж, бүх талаас нь бас санал бодлоо хуваалцах байх аа. Тийм учраас би нэг олон зүйл рүү орохгүйгээр ганц нэг зүйлийг тодотгож асууя гэж бодсон юм. Бүхэлдээ Монгол улсын хувьд монголчууд бид, тэгээд Засгийн газар хамтдаа ер нь чармайсны үр дүнд сайн байгаа гэж ингэж ойлгож байгаа. Ер нь олон улсын хамтын нийгэмлэг ч гэсэн тэгж дүгнэж байгаа байх гэж бодож байна. Нэг үгээр хэлэх юм бол дотооддоо бас алдчихгүй байж чадаж байна аа гэдэг бол энэ өмнөх Засгийн газар, одоогийн Засгийн газрын үргэлжлүүлж байгаа бас ийм хариуцлагатай бодлого гэж. Бас бид нар байгаа юмаа тоож дэмжиж, урам өгч, ялангуяа энэ салбарын тэргүүлэх одоо фронтод ажиллаж байгаа хүмүүстээ бүх талын дэмжлэг үзүүлж байх ёстой гэдгийг би зориуд тэмдэглэн хэлэхийг хүсэж байна. Тэр дотроо хамгийн их чухал дэмжлэг бол мэдээж хэрэг эдийн засаг, материаллаг та дэмжлэгээс гадна одоо урам өгч, сэтгэлийн дэм өгч байна гэдэг их чухал гэж бодож байгаа юм.

 Тэгээд цаашдаа харин үүнийг зохион байгуулалт талд нь төсөв амаргүй, тодотгол юу хийж байгаа ч гэсэн, энэ чиглэлээрээ энэ төсвийн тодотгол дээрээ болон цаашдаа ер нь хангалттай эх үүсвэр гэдэг юм уу, анхаарах ёстой арга хэмжээнүүдээ санхүүжүүлэх энэ зүйлээ тусгаж чадаж байгаа юу. Одоо энэ оны хувьд гэж ярья. Ирэх орных бол ирэх оны төсөв дээр ярих байх.

 Хоёрдугаарт, энэ вакцинтай холбоотой асуудал. Одоо ингээд л эргэн тойрон их яригдаад байгаа. Тэгээд бид энэ дээр судалж байгаа гэдэгт эргэлзэхгүй байна. Яг тодорхой судалгаа, дээр нь вакцин хэрвээ одоо үр дүнтэй үүнийг захиалах, үүнийг санхүүжүүлэх асуудлууд тусад нь орж яригдаж байгаа юу? энэ дээр ямар бодлого байгаа вэ гэдгийг тодруулъя. Төсвийн тодотгол дээр зохих төлөвлөгдөж байгаа арга хэмжээнүүд маань санхүүжилтийн хувьд тусгагдсан байгаа юу гэж ийм хоёр зүйлийг бол голлож асууя гэж бодож байна. Тэгээд гаднаас иргэдээ авах асуудал гэдэг энэ ажил бол эрчимтэй явагдаж байгаа гэдгийг ард иргэд маань мэдэж байгаа. Гэхдээ энэ дээр бас одоо нэмж асуудал хэлэлцүүлж байгаатай холбогдуулаад нэмж анхаарах ёстой, дэмжлэг авах ёстой аа ийм зүйлүүд байгаа юу? Ер нь иргэдээ татан авах ажил маань одоо эрч хүчтэй явж байгаа ч гэсэн бас дутуу байгаа гэдэг юм уу? Хүсэлт шаардлага одоо тоо хэмжээ буурахгүй байгаа харагдаад байгаа учраас энэ дээр одоо бас ямар нэмэлт бодлого байна уу? Нөөц бололцоо ямар байна вэ гэдэг дээр бас нэмж хэлж өгнө үү гэсэн ийм гурван чиглэлийн асуулт асууя.

 **М.Оюунчимэг**: Батболд гишүүнд баярлалаа. Содбаатар сайд хариулна. Гуравдугаар микрофон. Алтанхуяг гишүүнийг асуулт асуух нэрст оруулчихаарай сая орсонгүй гэнэ ээ.

 **Я.Содбаатар:** Гишүүд нэлээн олон асуулт асуух учраас товчхон, товчхон хариулъя гэж бодож байна. Би Шадар сайдаар томилогдоод ирснээсээ хойш энэ Ариунбуян даргаар ахлуулсан, Онцгой байдлын даргаар ахлуулсан, Эрүүл мэндийн яам, Сангийн яамны төрийн нарийн бичгийн дарга нар орсон ийм том ажлын хэсэг гарч, ер нь энэ ковид-19 цар тахалтай тэмцэхэд Монгол Улсын бэлэн байдлын шаардлагатай төсөв мөнгө юу байна аа, юун дээр нь дутаж байна аа гэсэн. Ингээд дүн гарсан. Их хурлаас бас ковид-19-тэй тэмцэх тусгайлан хууль гаргасан. Энэ хуульд бас тодорхой заалтууд байдаг. Тэгээд энэ хүрээнд бол нийтдээ 380 гаруй тэрбум төгрөг хэрэгцээтэй байна аа гэж гарсан юм. Тэрэн дотроос хүнсний хангамжтай холбоотой хэсгийг нь салгаад авах юм бол 244 тэрбум төгрөгийн хэрэгцээ шаардлага байна аа гэсэн дүн гарсан.

 Энэ 240 тэрбум төгрөгөөс Онцгой байдлын ерөнхий газрын бэлэн байдалтай холбоотой 70 гаруй тэрбум төгрөгийг тусгай өөр эх үүсвэрээс шийдье, төсвөөс биш эх үүсвэрээ шийдье ээ гэдэг ийм шийдвэр Сангийн сайдтай ойлголцоод, эрүүл мэндийн салбар дээр тулж байгаа, шууд өнөөдөр энэ голомт руу орж ажиллаж байгаа болон шууд одоо эрсдэлийн хамгийн түрүүнд тэр гаднаас ирж байгаа иргэдтэй харьцаж байгаа ч гэдэг юм уу, хамгийн түрүүнд хариуцаж байгаа энэ голлох 8 байгууллага байгаа. Энэ 8 байгууллага дээр байгаа одоо үүссэн зарим нэгэн өр шир, нэн шаардлагатай байгаа хөрөнгө оруулалт, материаллаг баазыг бэхжүүлэхтэй холбоотой нийтдээ 130 гаруй тэрбум төгрөгийг төсвийн тодотголд Их хурлын, Засгийн газрын түвшинд яриад оруулчихсан явж байгаа. Энэ батлагдаад гараад ирвэл тухайлбал халдвартын эмнэлгийн лабораторийн байшин ашиглалтад орсноор халдвартын эмнэлгийн ор нэмэгдэнэ. Энэ батлагдан гарснаар бид нар улирлын вакциныг, томуугийн вакциныг бид нар 120 мянган тун авдаг байсан бол 1 сая тунг авдаг болъё гэж байгаа гэх мэтчилэн. Тэгээд эмнэлгийн тоног төхөөрөмж, илүү цагийн мөнгө шууд голомтод ажиллаж байгаа хүмүүсийн ар гэрт бас мөнгөн тусламж үзүүлье гэж байгаа юм. Тэгээд энэ олон асуудлууд бол энэ хүрээнд энэ төсвийн тодотголоор одоо явж байгаа мөнгөн дүн батлагдчихвал болчих байх гэж бодож байна.

 Жилийн эцэс дуустал нэн яаралтай хүндрэл энэ салбарууд дээр гарахгүй байх аа гэсэн байдлаар бид нар өргөөд байгаа. Мэдээж ирэх оны төсөв дээр бол одоо бид нар томоохон мөнгө төгрөг тавихаар бас судалгаа тооцоо хийж байна. Бэлэн байдлыг хангах үүрээд үүднээс. Вакцинтай холбоотой асуудлаар би товчхон мэдээлэл өгье. Ер нь бид нар Монгол Улсад вакцин авах чиглэлд бол идэвхтэй ажиллаж байгаа. Дэлхийн эрүүл мэндийн байгууллагаас олон улсын энэ корона вирусийн эсрэг вакциныг боломжтой болгох хангах зорилгоор ковекс гэдэг ийм механизмыг байгуулсан. Энд өнөөдрийн байдлаар 172 улс орон нэгдээд байгаа юм. Монгол улс энэний тэргүүн ээлжид нэгдэж орсон. Манай Эрүүл мэндийн сайд тавигдаад хэд хэдэн удаагийн онлайн хуралд орж идэвхтэй оролцож байгаа. Даваа гарагт Женевт болсон хэвлэлийн бага хурлын үеэр Дэлхийн эрүүл мэндийн байгууллагын ерөнхий захирал энэ вакцины асуудлаар бас үг хэлэхдээ энэ 172 улс ингээд нэгдээд байна аа. Ийм орнууд нэгдээд байна гэдгээ зарласан. Манайх энд идэвхтэй оролцож явж байгаа. Өнөөдрийн байдлаар амжилттай боловсрогдож байгаа, хөгжүүлэлт хийгдэж байгаа 9 вакцин байгаа. Янз янзын одоо туршилтынхаа шатанд явж байна. Энэ дотроос манай хоёр хөршид нэг, нэг вакциныг ОХУ, БНХАУ бүртгэсэн. Улсын бүртгэлтэй. Хоёр хөрштэйгөө дипломат харилцааны шугамаар, хоёр талт хэлэлцээрийн шугамаар бас хүсэлтээ тавьсан байгаа. Оросын холбооны улсаас энэ долоо хоногт Монгол улсаас шууд харьцах байгууллагыг бас нэрлэж явуулна уу гэж миний нэр дээр бас бичиг ирсэн байгаа. Бид нар энэ долоо хоногтоо явуулна. Тэгэхээр энэ дэлхий нийтэд явж байгаа коронавирус халдвар цар тахалтай тэмцэх хүрээнд хийгдэж байгаа вакцин . . ./хугацаа дуусав/.

 **М.Оюунчимэг**: Содбаатар сайд дараагийн асуулт дээр нэмээд хариулчихаарай. Доржханд гишүүн.

 **Т.Доржханд**: Баярлалаа. Энэ өчигдрийнхөн Дэлхийн эрүүл мэндийн байгууллагын тэргүүн нь мэдэгдэл хийсэн байна. Тэгээд короновирусийн энэ тархалт маань ямар ч байсан 2 жилийн дараа дуусгавар болох ийм дүр зураг байна гээд. Тэгтэл одоо манай энэ төсөөллүүд чинь аягүй өөдрөг яваад байгаа шүү дээ. Энэ жилдээ бараг дуусчих юм шиг. Ирэх жилээс буцаад эдийн засаг нь өсчих юм шиг гээд. Гэтэл бодит байдал дээр ийм мэдэгдлүүд яг гаргаад байна. Тэгээд вакцин гарч ирлээ ч гэсэн түүнийг түгээх, тэгээд иргэдээ халдваржуулах ажил маань дор хаяж нэг жилийн хугацаатай байна аа гээд. Ийм мэдээлэл яваад байна. Энэ дээр та бүхэн ямар яг байр суурьтай байгаа юм бэ?

 Хоёрдугаарт, төсвийн тодотголд хилийн чанадад байгаа иргэдээ татан авчрах яг ийм зориулалтаар хэчнээн хэмжээний төсөв суулгаад явж байна вэ. За үүн дотроо өөрсдөө төлбөрөө төлж чадахгүй иргэдэд ямар хэмжээний тусламж үзүүлэх юм бэ. Энэ дээр ямар хэмжээний төсвийг суулгаад явж байна. Мөн өөрсдөө төлбөрөө төлж чадахгүй байгаа иргэдийг авчрахад ямар нэгэн төсөв суулгаж байгаа юу. Тэгээд эцэст нь удахгүй ингээд хүйтэрлээ. Тэгээд хүйтрэхээс өмнө үлдсэн энэ 15 мянган иргэдээ яаж авчрах юм бэ? Төлөвлөгөө танилцуулаач ээ. Баярлалаа.

 **М.Оюунчимэг**: Содбаатар сайд, гуравдугаар микрофон.

 **Я.Содбаатар**: Коронавирус, халдвар цар тахал хэр удаан үргэлжлэх вэ гэдгийг бол одоогоор дэлхийд хэлж байгаа хүн бага байна л даа. Дэлхийн эрүүл мэндийн байгууллага оны эхэнд бол эхний зургаан сар гэсэн, жил гэсэн. Одоо бол хоёр жил гээд хугацаагүй юм, одоо тодорхойгүй. Тэгээд ер нь цаашдаа энэ хэвийн амьдралд орохгүй байхаар нонормал, энэ шинэ хэвийн амьдралд орох байх аа гэсэн ийм зүйлийг зарлаад байгаа.Яг нөхцөл байдал бид нар ч гэсэн энэ хугацаагаар нь бодоод, ирэх оны эхний хагас хүртэл бол манай улс ямар ч байсан хил, гаалийн асуудал. Энэ юмнууд ийм хүндрэлтэй явах нь ээ гэдгээр төлөвлөж байгаа. Одоогоор яг өнөөдрийн байдлаар Засгийн газрын шийдвэрээр өндөржүүлсэн бэлэн байдлын зэргээ 9 сарын 15 хүртэл тогтоогоод явж байна.

 Нөхцөл байдал хэрхэн өрнөхийг одоо сайн мэдэхгүй байна. Дэлхий нийтэд хоёр дахь давлагаа гарчихсан. Одоо гайгүй гээд эргээд нийгэм, эдийн засгийн амьдралаа сэргээж байсан орнууд ч байна, хааж байгаа орнууд ч байна. Эргээд сэргээж байгаа орнууд ч байна. Тийм учраас үүний хугацааг яг хатуу хэлэхэд хүндрэлтэй байгаа гэдгийг бол ойлгож байгаа байх аа гэж бодож байна.

 гадаадаас иргэдээ татан авахтай холбоотой асуудал дээр, яг одоо шууд энэ төсвийн тодотголоор тавьж байгаа мөнгө байхгүй байгаа. Бас яг шууд Засгийн газрын төсвөөс гарч байгаа мөнгө бол энэ дээр харьцангуй бага шүү дээ. Ер нь яагаад гадаадаас иргэдээ татан авах ажиллагааг бид нар ийм үе шаттайгаар явуулж байгаа, энэ юмыг бол бас ойлгох хэрэгтэй. Дотоодын эрүүл мэндийн байгууллагын хүчин чадал бусад байгууллагуудын манай одоо энэ дэд бүтцийн нөхцөл байдал, тусгаарлах байрны боломж, нөхцөл, эрсдэлийн үнэлгээ, олон талын зүйлийг татаж бодож байж бид нар энэ одоо зүйлүүдийг энэ татан авалтуудыг хийж байгаа. Мэдээж гадаадад байгаа бүх иргэдээ одоо нааш нь оруулж ирэхийг хүсэж байна. Гэхдээ эрсдэлийнхээ үнэлгээг маш сайн хийж, дотооддоо энэ халдвар зөөвөрлөгдөн орж ирж байгаа. Энэ халдвар тархалыг дотооддоо алдахгүй байх бол гол зорилго байгаа. Зарим орнууд бол одоо их хэмжээгээр хээрийн эмнэлэг дэлгэж байгаад хүмүүсээ авчраад, дотооддоо халдвар тараад одоо дийлэхгүй болж байгаа орон ч байна. Тийм учраас энэ нөхцөл байдлыг бас манай гишүүд ойлгож байгаа байх аа гэж бодож байна. Энд бол Засгийн газар эрчимжүүлж байгаа. Би түрүүн тоонуудыг та бүхэнд хэлсэн. 6 сард бид нар 2000 гаруй хүн авч байсан бол бид нар 7 сард 3500 хүргэсэн. Энэ сард 4500, Алтанбулаг, Замын- Үүд боомтоор орж ирснээ тооцвол 6000 гаруй хүн аваад байгаа юм. Тийм учраас энэ хүмүүс чинь бас тусгаарлах байранд орж байгаа юм, хичнээн аа газраар орж ирж байгаа ч гэсэн.

 Тийм учраас энэ нислэгийн тоог нэмэгдүүлж, ялангуяа урин улиралдаа нэлээн ахиу авъя гэдэг ийм зүйлийг хандаж байгаа. Бид нар эхний ээлжид татах ёстой бага насны хүүхэд, эрүүл мэндийн шалтгаантай, хөгжлийн бэрхшээлтэй өндөр настан, жирэмсэн иргэдээ эхний ээлжид татъя гэсэн ийм шийдвэр гарсан. Энэ ирье гээд өнөөдрийн байдлаар одоо Монгол эх орондоо ирье гээд өргөдлөө өгчихсөн байгаа 12295 иргэнээс аваад үзэх юм бол энэ 5 шалтгаантай иргэдийн тоо бол нэлээн буурсан. Иргэддээ зориулаад хилийн чанадад байгаа иргэдэд туслах сан гэж байдаг. Энэ сангийн мөнгө одоо ерөнхийдөө бол дууссан. Тийм учраас сая хандивын мөнгөнөөс 300 сая төгрөгийн нэмэгдлээр өгсөн. Тухайн одоо газарт байж байгаа йманай элчин сайдын яаман дээр үнэхээр хөрөнгө мөнгөгүй болсон, амьдралын боломж нөхцөл тааруу байгаа хүмүүст энүүгээр тусалж байгаа. Олон улсын шилжих хөдөлгөөний байгууллага гэж байдаг, НҮБ-ын харьяа төрөлжсөн байгууллага. Эндээс бид нар бас дэмжлэг авч, зарим арга хэмжээг санхүүжүүлж байгаа. Тийм учраас одоогоор яг хөрөнгө мөнгөнөөс болоод гадаадад байгаа иргэдийг татах . . ./хугацаа дуусав/.

 **М.Оюунчимэг**: 1 минутаа тодруулж болно. Доржханд гишүүн.

 **Т.Доржханд**: Би шадар сайдаас асуухгүй ээ. Гадаад хэргийн сайдаас л асуучихмаар байна. Яг одоо гадаадад гацсан байгаа иргэд бол төрийн үйлчилгээ хүсэж байгаа шүү дээ. Тэгээд гадаадад байгаа элчин сайдын яамдууд болон төлөөлөгчийн газруудаар дамжуулаад одоо үйлчилгээ үзүүлэх шаардлага бол байгаа. Тэгээд энэ дээр Гадаад хэргийн яамны зүгээс төсөвт одоо санал оруулсан зүйл байна уу. Иргэдийн зүгээс ямар хүсэлтүүд байна аа? Яг бодитой. Ийм хэрэгцээ шаардлага байна уу, үгүй юу? Энэ Шадар сайд болохоороо монголд байгаа дэд бүтцийн хязгаарлалтаас л болоод байгаа болохоос биш гэдэг шиг одоо хариулт хэлээд байгаа юм л даа. Гэхдээ яг Монголд оруулж ирэхэд тийм асуудал байж болно оо. Гэхдээ гадаадад байгаа иргэддээ хандсан ямар нэгэн санхүүжилтийн механизм байна уу? Тэгээд төсөвт та бүгд маань мөнгө суулгасан уу? Суулгах боломж нь байна уу?

 **М.Оюунчимэг:** Энхтайван сайд, хоёрдугаар микрофон.

 **Н.Энхтайван**: Доржханд гишүүний асуултад хариулъя аа. Тэгэхээр өнөөдрийн байдлаар гадаадад 54 оронд нийт 12400 гаруй иргэн байгаа. Үүнийг бид бүх улс орноор нь гаргасан байгаа. Тухайлбал, Бүгд Найрамдах Солонгос Ард Улсад 4540, Австралид 1180, Америкийн Нэгдсэн Улсад 2433 хүн гээд бүх улсаар нь энэ гадаад иргэдийн тоо гарсан байгаа. Ер нь бол Гадаад харилцааны яам гадаадад байгаа иргэн бүртээ хүрч ажиллах, иргэн бүрийг бас эх орондоо авчрах, ийм ажиллагааг бүх элчин сайдынхаа яаманд чиглэл өгөөд ажиллаж байгаа. Бүх элчин сайдын яамдад. Өнөөдөр 24 цагийн одоо байнгын жижүүр гарч, хүсэлт гаргасан иргэн бүрийг тухайн үед нь хүлээн авч асуудлыг шийдэх ийм чиглэлийг барьж ажиллаж байгаа гэдгээ хэлье.

 Гадаадад байгаа иргэдээ татан авах чиглэлээр Улсын онцгой комисст манай Гадаад харилцааны яамнаас . . ./хугацаа дуусав/.

 **М.Оюунчимэг:** Энхтайван сайд нэг минут нэмээд өгчихье. Хоёрдугаар микрофон.

 **Н.Энхтайван:** Улсын онцгой комиссоос нийт 300 сая төгрөгийн эх үүсвэрийг гаргаж өгсөн. Яг үүнийг гадаадад байгаа иргэдийн яг тухайн одоо хүнд нөхцөлд орсон иргэдийг татан авах чиглэлээр манай элчин сайдын яаманд бол хэрэгтэй. Бас мэдээллийг нь аваад ойрын хугацаанд хүнд байдалд орсон иргэдийг татан авахад эдгээр мөнгийг ашиглахаар зорьж байгаа. Гэхдээ энэ мөнгийг бол бэлнээр нь бол өгөхгүй. Тухайлбал, одоо онгоцны тийзийн үнийг хямдруулах, тухайн орон нутагт амьдрах зочид буудлынх нь үнийг нь хямдруулах гэх зэргээр туслах чиглэлээр журам гаргаад ажиллаж байгаа.

 Төсөв дээр бол вакцин авахад зориулж 7.8 тэрбум төгрөгийг бол саяын төсвийн тодотголоор оруулж өгсөн. Ийм дүнтэй байна.

 **М.Оюунчимэг:** Сандаг-Очир гишүүн.

 **Ц.Сандаг-Очир**: Юуны өмнө 9 сар орчим хугацаанд энэ дэлхий нийтийг хамарсан цар тахал өвчтэй тэмцэж, халдвар, хамгаалал дэглэмийг улс орондоо барьж ажиллаж байгаа. Энэ салбарт өдөр, шөнөгүй ажиллаж байгаа Улсын онцгой комисс болон бүх салбарынханд бас талархал илэрхийлэх нь зүйтэй гэж бодож байна. Тэгээд иргэдийн дотор бүрхэг байгаа 3 зүйлийг та бүхний одоо яг мэргэжлийн холбогдох улсууд нь байгаа учраас асуулт асууж тодруулж авъя гэж бодож байна. Иргэд бас зарим нэг зүйл дээр мэдээлэлгүйн улмаас хардах сэрдэх ийм одоо ойлголтууд байгаа юм. Тухайлбал, энэ захиалгат нислэгээр өнөөдрийг хүртэлх хугацаанд 12000 гаруй иргэдээ татан авсан байна аа. Ер нь энэ иргэдийг татан авах энэ шийдвэр яг хэний шийдвэрээр эцсийн шийдвэрээ гаргадаг юм бэ. Хаанаас гаргадаг юм бэ. Яагаад үүнийг асууж байна вэ гэхээр олон нийтийн дотор дарга, цэрэг нар өөрсдийнхөө ах дүүс, хамаатан садан, найз нөхдөө татаж авчирч байна гэдэг ийм ойлголт, буруу ойлголт хандлага яваад байгаа учраас энэ тал дээр та бүхэн нэг зөв хариултыг өгөөч ээ гэж.

 Хоёр дахь асуудал нь тусгаарлах байрны асуудал бас л ирсэн улсууд, олон нийтийн дунд бас л орчин шаардлага хангахгүй байна, идэж ууж байгаа хоол хүнсний асуудал шаардлага хангахгүй байна, хангалтгүй байна гэсэн ийм гомдлууд гараад байх юм аа. Энэ яг бодит байдал дээрээ, нөхцөл дээрээ ямар байгаа юм бэ. Үүнийг нэг тодруулж өгөөч.

 Дараагийн нэг асуудал бас л тодорхойгүй. Бас Улсын онцгой комиссын гишүүдийг билүү, ажлын хэсгүүдийн гишүүдийг билүү, сүүлийн үед бас энэ дотоод, гадаадын зээл, тусламжаар үргүй зарцуулсан гээд Авлигатай тэмцэх газар дээр шалгаж байгаа гэсэн нэг ийм мэдээлэл явах юм байна. Энэ хэр бодитой вэ? Үнэхээр тийм. Одоо энэ гадаад, дотоодын зээл тусламжийг үргүй зарцуулчихсан юм байгаа юм уу? Үнэхээр энэ Авлигатай тэмцэх газар дээр энэ ард иргэдийн төлөө, эрүүл мэндийн төлөө өдөр, шөнөгүй ажиллаж байгаа. Энэ улсуудыг бас шалгаж чагнаж, тагнаж чагнаад байгаа асуудал байгаа юм уу. Энэ хэр бодитой вэ гэсэн ийм З асуултыг асууя. Та бүхэн энэ дээр бас тодорхой хариулт өгөөч ээ гэж ингэж хүсэж байна. Баярлалаа.

 **М.Оюунчимэг**: Содбаатар сайд, гуравдугаар микрофон.

 **Я.Содбаатар:** Тухайн сардаа аль орон руу хэдэн удаа тусгай үүргийн нислэгийг явуулах вэ. Манай иргэдийг газраар авч байгаа Замын-Үүд, Алтанбулагийн боомтоор хэдийд иргэдийг татан авах вэ гэдэг шийдвэр миний шийдвэрээр явж байгаа юм. Улсын онцгой комиссын даргын шийдвэрээр явж байгаа. Тухайн онгоцонд одоо ямар иргэд суух вэ гэдэг саналыг бол манай шуурхай штаб дээр эцсийн шийдвэрийг гаргаж байгаа. Гадаад хэргийн яамны Мөнхтүшиг дарга, Ууганаа дарга нар нэмж хариулаарай.Ямар яг процедураар явж байгааг иргэдэд ойлгомжтойгоор.

 Улсын онцгой комисс комиссын даргын хувьд би 8-нд ажлаа аваад, 10-нд өгсөн нэг үүрэг чиглэл бол энэ гадаадад байгаа иргэдийн аль онгоцонд суух вэ, нэрс нь орсон эсэхээ үзэх бүх юмыг нээлттэй болго гэсэн үүрэг өгсөн. 16 оноос Сөүлийн элчин сайдын яам, 20 гэхэд бүх элчин сайдын яамдууд дээр би одоо аль онгоцонд хаана миний одоо өргөдөл, миний дараалал байгаа вэ гэдэг тодорхой болсон. Нэг ёсны би одоо 700 дээр сууж байна гэвэл 250 онгоцтой 250 суудалтай онгоцоор бид нар хүмүүсээ татаж байгаа. 250-иар татахад би гурав дахь онгоцонд багтах юм байна аа ч гэдэг юм уу. Ингэж хүмүүс бас цаашдаа ажлаа төлөвлөх үүднээс үүнийг ил болго гэсэн. Энэ нээлттэй болсон.

 Гэхдээ яг тухайн онгоцонд суух асуудал нь олон улсын нислэгийн дүрмээр тэр болгон нэрийг зарлаад байж болдоггүй ийм хуулийн заалттай, олон улсын гэрээ конвенцууд байдаг. Нөгөө аюулгүй байдлын талаасаа аа. Гэхдээ бид нар энэ онгоцонд та ингээд сууна шүү гэсэн ийм зүйл байж байгаа. Тэгэхээр үүнтэй холбоотой. Тусгаарлах байртай холбоотой асуудлыг бас манай шуурхай штаб дээр эцэслэж байгаа. Энэ тусгаарлах байрыг эхнээс нь сонгохдоо холбогдох мэргэжлийн байгууллагууд явж, ажлын хэсэг дүгнэлт гаргаж ирж тусгаарлах байруудыг авч байгаа юм. Тэгэхдээ тусгаарлах байртай холбоотой иргэдээс гараад байгаа гомдол, саналтай холбоотой асуудлууд байна аа. Тухайлбал, зарим одоо тусгаарлах байруудыг бид нар болиулж байгаа юм. Иргэдээс ирж байгаа гомдол, нийгмийн сошиал сүлжээнд бичээд байгаа энэ зүйлүүдийг анхааралтай ажиглаж, энэ чиглэлээр бас зохих арга хэмжээнүүдийг нь авч байгаа. Хамгийн сүүлд гэхэд вензоугийн тэр буудалтай холбоотой юм гарлаа гэхэд бол тэрийг өчигдөр мэргэжлийн байгууллагууд газар дээр нь очиж үзсэн.

 Тэгэхээр зарим нь бол одоо хувь хүний харилцаатай холбоотой юм байна. Нийтлэг гарч байгаа буудал юмнуудыг бол бид нар солих өөрчлөх, түүнтэй гэрээгээ цуцлах ийм ажлууд бол хийгдэж байгаа. Ер нь байнга л 3-4 мянган хүн байгаад байгаа шүү дээ. Тэгээд ийм олон хүмүүс байгаад байгаа учраас тэр хүмүүстэй холбоотой асуудал юмнууд бол байгаа. Сургах штаб 24 цагаар ажиллаж байгаа учраас тухайн үед нь тодорхой шийдвэрлэгдээд явж байгаа. Зээл тусламжтай холбоотой юмыг Сангийн яам нэмж хариулах байх. Тэгэхдээ энэ ковид цар тахалтай холбоотой зээл тусламж бол яг тодорхой зорилгоороо цаанаас ирж байгаа юм. Тэрийг хэн ч өөрчлөх эрх байхгүй, боломж байхгүй.

 Хоёрдугаарт, Улсын онцгой комиссын даргын хувьд гаргасан нэг шийдвэр бол энэ цар тахлын үед ирсэн хандивын мөнгө. Энэ цар тахлын үед авсан зээл, тусламж бүх зүйлүүдийг ил тод болго гэсэн. Бүгд ил тод линк дээр. Одоо ингээд ямар ч дурын хүн ороод үзэхээр ил бол. Тод бид нар хэвлэл мэдээллээр зарлаад линк нь тодорхой байгаа. Тийм учраас хэдэн төгрөг нэг ширхэг маск авсан ч тэрний үнэ ханш хаанаас авсан нь бүгд тодорхой байгаа. Зээл тусламж бол цаанаасаа нэршиж ирж байгаа. Үүнийг бол яг төсвийн алдагдлыг нөхөх зорилгоор, үүнийг нь эрүүл мэндийн салбарын тийм зорилгоор гээд ийм зүйлүүд ирж байгаа учраас энэ бол их тодорхой зүйл байгаа. Нэгдсэн Үндэсний Байгууллагын төрөлжсөн байгууллагуудын хүрээнд Монгол улсад туслах мөнгөн дүн нь гарсан. Тэр хүрээнд зарцуулагдаж байгаа хөрөнгө мөнгө тэр олон улсын байгууллагынхаа хүрээнд ингээд явж байгаа шүү.

 М.Оюунчимэг: Ууганбаяр дарга нэмж хариулах уу, ямар чиглэл дарааллаар эцсийн шийд гарч байгаа вэ гээд. 1 дээр нэгдүгээр микрофон.

 **Б.Ууганбаяр**: Эрхэм гишүүний асуултад хариулъя. Захиалгат нислэгтэй холбоотой процедурыг би маш хурдан шуурхай тайлбарлая. Тухайн сарынхаа захиалгат нислэгийн хуваарийг Монгол Улсын Шадар сайдаар батлуулдаг. Өргөдлийг хүлээж авч ажлын хэсэг ажиллаж байгаа. Улс орон болгон доор нь бид ажлын хэсгээ таван шалтгаанаар болон бусад шалтгаан гээд гаргасан байгаа. Гадаад дахь элчин сайдын яамдуудаараа дамжуулаад бас өргөдлүүдийг хүлээж авч байгаа. Хоёр талаасаа ирсэн онгоцондоо суух захиалга өгсөн иргэдийнхээ нэрийг хоёр талаасаа тулгаж байгаа. Сүүлийн үед энэ Солонгос болон Японы нислэгтэй холбоотой асуудлыг ил тод болгосон учраас аливаа зөрчил их багассан гэж ажлын хэсгээс үзэж байгаа. Одоо бид АНУ-тай холбоотой асуудал дээр анхаарлаа хандуулж ажиллаж байгаа. Ингээд ажлын хэсэг нэрээ гарсны дараа бид нэрээ МИАТ-д хүргүүлдэг ээ. Ингээд албан ёсоор МИАТ-аас билетээ баталгаажуулаад Монгол Улсад хүрэлцэн ирж байгаа.

 Би нэмээд тусгаарлах байртай холбоотой асуулт хэлье ээ. Шуурхай штабын даргын хувьд бол бодит амьдрал дээр ажиллаж байгаай. Тусгаарлах байртай холбоотой асуудлууд гарч байгаа. Өчигдөр Улсын онцгой комиссын хурал дууссаны дараа шуурхай ажлын хэсэг гаргаад вензоу буудал дээр ажлын хэсэг ажиллуулсан. Шууд бодит лайв хийлгээд олон нийтэд түгээсэн. Гэтэл одоо гарч байгаа шүүмжлэлтэй холбоотой асуудал зарим талаар бодит амьдрал дээр тийм биш байгаа. Энэ зургаа, долоо, найман сарын хугацаанд ажиглаад хараад байхад тусгаарлах байртай холбоотой зөрчил нэгээс хоёр хүн дээр холбоотой асуудал гардаг аа. Бид одоо хоолны амталгааны ажлын хэсэг хүртэл томилоод, хуваарь гаргаад, ажиллуулж байгаа. Хоолны амталгаатай холбоотой асуудал багассан. Тоёоко энэ буудал хотод хоёр зуун тавиас дээш метр хол газраас бид нар хоол зөөвөрлөж байгаа, асуудлууд бий. Илэрсэн зөрчил, дутагдал болгоны тухай бүрд нь ажлын хэсэг шуурхай штабаас бид хүмүүсийг ажиллуулаад шийдүүлж байна аа. Винзавод зочид буудал дээр хүртэл бид нар мэргэжлийн хяналтын байгууллагаас байцаагч явуулж хүртэл шалгалтыг хийлгэж өгсөн зөвлөмж өгч байгаа. Бүх бай буудлууд дээр анхаарч ажиллаж байгаа хүндрэлүүд бий. Гэхдээ энэ асуудлыг бид нар шийдээд зохицуулаад явж байгаа гэдгийг албан ёсоор илэрхийлье, илтгэж дууслаа.

 **М.Оюунчимэг**:Зээл тусламжтай холбоотой Сандаг-Очир гишүүн маш тодорхой асуулт асуусан. Олон нийтийн сүлжээгээр ч гэсэн хоёр зуу, гурван зуун сая доллар орж ирсэн гээд ийм буруу ч юм уу, зөв ч юм уу, мэдээлэл яваад байгаа тэр тодорхой хариултаас өгөх нь зөв болов уу гэж бодож байна.

 Наранцогт Сангийн яамны Төрийн нарийн бичгийн дарга.

 **С.Наранцогт**: Гишүүний асуултад хариулъя. Түрүүн Шадар сайд хэлсэнчлэн гадаадын олон улсын байгууллага Монгол Улсад бол хоёр хэлбэрээр зээл, тусламж үзүүлж байгаа. Нэгдүгээрх нь бол төсвийн дэмжлэг. Засгийн газраас ковидтой холбоотой 11 төрлийн багц арга хэмжээ авч хэрэгжүүлсэн. Энэ талаар бид бас нэлээн олон удаа дэлгэрэнгүй танилцуулга хийсэн. Энэ нь бол нийтдээ төсөв дээр 2.5 ихнаяд төгрөгийн алдагдалд үзүүлэх нөлөө бий болж байгаа. Бусад улс орнуудад ч гэсэн ийм асуудлууд үүсэж байгаа учраас олон улсын түнш байгууллагуудаас энэ төсвийн алдагдалд зориулаад төсвийн дэмжлэг гэдэг хөнгөлөлттэй зээлийн хэлбэрээр, төсвийн дэмжлэг хэлбэрээр хөрөнгө мөнгө орж ирж байгаа. Энэ дэмжлэгийн хүрээнд 5 сарын 29-нд Азийн хөгжлийн банкнаас зуун сая доллар, 6 сарын 8-нд Валютын сангийн шуурхай санхүүжилтийн хөтөлбөрийн хүрээнд 99 сая долларыг хүлээж авсан. Энэ бол төсвийн алдагдалд, төсвийн дэмжлэг хэлбэрээр зарцуулагдаж байгаа. Өөрөөр хэлбэл, энэ хүүхдийн мөнгө, халамжийн мөнгө, эдгээрт зарцуулагдаад энэний тайланг бид нар дэлгэрэнгүй гаргаж, Авлигатай тэмцэх газар хүргүүлсэн байгаа.

 Энэ төсвийн дэмжлэгийг авах, авсан, үүнийхээ зарцуулалтыг нэгдсэн төсвийн гүйцэтгэлд ороод, ирэх оны одоо төсвийн гүйцэтгэлийн тайланд ороод, Их Хурлаар одоо хэлэлцэгдээд, гүйцэтгэл батлагдахад ингээд тайлагнагдаад явна. Цаашдаа бид нар 433 сая долларын гэрээ хэлэлцээр хийгдэж байгаа. Тэгэхдээ энэ гэрээ хэлэлцээр нь батлагдаад мөнгө нь бол орж ирээгүй ээ. Ковид-19-тэй холбоотой 70 сая долларын одоо яг энэ ковид-ын эсрэг тодорхой зориулалтын төсөл хэлбэрээр төслийн санхүүжилтүүд орж ирсэн. Азийн хөгжлийн банкны 30 сая долларын санхүүжилт, эдгээр ажлууд хэрэгжилтийн шатандаа явж байгаа. Тухайн олон улсын байгууллага нь өөрөө хяналт тавиад хариуцсан яам, онцгой байдал, шуурхай комисс дээр хийгдэх ажил, гэрээ хэлэлцээр дээр нарийн тусгагдаад тухайн байгууллагуудынхаа худалдан авах журам хяналтын дор хэрэгжиж байгаа. Тухайлбал Азийн хөгжлийн банкны 30 сая долларын санхүүжилтээр эрүүл мэндийн салбарын хөгжил 5-төсөл, яаралтай тусламжийн нэмэлт санхүүжилт төслийн хүрээнд 7 аймгийн нэгдсэн эмнэлгийн ариутгалын тасгийг шинэчлэх, амьсгалын хүнд, хурц хэлбэрийн өвчнийг оношилж эмчлэх зорилгоор өндөр эрсдэлтэй эмнэлгүүдэд 2923 ширхэг тоног төхөөрөмж, 68128 ширхэг хувийн хамгаалах хэрэгслүүдээр ханган нийлүүлэх, эм, эмнэлгийн хэрэгслийн нөөц агуулахын байгууламжийг барьж тоноглох ийм одоо ажлууд хийгдэнэ. Үүнийг Эрүүл мэндийн яам хариуцан хэрэгжүүлээд явж байна. Энэ тендерүүд нь зарлагдаад, 9 сард эдгээр ажлуудын бараанууд тоног төхөөрөмжүүд нь нийлүүлэгдээд, 12 дугаар сард дуусгахаар ажиллаж байгаа юм.

 Түүнчлэн дахиад Азийн хөгжлийн банкны 1.2 сая ам. доллар байж байна. Үүгээр бас ялгаагүй зөөврийн рентген аппарат 16 ширхэг, хяналтын монитор, 43, амьсгалын аппарат 32 ширхэг, тариа, дуслын автомат шахуурга 105 ширхэг зөөврийн рентген . . ./хугацаа дуусав/.

 **М.Оюунчимэг**: Содбаатар сайд нэг минут нэмж хариулъя.

 **Я.Содбаатар:** Гишүүний 3 дахь зүйл байгаа юм. Энэ Авлигатай тэмцэх газар, хүчний байгууллагуудад энэ үеэр ажиллаж байгаа хүмүүстэй холбоотой шалгалт хийгдэж байгаа, хийгдсэн. Одонтуяа гишүүн дэд дарга бланкан дээр Улсын онцгой комисс холбогдох хүмүүсийг шалгаж өгөөч ээ гэсэн зүйл явсан юм байна. Манай шуурхай штабынхан өөрсдөө санаачилга гаргаад бас шалгуулъя аа, бид нар идэж уусан ямар нэгэн авлига, хээл хахууль авсан юм байхгүй ээ гээд шалгуулж байгаа юм. Тийм учраас одоогийн байдлаар ноцтой ямар нэгэн төв зүйл илрээгүй байна. Иргэдийн дунд сошиал орчинд үүнтэй холбоотой мэдээ их гарах юм. Тэр болгоныг бол манай хууль хүчний байгууллага шалгаж, харж анхаарал тавьж үзэж байгаа гэдгийг бас хэлье. Ер нь ард иргэдийнхээ эрүүл мэнд, аюулгүй байдлын төлөө явж байгаа энэ зүйлд ямар нэгэн авлигал, хөрөнгө мөнгөтэй, холбоотой зөрчил байхгүй байлгахын төлөө хяналт тавьж ажиллаж байгаа гэдгээ бас хэлье ээ.

 Харин энэ өдөр, шөнөгүй зүтгэж, ард иргэдийнхээ аюулгүй байдлын төлөө зүтгэж байгаа энэ төрийн албан хаагчиддаа Монгол төр талархал илэрхийлж байх ёстой. Амаргүй, хүнд шахалттай зөвхөн шуурхай штаб гэхэд 24 байгууллагын . . ./хугацаа дуусав/.

 **М.Оюунчимэг**: Б.Энх-Амгалан гишүүн асуулт асууя.

 **Б.Энх-Амгалан**: Ковид-19 энэ цар тахал дэлхийд тархсанаас хойш Монгол Улсын Засгийн газар маш шуурхай арга хэмжээ авсан. Хөдөлгөөн орсон, амаргүй нөхцөл байдалтай хил хаасан, бас амаргүй нөхцөл байдалд, хорио хэр тогтоосон тусгаарлалтад иргэдээ авсан, эмчилсэн, сувилсан, эдгээсэн. Эргээд хяналт тавьж байгаа. Яг энэ гаднаас ирж байгаа иргэдийн хувьд бас зарим нөхцөл байдалд хүндрэл учруулсан. Илүү хангамж нэхсэн, архи дарс оруулах гэж оролдсон, тусгаарлах байрны журам зөрчсөн, ийм олон нөхцөл байдлууд байгаа юм. Монгол Улс хөнжлийнхөө хирээр л хөлөө жийж байгаа юм. Байж байгаа онгоцныхоо хэмжээнд үндэсний ганц агаарын тээвэрлэгч МИАТ компани маань зүтгэж байгаа. Тэр одоо голомт руу өөрсдөө очиж маш эрсдэлтэй нөхцөл байдалд иргэдээ татаж авсан. Уханаас иргэдээ татаж авсан хэдхэн улсын тоонд Монгол Улс орж байгаа юм. Тэгээд тусгаарлах байрных нь хэмжээ, хязгаар багатай. Дээр нь энэ эмч эмнэлгийн ажилтан, сувилагч нар тэд нарыг хяналтад байлгаж байгаа эмчилж байгаа хүмүүсийн тоо хязгаартай. Тэд нар маань өдөр шөнөгүй хорин дөрвөн цаг ажиллаж байгаа. Ийм нөхцөл байдалд Монгол Улс ковид-19 гэдэг вирусийг эх орондоо буюу дотооддоо тархаалгүйгээр алдалгүйгээр барьж чадсан цорын ганц улс. Гаднаас ковидын халдвартай иргэд орж ирсэн. Гэхдээ тэд нарыг манай Эрүүл мэндийн яамныхан эмч, эмнэлгийн байгууллагын ажилтнууд эмчилж чадсан. Тэр битгий хэл бид нарын өхөөрдөж нэрлэсэн, Анх отгон гэдэг Франц дэлхийн хэвлэлээр Монголчууд корона вирусийг эдгэж чаддаг юм байна шүү гэж зарласан. Тийм учраас энэ эрүүл мэндийн салбарын энэ мэргэжлийн хяналтынхны, хил, гааль, зам тээврийн, цагдаа, хүчний байгууллагын, Гадаад харилцааны яамны, элчин сайдын яаманд ажиллаж байгаа, тэр консулын газар ажиллаж байгаа, тэр их ачаалалтай байж байгаа энэ хүмүүсийг Монгол төр харж, шагнаж урамшуулах ёстой. Энэ хүмүүс энэ коронавирусийн үед цөөхөн ард түмэн ийм эрсдэл багатайгаар одоо даван туулж зүтгэж байгаа энэ хүмүүсээ монгол төр яаж урамшуулах гэж байна аа. Мөнгөн шагналаар болон төрийн одоо одон медалийн шагнадаг урамшуулдаг юм нь юу байна аа гэж би нэгдүгээрт асуух гээд байгаа юм. Улсын онцгой комисс маань энэ дээр одоо бас ямар санал, санаачилга гаргаж байгаа вэ гэж.

 Хоёрдугаарт, энэ ковид-19-ийн үед улс орон болгон одоо амь амиа бодоорой гэдэг шиг ийм зарчим руу орсон. Ковид-19 энэ эх орон гэдэг юмны үнэ цэнийг энэ ард түмэнд их сайн мэдрүүллээ. Дэлхий хавтгай байдаг юм хаана ч амьдарч болдог юм гээд, ингээд цээжээ дэлдээд яваад байдаг хүмүүст эх орон гэдэг юм чинь ямар үнэ цэнтэй юм бэ. Элгэн садан гэдэг чинь ямар их одоо сайхан юм байдаг юм бэ. Харах төртэй очих эх оронтой хүн гэдэг чинь ямар сайхан юм бэ гэдгийг мэдрүүллээ. Давхар эдийн засгийн маш хүнд байдалд авчирлаа. Тийм учраас хоёр дахь асуулт нь, энэ эдийн засгаа сэргээн босгох асуудал дээр ковид-19-ийн үед дотоодын эдийн засгаа сэргээх асуудал дээр өөрөө өөрийгөө тэтгэж, гаднын хамаарлыг багасгах асуудал дээр, эдийн засгийн урсгалаа нэмэх асуудал дээр, ажлын байраа хадгалж үлдэх асуудал дээр цаашдаа манай одоо Улсын онцгой комисс, Засгийн газар яаж анхаарах гэж байна. Энэ хоёр асуултад хариулж өгөөч ээ гэж хүсэж байна. Тэгээд энэ ковид-19-ийн үед маш эрчимтэй сайн ажиллаж байгаа Улсын онцгой комиссын гишүүдэд бүгдэд нь баяр хүргэе гэж бодож байна.

 **М.Оюунчимэг**: Хэн эхлээд хариулах вэ? 3 дугаар микрофон. Содбаатар сайд.

 **Я.Содбаатар**: Улсын онцгой комиссоос яг голомт нөхцөлд ажиллаж байгаад шууд контакталж ажиллаж байгаа, энэ улсын өндөржүүлсэн бэлэн байдлын үед ажиллаж байгаа энэ байгууллагуудынхаа албан хаагчдыг анхаарах, урамшуулах, ийм чиглэлийн ажлууд бас явж байна. Нийтдээ бид нар 1000 гаруй байрыг энэ хүмүүст хөнгөлөлттэй болон түрээсээр олгож байгаа. Одоогоор 850-иад орон сууцны асуудал шийдвэрлэгдсэн. Энэ бол салбар, салбарт квотоор өгч байгаа. Тухайн салбарын удирдлагууд асуудлыг шийдэж байгаа юм. Ар гэрт нь мөнгөн тусламж үзүүлэх асуудлаар энэ удаагийн тодотголд мөнгө суусан байгаа. Манай гишүүд дэмжиж өгөөрэй гэж хүсэж байна. Би энэ бол яг шууд контакталж байгаа. Тэр ХӨСҮТ-д ажиллаж байгаа зооноз судлалын төвөөс орж, халдвар хийж байгаа, өнөөдөр яг өвчтэй хүмүүстэй шууд ажиллаж байгаа хүмүүстэй асуудлыг ярьж байгаа. Нийт 380 гаруй хүний асуудал байгаа юм. Илүү цагийн мөнгө бусад юмнуудыг нэмэгдүүлэх чиглэлээр бас санаачлагатай ажиллаж байна. Манай Сарангэрэл сайд байхдаа энэ одон, медалийн асуудлаар салбарынхаа хүмүүсийг тодорхойлсон байна. Холбогдох байгууллагуудаас тодорхойлолтууд нь ирсэн. 8 сар гарч байж бид нар одоо энэ одон медальтай холбоотой асуудлыг Ерөнхийлөгч дээр эхнээсээ бас нөгөө одонтой ээжүүдийн одонгийн асуудал шийдэгдээд явж байх шиг байна. Энэ хүрээнд саналууд бол орчихсон явж байгаа гэдгийг бас хэлье.

 Ер нь бид нар үүнийг урамшуулмаар юм байна билээ. Энэ амаргүй ажиллаж байгаа юм байна шүү. Манай Улсын Их Хурлын гишүүд ч гэсэн шаардлагатай бол бас очиж үзэж, тэр хамгаалах хэрэгсэл өмсөөд 24 цаг тэнд орж ажиллаад, 14 өдөр ажиллаад, дараа нь 14 өдөр тусгаарлалтад гарч ирээд 28 хоног тэнд ажиллана гэдэг бол сэтгэл зүйн хувьд ч, тэр хүмүүсийн нөхцөл байдлын хувьд ч ер нь маш амаргүй нөхцөлд ажиллаж байгаа. Энд ажиллаж байгаа энэ хил, гааль дээр ажиллаж байгаа, миний түрүүн хэлсэн 24 шуурхай штаб дээр ажиллаж байгаа, энэ шийдвэрлэж байгаа хүмүүс бол одоо эхнээсээ бол үнэхээр яг хүний хувьд бол бас сулрах, хүндрэх ийм тал руугаа орж байгаа юм. Манай цагдаагийн байгууллага, онцгой байдал, мэргэжлийн хяналт гээд.

 Тийм учраас бид нар бас нэг ажлын хэсэг гаргаж, нөхцөл байдлыг дахиж нэг дүгнэж үзэж, энэ горим дэглэмүүдээр бас харж байгаа гэдгийг бас хэлье.

 Хоёрт, бид нар энэ хандивын хөрөнгөөс бас тодорхой зүйлүүдийг нь энэ албан хаагчдаа урамшуулахад бас олгож байгаа гэдгийг бас хэлье. Бас энэ бол нээлттэй байгаа учраас манай ард иргэд аваад үзчих байх аа гэж. Эдийн засгийг сэргээх асуудал үүнтэй зэрэгцэж бас тавьж байна аа. Бид нар Их Хурал дээрээ хавар тусгайлан хууль гаргаж, Засгийн газраас бас шийдвэр гаргаж, ер нь ард иргэдийнхээ аж ахуйн нэгжүүдээ дэмжих чиглэлээр тодорхой арга хэмжээнүүд авсан үр дүнтэй болж байгаа. Төсвийн тодотголоор Үүнийг он дуустал тэр арга хэмжээнүүдийг үргэлжлүүлэхээр болсон. Шинээр бид нар ер нь эдийн засгаа энэ сэргээх чиглэлээр НҮБ-тай хамтарч тодорхой судалгаагаа авч хийж байгаа. Нийгэм, эдийн засгаа сэргээхэд бид нар ямар стратеги барих юм гэдэг төлөвлөгөө гаргуулж байна. Манай олон улсын болон манай одоо дотоодын судлаачид эрдэмтэд орж энэ судалгааны юу бол удахгүй гарна. Би түрүүн хэлсэн. Та бүхэндээ бас хүргүүлье. Эндээс бол стратегийн бодлогын зөвлөмжүүд гарч байгаа.

 Хоёрт, Улсын Их Хуралд бид нар Засгийн газрын үйл ажиллагааны хөтөлбөр оруулахдаа бас энэ нэлээн удаан хугацааны үр нөлөө гарах учраас ирэх 4 жилд бол энэ коронавирус цар тахлын нөлөө, манай нийгэм эдийн засгийн амьдралд байх учраас бид нар тусгайлан 11 заалтай бүлэг оруулсан. Энэ бүлэг цаанаа бас тодорхой хийх ажлуудтай, төсөв мөнгөтэй. Одоо бид нар ер нь худалдаа үйлчилгээний чиглэлийн юмнуудыг бол бүгдийг нь одоо хэвийн дотроо нэгтээ алдаагүй байгаа учраас хэвийн горим руу шилжүүлэх чиглэлийн шат дараатай арга хэмжээ авч байна. Өнөөдрийн байдлаар соёл урлагийн арга хэмжээнүүд, тэгэхдээ кино театрууд бол ажиллаж байгаа соёлын арга хэмжээ, урлагийн арга хэмжээнүүд нээгдээгүй байна. Спорт гэдэг одоо РС тоглоом гэдэг тэр чиглэлийн зарим одоо зүйлүүд нээгдээгүй байна. 24 цагийн үйлчилгээтэй байгууллагууд бол шөнийн 24 цаг хүртэл ажиллаж байгаа. Цаашаа шөнө ажиллахгүйгээр хаалттай байгаа, нэг ёсны үйлчилгээний цөөхөн салбар дээр болохоос бусдыг нь нээчихсэн. Спортын салбаруудыг 8 сарын 1-нээс . . .

 **М.Оюунчимэг**: Дараагийн асуултад нэг минут. Тэгээд дараа яг нэг бас асуусан шүү дээ. Зам тээвэр. Ингээд Содбаатар сайд нэг минут.

 **Я.Содбаатар**: Манай Ёндон сайд миний дараа энэ ногоон гарц гээд бид нар бас өмнөд хөрштэйгөө тохироод нүүрсний тээвэр экспортын бүтээгдэхүүнээ нэмэгдүүлэх чиглэлээр бас тодорхой арга хэмжээнүүд хэрэгжүүлж байна. Дамжин өнгөрч байгаа транзит тээвэр, худалдаа гээд салбар, салбар дээр бид нар бас яаж байгаа. Тийм учраас бүтээн байгуулалтын ажлуудыг дэмжих үүднээс бас гадаад ажиллах хүчнээ ч гэсэн оруулж ирэх мөн зарим хөрөнгө оруулагчдыг оруулж ирэх чиглэлээр бас Засгийн газраас шийдвэрүүд гаргаад явж байгаа. Нэг ёсны эдийн засгаа бас эргэж идэвхжүүлэх чиглэл рүү бол шат дараатай зүйлүүд хийж байгаа гэдгийг онцолж хэлье ээ. Баярлалаа.

 **М.Оюунчимэг:** Ёндон сайд, 1 дүгээр микрофон.

 **Г.Ёндон**: Гишүүний асуултад хариулъя. Ковид эхлэхээс өмнө 2020 оны 1 сард жишээ нь нүүрсний гарц бол хоногт ойролцоогоор 590-600 орчим байсан байна, Гашуун сухайтын боомтоор. Түүнээс хойш бол багасаад явсаар байгаад 4 сард 339 байсан бол 7 сардаа дунджаар 368 байсан. Өнөөдрийн байдлаар бол одоо ногоон гарцын журмыг хэрэгжүүлснээр өнөөдөр хоногт бол одоо хамгийн сүүлчийн мэдээнд бол 1200-аад машин Гашуун Сухайтын боомтоор гарч байгаа. Энэ бол өнгөрсөн үедээ тийм улсын хэмжээгээр бол анх удаа 2000 гарсан. Ер нь одоо яг энэ эдийн засгийг сэргээх зорилгоор 25 сая тонныг олборлоно гэсэн тийм төлөвлөгөөг гаргасан байж байгаа. Үнийг хэрвээ үлдсэн хоногтоо хуваагаад үзэх юм бол ойролцоогоор 2500 ч хүрэх шаардлагатай байгаа.

 Тэгэхээр цаашид энэ машины гарцыг бол нэмэгдүүлэх чиглэлээр бас ажлууд хийх ёстой байж байгаа. Тэгэхээр ойролцоогоор хоногт бол Гашуун Сухайтаар 1000 гаруй машин, нийтдээ 2000 гаруй машин гарч байна. Мөн нефтийн асуудлаар нефтийн 2 ордоос, Тамсаг, Тосон ордоос сая ковидын үед бол дунджаар өдөрт 48 машин гарч байсан бол өнөөдрийн байдлаар бол 72 далан хоёр машин гарч байгаа. Энэ нь ковидын өмнөх үетэй харьцуулах юм бол ойролцоогоор олборлолтын 90 орчим хувьтай болж байгаа. Олборлолт бас яг ковидын өмнөх үедээ хүрэхгүй байгаа гол гол шалтгаанууд байж байгаа л даа. Энэ нь болохоороо олборлолтыг нэмэгдүүлэх, цооногуудын ундаргын динамик буурсантай холбоотой. Энэ хугацаанд хийх ёстой зайлшгүй ажлууд байдаг. Цооногийн засвар үйлчилгээ, мөн одоо шингэн хагалбарын ажил гэх мэт. Ус шахах мэтийн ажлууд байдаг. Эдгээр ажлууд бас өнөөдөр сүүлийн нэг жилийн хугацаанд хийгдээгүй байж байгаа. Тэгэхээр бол үндсэндээ бол өмнөх 90 хувьдаа хүрсэн гэсэн үг. За нүүрсний олборлолт бас нэмэгдсэн байж байгаа. За бас энэ үеэр ковидын үед 5 сард бол Монголбанкны захирал, мөн Уул уурхайн сайдын хамтарсан алт олборлогч компаниудын санхүүг дэмжих, тийм зорилготой бас хөтөлбөр гаргасан байж байгаа. 6 сард бол бас тодорхой хөнгөлөлттэй нөхцөлөөр зээл олгох тийм ажлуудын шалгуур үзүүлэлтийг бэлтгээд, 72 компанийг бол Монголбанканд бол жагсаалтыг гаргаж хүргүүлсэн байж байгаа.

 Өнөөдрийн байдлаар бол нэг нийтдээ 54.8 тэрбум төгрөгийн санхүүжилтийг 9 компани аваад байна. 4 компани бол одоогийн байдлаар бол үндсэндээ шалгуурыг биелүүлээд хүлээгдэж байгаа, тэр бас 20.7 тэрбум төгрөгийн санхүүжилт авах болов уу гээд хүлээж байгаа. Үлдсэн компаниудын асуудлаар л бид нар бас уулзаж ярилцаж байгаа асуудлууд байж байгаа. Баярлалаа.

 **М.Оюунчимэг**: Бат-Эрдэнэ гишүүн.

 **Б.Бат-Эрдэнэ:** Баярлалаа. Тэгэхээр энэ цар тахал гэдэг дэлхий нийтийг хамарсан айхтар гамшиг, үнэхээр одоо энэ 2020 оны эхэнд БНХАУ-ын Ухань хотод одоо анх дэгдэж байхад бол ер нь одоо ийм хэмжээний аюул гамшиг одоо болох нь ээ гэж бол үнэхээр одоо бас тэгж төсөөлөөгүй байх л даа. Гэхдээ манай улсын хувьд бол энэ дээр онцгой арга хэмжээ авч чадсан. 1 сарын 31-нд Их Хурал дээр одоо цаг алдалгүй арга хэмжээ ав аа. Улсынхаа хилийг одоо нэн даруй яаралтай хаа гэдэг ийм шаардлагыг тавьж байсан хүн, би тухайлбал.

 Ингээд Засгийн газар бол эрс шийдэмгий, шийдвэртэй арга хэмжээнүүдийг авч чадсан энэ үү? Хүрэлсүхийн тэргүүлсэн Засгийн газрын нэг онцлог бол үнэхээр одоо шийдвэртэй арга хэмжээг эрс шийдэмгий, тэр арга хэмжээнүүдийг авч чадаж байгаа юм. Улаанбаатар хотын утаа, энэ ковид-19-тэй холбоотой олон зүйлийг хэлж болно. Тэгэхээр бид бас Их Хурал зүгээр суугаагүй. Их Хурал завсарлачихсан байсан ч гэсэн бид 2 сарын 14-нд, манай Аюулгүй байдал, гадаад бодлогын байнгын хороо энэ асуудлыг авч хэлэлцээд Их Хурлаас холбогдох шийдвэрийг Засгийн газарт ажиллах боломжийг нь нээж өгсөн ийм тогтоол шийдвэрийг бид гаргаж өгч байсан. Энэ үеэр одоо өнөөдөр энд яригдаж байгаа өвчин тахлаас урьдчилан сэргийлэхтэй холбоотой, гадаадаас иргэдээ татан авах тусгаарлах байр, хүний нөөц, хөрөнгө санхүү, мөн одоо эдийн засгаа энэ эрсдэлтэй нөхцөлд сэргээх унагачихгүй байх энэ арга хэмжээний талаар бид бас тодорхой арга хэмжээнүүдийг авах талаар бид ярилцаж байсан. Тэгэхээр энэ өнөөдөр яригдаж байгаа зүйлүүд бол нягталж байгаа юм байна. Энэ одоо гадаадаас хэрэглээ татан авахтай холбоотойгоор янз бүрийн одоо авлигал хээл хахуулиас өгсүүлээд элдвийн юм гараад байгаа гэдэг. Нийгэмд болбол олон нийтийн зүгээс бол хардах эрх нь байгаа шүү дээ. Тийм учраас энийг одоо бид бол тухайн үед одоо ил тод, нээлттэй, байлгаарай гэдэг энэ асуудлыг ярьж байсан. Тэгээд энэ хэмжээндээ ажиллаж байгаа юм байна гэж өнөөдрийн хийж байгаа мэдээллээс бол ойлголоо.

 Тэгэхээр цаана нь одоо янз бүрийн улсууд дундуур нь залилан, луйврын шинжтэй ийм асуудлууд яваад байгаа юм биш биз. Үүнийгээ сайн мухарлаарай. Энэ гадаадаас иргэдээ татан авч байгаа ажил бол нэлээн эрчимтэй, бусад улс орнуудтай харьцуулах юм бол сайн зохион байгуулж байгаа орны тоонд бол манайх орох байх. Гэсэн хэдий ч гэсэн одоо би тодорхой 2-3 хүмүүсүүдийн ирүүлсэн саналуудыг хэлье дээ. Тухайлбал Бразил улсын Сан-Паулу хотод амьдарч байгаа Нармандахын Ууганбаяр, Ганболдын Ундраа гээд 2 хүн байна, гэр бүлээрээ, тэгээд 4 хүүхэдтэй. Одоо хүүхэд нь төрсөн нялх байж байгаа юм байна. Амьдралын одоо маш хүнд нөхцөл байдалтай байгаа. Эндээс ээж нь яриад байгаа Мөнхөө гэж хүн, 99587338, та нар тэмдэглээд аваарай. Үйсэнгийн Ажеп гэж одоо өндөр настан Казахстанаас, Улсын онцгой комисст 16-д бүртгэлтэй байгаа боловч Элчин сайдынх нь яам Монголоос нэр чинь ирээгүй гээд ингээд хаачихсан байх жишээтэй. Мөн манай Бор-Өндөрийн Өлзийбаярын Нарантуяа гэдэг хүн гэр бүлээрээ одоо Солонгост байж байгаа. Энэ хүний одоо өргөдөл нь жишээлбэл Улсын онцгой комисс дээрээс алга болчихсон гээд. Ингээд дахиад энэ асуудал яригдаад байна. Би тодорхой баримттай хүний тухай асуудал ярьж байна шүү. Ийм асуудлууд олон байгаа байх. Энд одоо Улсын Их Хурлын гишүүдэд хандсан, хандаж байгаа ийм зүйлүүд их байгаа байх аа. Тэгэхээр энэ мэт зүйлүүдийг одоо анхаараад та бүхэн маань одоо энэ амжилттай ажиллаж байгаа дээрээ улам одоо бататгаад улам хариуцлагатай . . .

 **М.Оюунчимэг**: Тодорхой асуултууд, бүр тодорхой баримттай хэллээ. Бат-Эрдэнэ гишүүний хэлсэн дээр хэлэхэд, Улсын Их Хурлын дарга, Нийгмийн бодлогын байнгын хороон дээр бас иргэдээс маш олон ийм захидлууд ирсэн тодорхой баримттай хүсэлттэй. Үүнийг Содбаатар сайдад би бас энэ хурлын дараа өгье өө гэж бодож байна. Яг л ийм саяын Бат-Эрдэнэ гишүүний хэлсэнчлэн бодитой бодитой шалтгаанууд нь дурдаад энэ асуудлыг шийдэж өгөхөд Улсын Их Хурал, Засгийн газар бас анхааралдаа авна уу гэсэн тийм зөвлөмж хүсэлтүүд байна.

 Содбаатар сайд З дугаар микрофон.

 **Я.Содбаатар:**  Бат-Эрдэнэ даргын хэлдэг үнэн. Бас энэ Улсын онцгой комисс энэ онцгой өндөржүүлсэн бэлэн байдлын үед шийдвэр гаргаж явахад бас амаргүй байдаг юм байна. Амаргүй байгаа юм. Шаардлагатай зарим үед тодорхой шийдвэрийг яаралтай гаргах, зарим үед тодорхой хүний эрхийг хязгаарлах, жишээ нь, зорчих эрхийг ч гэдэг юм уу, өмчийн эрхийг ч гэдэг юм уу ийм зүйлүүд бол хийгдэнэ ээ. Ийм одоо бас хуулийн заалтууд байдаг. Зарим шийдвэр зарим хүмүүст таалагдахгүй байгаа бүгдэд таалагдаж бас гарч чадахгүй. Яагаад гэхээр энэ улсын онцгой нөхцөлд ажиллаж байгаа. Шаардлагатай цаг үед шаардсан минут секундээр ярьсан хүний амь настай холбоотой шийдвэр ч гарч байгаа. Тийм учраас ийм шийдвэрүүд зайлшгүй гардаг юм аа. Ард иргэдээс ирж байгаа бүх өргөдөл, гомдлуудыг программд оруулдаг болсон. Ямар нэгэн одоо өргөдөл, гомдол алга болох тийм зүйл байхгүй ээ. Манай иргэдийн зүгээс, Улсын Их Хурлын гишүүдээс маш их санал ирж байгаа энэ саналуудыг нэг бүрчлэн бид нар шуурхай штабад өгч, энэ дээр нэгтгэж авч байгаа. Үүнээс гадна иргэдээс маш олон мянган санал ирж байгаа. Энэ бүх саналууд ардаа хаана нь одоо яаж шийдвэрлэгдэж байгаа нь ингээд тодорхой ингэж явж байгаа шүү гэдгийг хэлье. Бид нар бас хувийн хэвшлийн компанийн өөрийнх нь одоо дэмжлэг санаачилгаар ирэх долоо хоногт гадаадад байгаа иргэдтэй холбоотой тусгай аппликэйшн гарч байгаа. Миний өргөдөл хаана явж байна, хаана явах вэ гэдгээ ингээд гар утсан дээрээ сайн харчих тийм аппликэйшн хийгдэж байгаа. Тэгээд энэ шийдвэрлэгдэж байна уу, шийдвэрлэгдээгүй юу, хэд дээр байна вэ гэдэг бүх юмаа харж болох ийм нэгдсэн зүйлийг бас аппликэйшнг хийж байгаа. Манай иргэний онцгой комисс гээд бас төрийн бус байгууллага, гадаадад байгаа иргэдийн эрх ашгийг хамгаалах холбоо гээд олон төрийн бус байгууллагуудаас бас олон саналууд ирсэн. Ихэнх нь манайд ирсэн саналуудтай давхцаж байгаа.

 Тийм учраас одоо бид нар яаж байгаа. Яг ийм тодорхой таны гурван тохиолдлыг хэллээ. Бат-Эрдэнэ аварга энэ асуудлаар бол бид нар гурвуулан дээр нь одоо манайд мэдээллүүд нь ирсэн, зохих арга хэмжээг авч байгаа. Тухайлбал, Бразилд байгаа иргэдийн талаар Мөнхтүшиг нэмээд хариулчих.

Нэгдүгээр микрофон дээр суусан байна. Тэр иргэний гомдол ирээд бид нар шийдвэрлээд явж байгаа. Тийм учраас энэ өргөдөл гомдол бол бас тэр элчин сайдын яам дээр байдаг юм уу, манай одоо онцгой комиссын тухайд бас эхний үедээ бол наашаа цаашаа алга болдог янз бүрийн асуудал байсан. Одоо бол бүрэн цэгцрээд, нэгдсэн программтай болоод ингээд ороод ирчихсэн. Дэлхийн эрүүл мэндийн байгууллагатай хамтраад бид нар бас бүр нэгдсэн Монгол Улсын бэлэн байдлын нөөцийн нэгдсэн программыг бас хийлгэж байна интерактив гэдэг юугаар. Иргэдэд зориулж гэрэгэ аппликэйшнаар бид нар төрийн үйлчилгээ үзүүлж байгаа юм шиг ийм аппликэйшнийг ирэх долоо хоногт бас ашиглалтад оруулна гэж ажиллаж байгаа юм. Мөнхтүшиг тэр Бразилын иргэний асуудлаар.

 **М.Оюунчимэг:** Баярлалаа. Нэгдүгээр микрофон, Мөнхтүшиг дарга.

 **Л.Мөнхтүшиг**: Бразилд байгаа иргэний асуудлаар нэмэлт мэдээлэл өгье. Хавана наадах элчин сайдын яам Латин Америкийн орнуудыг хариуцдаг. Энэ саяын дурдсан гэр бүлийн асуудалд бол элчин сайдын яамны зүгээс онцгой анхаарал хандуулж байгаа. Санхүүгийн хүндрэл байдалд орсон асуудлыг нь бид олон улсын шилжих хөдөлгөөний байгууллагатай хамтраад яг өнөөдрийн байдлаар бол хүнсний тусламж болон байр, хоолны тусламжаар хангаад ажиллаж байгаа. Тийз худалдаж авахтай холбоотой асуудал дээр бас олон улсын байгууллагаас дэмжлэг үзүүлэхээ илэрхийлсэн. Саяын нислэгээр энэ иргэнийг авахаар ажилласан боловч саяхан бас нялх хүүхэдтэй болсон тухайн хүүхдийг бас бичиг баримтжуулах асуудал хүлээгдээд, ялангуяа агаарын хил хаагдсан байгаа үед буцах үнэмлэхийг нь шуудангаар хүргүүлэхэд хугацаа алдсан асуудал бий.

 **М.Оюунчимэг:** Бат-Эрдэнэ гишүүн 1 минут.

 **Б.Бат-Эрдэнэ:** Баярлалаа. Би хоёр зүйл нэмээд асуучихъя. Нэгдүгээрт бол энэ эдийн засгаа сэргээхтэй холбоотой, хохирлыг даван туулахтай холбоотой арга хэмжээ авч байгаа юм байна. Түрүүн Ёндон сайд хэллээ. Би энэ дээр энэ хөдөө аж ахуй, тэр тусмаа одоо малын гаралтай бүтээгдэхүүнийг экспортлох, мах экспортлох дээр ямар одоо дорвитой арга хэмжээ авч байна аа. Энэ болбол хойшлуулшгүй авах ёстой ийм арга хэмжээ шүү. Хөдөө аж ахуйн яамнаас байна уу, үгүй юу? Энэ дээр нэг хариулт өгөөч ээ.

 Хоёрдугаарт, би нэг зүйл хэлэх гээд байгаа юм нь манай улсын онцгой комиссоос анхаараад энэ хөл хорио цээрийн дэглэм гэдгээ нэг ялгамжтайгаар олон түмэнд одоо тайлбарлаж өгвөл зөв зүйтэй байх аа. Яг одоо гэр, гэртээ, өрөө тасалгаандаа хатуу хөл хорионы ийм дэглэмд бол бид ороогүй байгаа шүү дээ. Ноднингийн хоёр сараас эхлээд л өнөөдрийг хүртэл бол. Тийм учраас хүмсүүдэд нэг буруу ойлголттой. Энэ хөл хорио цээрийн дэглэмээ одоо цуцлаач ээ гээд ингээд шаардлага тавиад байдаг. Харьцангуй түрүүн ярьсан хэдэн зүйлүүд л одоо хийгдэхгүй байгаа болохоос . . .

 **М.Оюунчимэ**г: Содбаатар сайд, гуравдугаар микрофон.

 **Я.Содбаатар**: бүх салбарт бид нар эдийн засгийг сэргээх ажлууд явж байгаа. Сая уул уурхай экспорттой холбоотой учраас арай түлхүү ярьчих шиг боллоо. Хөдөө аж ахуйн салбарт өнөөдрийн байдлаар 175 тэрбум төгрөгийг 3 хувийн хүүтэйгээр ноолуурын салбарт гаргасан. Өчигдөр манай сайд нар, манай Их Хурлын Байнгын хороодын дарга нартай танхим дээр бас бизнес эрхлэгчтэйгээ уулзалт хийсэн. Энэ үеэр бас тодорхой мэдээллүүдийг өгсөн байгаа. 150 тэрбум төгрөгийг газар тариалангийн салбарт 3 хувийн хүүтэй олгохоор шийдвэрлэсэн. Хөгжлийн банкаар дамжуулж олгож байгаа аж ахуйн нэгжүүдээ дэмжиж. Махны, экспортыг нэмэгдүүлэх чиглэлээр бас Засгийн газар дээр тодорхой шийдвэр гарсан. Зургаан аймаг энэ жил өвөлжилт хаваржилт хүндэрч магадгүй. Ер нь бол махны экспортыг дэмжих ёстой. Бид нар квотыг нь болиулсан. Тэр квот олгодог асуудлыг нь махны холбоонд юм уу, танхим руу өгье гээд өчигдөр бид нар бас бизнес эрхлэгчтэйгээ ярьсан. Ер нь бол махны экспортыг нэмэгдүүлэх чиглэлийн бодлогыг баримталж нэлээн олон ажлууд хийж байна. Үүнээс гадна нийслэл Улаанбаатар хотын иргэдийн нийтийн иргэдийн махны нөөцийг 11 мянгыг ноднин бэлдсэн.

 **М.Оюунчимэг**: Баярсайхан гишүүн.

 **Б.Баярсайхан:** Та бүхэндээ энэ өдрийн мэндийг хүргэе ээ. Тэгээд юуны өмнө энэ цар тахлын үед үнэхээр одоо дотооддоо энэ өвчнийг алдаж алдаагүй Монгол Улсын Засгийн газар энэ Онцгой байдлын комисс, холбогдох бүх төрийн байгууллагууд, энд зүрх сэтгэлээ өгч, ажиллаж байгаа бүх хүмүүст талархлаа илэрхийлье.

 Түрүүн Содбаатар сайд үгэндээ дурдлаа. Иргэний нийгмийн байгууллагын төлөөллүүд, гадаадад гацсан монголчуудын ар гэрийнхэн одоо нэгдээд бас нэг санал тавьсан. Тэгээд үүний хүрээнд бол Гадаад хэргийн сайд Энхтайван, Шадар сайд Содбаатар нартай энэ хүмүүс уулзаж, одоо энэ гэрэгэ системийн залуучуудад бас нийгмийн хариуцлагын хүрээнд үнэ төлбөргүйгээр энэ мэдээллийг тодорхой болгоход туслаач ажиллаач ээ гээд ингээд хүсэлт тавиад өнөөдөр бараг 3 долоо хоног дээрээ явж байгаа. Энэ ажил нэлээн амжилттай явж байгаа. Тэгэхлээр энэ санал санаачилгыг бас маш шуурхай шийдэж, хамтран ажиллаж байгаа аа Содбаатар сайд, Энхтайван сайд нарт бол үнэхээр их талархлаа илэрхийлье. Тэгээд энэ нь яагаад одоо их чухал ач холбогдолтой ажил болох гээд байгаа юм бэ гэхээр гадаадад гацсан байгаа монголчууд юун дээр бухимдаад байгаа юм гэхлээр, би яг хаана байгаа юм, би яг хэд хонох юм. Би хэддүгээрт байгаа юм, хаана эрэмбэлэгдээд байгаа юм. Ингэж одоо 3000-д эрэмбэлэгдлээ гэхэд хэдэн сарын дараа Монгол буцах гээд байгаа юм бэ гэдэг энэ мэдээлэл байхгүйд хамгийн гол нь ингээд бухимдаад байгаа. Хэрвээ энэ мэдээлэл тодорхой болоод энэ нээлттэй болчих юм бол яг тухайн улс орнуудад хотуудад нь бид нар яг энэ гэрэгэ системийн залуучуудаар юу хийлгэх гээд байгаа юм гэхлээр, одоо sоs гээд нэг ийм программ гаргаад надад ийм хэрэгцээ байна, тийм ээ, хэрэгцээтэй хүмүүст нь ханддаг. Тэгвэл надад ийм боломж байна гэж хоёр талаасаа гадаадад байгаа Монголчууд бие биедээ туслах, жишээлбэл нэг оюутан залуу 2 сар байргүй байлаа гэхэд надад байр хэрэгтэй байна. Ганц бие залуу аа. Эсвэл одоо нэг хүүхэдтэй гэр бүл. Тэгвэл надад энэ оюутан залууг долоо хоног байлгах боломж байна гэдэг юм уу? Ингээд тал талаасаа ингээд бие биедээ туслах боломж нь бүрдэх гээд байгаа юм аа. Би юу гэж хэлэх гээд байна гэхлээр улс орны хэмжээнд, дэлхийн хэмжээнд анх удаа одоо бараг тохиолдож байгаа ийм гамшгийн ийм үед бид нар төр ганцаараа зүтгэхээс илүү энэ төрийн бус байгууллагууд, иргэний нийгмийн байгууллагууд, улмаар гадаадад байгаа тэр сайхан сэтгэлтэй, хүмүүнлэгийн ажил хийж чадах энэ залуучуудын хүчийг авмаар байгаа юм аа. Тэгэхлээр энэ ажлаа та бүхэн маань бас цааш нь улам илүү үр дүнтэй болгоод явна гэдэгт итгэж байна.

 Надад нэг асуулт байна. Сая бид нар вакцины талаар ярилаа. Тэгээд мэдээж одоо дэлхий нийтээрээ энэ сайн вакциныг нь хүлээж байгаа аа. Гэхдээ манай монголын одоо эрдэмтэн судлаачид, эмч нараас энэ улсын энэ вакцин нь илүү одоо монгол хүнд тохирно гэдэг юм уу. Бид нар энэ улсыг вакциныг хүлээж авах ёстой, авах ёсгүй ч гэдэг юм уу. Энэ дээр судалгаа шинжилгээ хийж байгаа манай дотоодын эмч, эрдэмтэн, профессорууд, судлаачид байна уу? Энэ вакцины тал дээр ер нь яг юу гэж үзэж байгаа вэ гэсэн ийм асуулт байна. Баярлалаа.

 **М.Оюунчимэг:** Вакцинтай холбоотой асуулт хэн хариулах вэ? Мөнхсайхан сайд, 5 дугаар микрофон.

 **Т.Мөнхсайхан**: Та бүхэнд бүгдэд нь энэ өдрийн мэндийг хүргэе. Тэгэхээр манай вируслог судлаач эрдэмтэд маань одоо энэ вакцин энэ коронавирусийг оношлох оношлуур болон энэ вакцины тал дээр нэлээн судалгаа шинжилгээнүүдийг хийж ажиллаж байгаа. Яг энэ олон улсад хийгдэж байгаа энэ вакциныг бол одоо бид нар цаг тухай бүрд нь ер нь танилцаад ямар шинэ өөрчлөлт, ямар шинэ дэвшилтүүд гарч байна гэдэгтээ байнгын танилцаж ингэж явж байгаа. Цаашдаа бид бүхэн энэ танилцах энэ асуудлаа улам эрчимжүүлж, вакцин гарсан тухай бүрд нь бид бүхэн Дэлхийн эрүүл мэндийн байгууллагаас зөвлөгөөгөө авч байж ингэж вакцинжуулах энэ асуудлыг шийднэ ээ гэж ийм бодол төлөвлөгөөтэй байгаа. Баярлалаа.

 **М.Оюунчимэг**: Нямаагийн Энхболд гишүүн.

 **Н.Энхболд**: Баярлалаа. Өнөөдрийн энэ сонсгол их хэрэгтэй зүйл болж байна аа. Энэ мэргэжлийн байгууллагууд, онцгой байдлын байгууллагууд бүх л энд оролцож байгууллагууд үнэхээр их ачаалалтай ажиллаж байгаа. Би бас нэг их энэ өвчнийг гарснаасаа хойш бид нар түрүүчийн Засгийн газарт Онцгой байдлын комисст ажилласан, орлогч даргаар нь ажилласан. Ярихад бол их амархан л даа. Гаднаас нь хүмүүсийг шаардахаар нь авчраад л, тэгээд л энд байранд оруулчхаад л. Тэгээд л тэр байр нь болох, болохгүй байгаа юм шиг ажиллаж байгаа хүмүүс нь болох, болохгүй байгаа юм шиг. Ингээд зүгээр нэг нийтийн сүлжээгээр явж байгаа энэ юмнуудыг ингээд харахаар бол их амархан. Тэгээд зарим нь ч ажлаа хийж чадахгүй юм шиг юм. Хэрэг дээрээ энэ улсууд үнэхээр аягүй их ачаалалтай, маш их дарамттай ингэж ажиллаж байгаа. Тэгээд би энэ олон гишүүд өнөөдөр ялангуяа яг энэ тэргүүний шугам дээр ажиллаж байгаа хүмүүс бүгдээрээ талархал илэрхийлж хэлж байгааг маш зүйтэй гэж бодож байна. Би яагаад тэгж бодож байна гэхээр ер нь бид нар ингээд Улсын Их Хурлаар юм уу, одоо Засгийн газар дээр ч юм уу, эсвэл ямар нэгэн байдлаар энэ олон нийтийн хэлэлцүүлэг, сонсгол хийнэ гэхээр хүмүүс заримдаа магадгүй түүнд оролцож байгаа хүмүүс ч их зохион байгуулж, оролцож байгаа хүмүүс нь ч гэсэн тэндээс нэг маш нэг муу юмнуудыг олж аваад л гаргаж ирээд л ухаад л нэмээд л балбаад л муу муухайг нь хайх гэж байгаа юм шиг ийм байдлаар ханддаг, ийм уур амьсгал бас байгаад байгаа юм аа. Тэгээд өнөөдрийн энэ сонсгол бол харин бид нар яг анхан шатан дээр нь ажиллаж байгаа, яг гардаж ажиллаж байгаа хүмүүсээс нь мэдээлэл аваад, нийгмийн дунд байгаа бас нэг тийм эргэлзээ, хардлага сэрдлэгийг арилгахад их зөв мэдээллүүд өгөгдсөн ийм арга хэмжээ болж байна гэж бодож байна.

 Ингээд одоо яг бол тодорхой сэдэв бол гадна байгаа хүмүүсээ яаж авчирч байна вэ гэдэг сэдвээр л бид нар эхэлсэн шүү дээ? Тийм ээ. Энэ дээр аягүй их асуудал гардаг. Гадаа байгаа хүний тоог манай өөрийн чадал муу, энэ хоёрын дундаас нөгөө хүсэл, хясал хоёрын дундаас зовлон үүсдэг гэдэг шиг яг эндээс бид нарын зовлон үүсээд байгаа юм. Энэ дээр чадахаараа ажиллаж байгаа, улс чадахаараа ажиллаж байгаа. Энэ хариуцаж байгаа улсууд ч чадахаараа ажиллаж байгаа. Гэтэл энэ хүмүүсийн талаар 100 юм хийсэн байлаа гэхэд 99 сайн байхад, нэг нь муу байхад тэрийг нь барьж аваад тойруулаад ингээд нүдээд байхад өөрөө энэ хүмүүст ажилд нь их дарамттай хэцүү, болгочихдог юм аа. Энийг бид нар яг дотор нь ажиллаж байсан хүмүүс мэдэж байгаа болохоор өнөөдрийн энэ хэлэлцүүлэг сонсголын ач холбогдол би энэ дээр их гарч байна уу гэж бодож байна аа. Олны нэртэй хүмүүс хүртэл одоо тэнд ажил хариуцаж байгаа улсууд дээр очоод л дарамтлаад л хэрэлдээд л болохгүй болохоор нь одоо чамайг тэгнэ, ингэнэ гээд хэвлэл мэдээллээр ялангуяа нийтийн сүлжээгээр ингээд буруу зөв мэдээлэл тараагаад, тэр нь ингээд газар аваад энэ хүмүүсийн ажиллагааг буруу үнэлүүлдэг. Үүнээсээ болоод нөгөө улсууд нь биеэ барьдаг, буруу зөв шийдвэр гаргадаг ийм юм хүртэл ажиглагдаж байсан. Тэгэхээр энэ тал дээр нь бид нар энэ өнөөдрийн энэ сонсголоороо их сайн хариу өгч байна гэж бодож байна аа.

 Надад нэг асуулт, нэг санал байна. Асуулт нь цэргийн төв эмнэлгийн нөгөө зардлын зөрүүг өгч чадаж байгаа юу? Содоо сайдаас асуухаас. Үйл ажиллагаа нь хэвийн явж байсан эмнэлгийг бид нар зориуд эхнээс нь үйл ажиллагааг нь зогсоогоод, тэгээд тусгаарлах үйлчилгээ, тэр тусгаарлах үйлчилгээнд хамрагдаж байгаа, хажуугаар нь давхар өвчтэй хүмүүсийг эмчлэх ийм үйлчилгээнд ажиллуулж байгаа. Үүнээсээ болоод эмнэлгийн үндсэн үйл ажиллагаа маш их доголдож байгаа. Санхүүжилт нь тасарч байгаа. Үүнээс болоод цаашдаа ер нь яах вэ гэдэг юм нь бол нэлээн хүнд байсан. Одоо зүгээр ямар байдал дээр шийдэж байна аа. Үүнийг нэг хариулаач ээ.

 Хоёр дахь санал нь юу вэ гэхээр бид нар анхнаасаа шийдвэр гаргахдаа 5 ангилалд байгаа хүмүүсийг эхний ээлжид татаж авъя аа гэж шийдвэр гаргасан. Одоо түүгээрээ явж байгаа. Тэгэхдээ дундуур нь бас янз бүрийн хүмүүс ирж байгаа. Цөөхөн ч гэсэн. Ирэхээс өөр аргагүй нөхцөл байдал үүсдэг юм байна лээ. Гэнэтхэн үүссэн нөхцөл байдлаас болоод нөгөө 5 категорт хамаарагдаагүй хүмүүсийг авчрахаас өөр аргагүй болдог, аваад байна.

 **М.Оюунчимэг**: Энхболд гишүүн нэг минут нэмж өгье.

 **Н.Энхболд**: Ямар ч содон тусдаг юм, ямар ч содон хүлээж авч дэвэргэж ярьдаг юм. Тэгээд түүнээсээ болоод -өө эд нар одоо жирэмсэн хүн авчралгүй оронд нь тийм юм аваад ирлээ ч гэдэг юм уу, нөгөө л ах дүү хамаатан садан, найз нөхөд байгаад ирлээ гэдэг яриа гарахад их юу болоод байгаа юм аа. Нэрмээ, нэрмээд байгаа юм. Тэгэхээр энэ дээр нь би одоо зүгээр онцгой комиссынхон цаашдынхаа хурал зөвлөгөөн дээр нэг ярихдаа анхаарах хэрэгтэй юм болов уу гэж бодсон. Санал юу вэ гэхээр нөгөө 5 ангилал дээрээ нэмээд бас яг тухайн нөхцөл байдалд тэрийг бол хавтгайруулж хэрэглэж болохгүй л дээ. Үнэхээр аргагүй болчихсон ганц нэг хүмүүсийг нэг хүн шийдэхгүй, дотроо яг шуурхай хэсэг дээрээ юм уу тал талаасаа ярьж байгаа за энэ хүнийг авчрахгүй бол үнэхээр болохгүй нь ээ гэсэн хүмүүсээ авчраад. Тэгээд асуудал гарвал тайлбарыг нь өгчхөөд байдаг. Болохгүй бол гэнэтхэн тэнд нөгөө категорт багтахгүй байж байсан хүнийг одоо юу гэдэг юм, энд Монголд зайлшгүй ирэх шаардлага гарлаа гэж бодоход бас нэг жаахан ч гэсэн энэ хүмүүст ажиллах ийм чөлөө олгох, ийм заалтын талаар анхаарах хэрэгтэй юм байна шүү гэж бодож байснаа . . . /хугацаа дуусав/

 **М.Оюунчимэг:** Содбаатар сайд З дугаар микрофон.

 **Я.Содбаатар**: Эрүүл мэндийн салбарт бид нар бэлэн байдлыг хангах чиглэлээр нэлээн ажлууд хийж байгаа. Түүний нэг нь бол цэргийн төв эмнэлгийг бид нар дийлэнх байдлаар бэлдчихсэн. Тэнд бол одоогоор ямар нэгэн эмнэлгийн юугаа бол хязгаарлачихсан байж байгаа юм аа. Энд 8.3 тэрбум төгрөгийн асуудал гарсан. Төсвийн тодотгол дээр ороод явж байгаа, төсвийн тодотгол батлагдахаар энэ асуудал шийдэгдэнэ.

 Ер нь бол бас тусгаарлах байртай холбоотой, татан авалттай холбоотой хүндрэлүүд бол байгаа. Энэ чинь бол шинэ орчин, шинэ нөхцөл. Тийм учраас энэ аль ч оронд тэр тусмаа Монгол Улсад өмнө нь ийм үйл явц болж байгаагүй учраас амаргүй байгаа. Жишээ нь, тусгаарлах байрнууд эхний байр авснаас хойш 8-9 сард тэр байруудыг ашиглачихлаа. Тэр байруудтай холбоотой хүндрэлүүд гарч байгаа. Одоо зарим байрууд бол өвлийн горимд шилжих асуудал байна. Жишээ нь Багабаянд сүүлийн энэ удаагийн буулт бол нэлээн хэл ам таталж байгаа. Яагаад гэхээр Багабаяныг бид нар өвлийн горимд шилжүүлж, халаалтыг нь тавих асуудал байгаа. Бид нар энэ долоо хоногоос госпитал руу заримыг нь шилжүүлээд, тэгээд халаалтынх нь 10 хоног бэлдэж өглөө.

 **М.Оюунчимэг**: Сарангэрэл гишүүн.

 **Д.Сарангэрэл**: Та бүхэнд энэ өдрийн мэнд хүргэе. Дэлхийн эрүүл мэндийн байгууллага 2019 оны 12 дугаар сарын 31-ний өдөр шалтгаан нь тодорхой бус хатгаа өвчин гарсан тухай мэдээлэл өгсөн. Энэ цагаас хойш бол эрүүл мэндийн салбар бол өндөржүүлсэн бэлэн байдалд ажиллаж байгааг та бүхэн маань мэдэж байгаа. Зүгээр цаг хугацааг нь хөөгөөд үзэх юм бол нэгдүгээр сарын хорин дөрвөний өдөр Улсын онцгой комисс яаралтайгаар хуралдаж анхны арга хэмжээ авсан. Энэ нь бол одоо сургууль, цэцэрлэг болон нийтийг хамарсан үйл ажиллагааг зогсоох, урагшаа хилээр одоо иргэдийг гаргахгүй байх. За эмнэлгийн байгууллагуудаа бас тодорхой хэмжээнд бэхжүүлэх ийм 3 шийдвэрийг нэгдүгээр сарын хорин дөрвөний өдөр үнэхээр цагаа олж гаргасан. Эрүүл мэндийн яам бол одоо энэ маск бол чухал юм аа гэдгийг хэлээд, бас олон хүний шүүмжлэл хүлээж л байсан. Тэгээд энэ маскыг бол цаг алдалгүй хэрэглэж чадсан. Цаг хугацааны хувьд бол мөн мэдэрч арга хэмжээ авсан нь бол өнөөдрийг хүртэл хүн амын дунд халдвар гараагүй байхад бол үр дүнгээ өгсөн. Ялангуяа тэр үед бол сар шинийн баяр ойртсон байсан. Сар шинийн баяртай холбоотойгоор бэлэг цуглуулахаар монгол гэр бүлээс нэг хүн явдаг шүү дээ. Аймаг, сум бүрээс явдаг. Хэрвээ бид нар үүнийг цаг алдалгүй арга хэмжээ авч чадаагүй байсан бол өнөөдөр үндэсний хэмжээнд шинэ коронавирусийн халдвар тарчихсан байх байсан юм. Үүнийг бол би одоо өндөр итгэлтэй хэлж чадна.

 Тэгээд коронавирусийн халдвар бол зөөвөрлөгдөн орж ирсэн. Тэгээд өнөөдрийг хүртэл бол хүн амын дунд гараагүй. Зөөвөрлөгдөн орж ирсэн тохиолдлуудыг бол эрүүл мэндийн байгууллагууд маань үнэхээр одоо шинэ өвчин, шинэ вирус гэхэд бол гайхалтай эмчилж эдгэж гаргалаа. 299 хүн өнөөдөр одоо зөөвөрлөж коронавирустэй орж ирсэн. Одоо 9 хүн л эмнэлэгт байна шүү дээ. Тэгээд та нар маань бодоод үз. Тэгээд нэг хүн бол хамгийн багадаа арван таван хоног, зарим нь хоёр сар эмчлүүлж байгаа. Энэ эмчилгээнд орсон хүмүүс ихэнх нь эмэгтэйчүүд гэртээ харихгүй байгаа. Ингэж ажиллаж амьдарч, ард түмнийхээ эрүүл мэндийг хамгаалж байгаа.

 Тийм учраас энд манай гишүүд их сайхан зүйл хэлж байна аа. Зөвхөн эрүүл мэндийн гэхгүй, онцгой, цагдаа, мэргэжлийн хяналт, хил хамгаалах гээд үнэхээр одоо голомтод ажиллаж байгаа хүмүүс байгаа. Эдгээр хүмүүсээ шагнаж урамшуулах хэрэгтэй. Оросын Холбооны Улсын байдал бол бас манайхтай харьцуулашгүй хүнд байгаа. Тэгэхдээ тэнд бол баатрууд их олноороо төрж байгаа. Тийм учраас бол бид нар энэ онцгойгийнхон, цагдаагийнхан, хил хамгаалах, мэргэжлийн хяналт, эрүүл мэндийнхнийгээ бол ямар шагнал, ямар өнгө мөнгө байдгийг харамгүй өгөх хэрэгтэй. Ерөнхий сайд, Засгийн газрын хуралдаан дээр Мөнхсайхан сайд болон Содбаатар дарга нарт үүрэг өгч байна лээ. Энэ голомтод ажиллаж байгаа төрийн албан хаагчдын ар гэрийнхэнд тусгайлан урамшуулал, дэмжлэг үзүүл гэдэг үүрэг чиглэл өгсөн. Энэ ажил одоо ямар түвшинд явж байна вэ гэдгийг нэгдүгээрт асууя.

 Хоёрдугаарт, энэ шагнал урамшилтай холбоотой асуудал дээр онцгой комисс их санаачлагатай ажиллах шаардлагатай. Энхтүвшин дарга энэ чиглэлд бол нэлээн хөөцөлдөөтэй ажиллаж байсан. Ард иргэдээ татан авах асуудлыг онцгой комисс сайн хийж байна аа. Эхлээд сардаа 1-2 онгоц л нисгэж байсан шүү дээ. Одоо энэ тоо бол үнэхээр нэмэгдсэн байна лээ. 14 рейс хийж байгаа юм байна шүү дээ. Энэ бол улс орондоо байгаа нөхцөл байдалтайгаа уялдуулан л зохион байгуулж байгаа юм билээ. Бас хамаагүй эмх замбараагүй зөөгөөд ингээд ирэх юм бол иргэдийн маань дунд бас халдвар тарах эрсдэл байгаа. Өчигдрийн хамгийн сүүлийн мэдээг харсан байх? Тийм ээ. Хонгконгт корона вирусийн халдвараар өвчлөөд эдгэсэн хүн 4 сарын дараа шинээр хүмүүсийн дунд явж байгаад өвдсөн. Тэгэхээр бид бол эрсдэл дунд байгаа.

 **М.Оюунчимэг**: Сарангэрэл гишүүнд нэг минут нэмж өгье.

 **Д.Сарангэрэл:** Бидний хэлдэг хоёр орны ард иргэдийн дунд бол халдвар байна. Дээр нь Тува Увстай хиллэдэг, Дорнодтой хиллэдэг газруудад ч корона вирусийн халдвар бол их эрсдэлтэй нөхцөлд байгаа учраас бид үнэхээр сиймхий оруулахгүйн төлөө ажиллах ёстой. Тэгээд энэ ирж байгаа иргэдийнхээ тэр байр, хоолны асуудлыг анхаарах хэрэгтэй. Мөнгө төгрөгөө төлөөд ингээд байж байршиж байгаа иргэдийгээ ирсэн чинь их юм гэдэг байдлаар хандаж болохгүй гэдэг дээр би бас санал нэг байгаа шүү. Тийм учраас бол онцгой комисс энэ дээр анхаарч ажиллах хэрэгтэй.

 Тэгээд манай Сангийн яам бол одоо үнэхээр анхаарч байгаа даа. Энэ коронавирусийн халдварын асуудлыг шийдвэрлэх чиглэлд Нэгдсэн Үндэсний Байгууллага, Америкийн Нэгдсэн Улс, Дэлхийн эрүүл мэндийн байгууллага гээд олон улсын байгууллагууддаа бол бид нар маш талархалтай хандах ёстой. Энэ хүмүүсийнхээ хүчээр өнөөдөр одоо эм тариа, хувийн хэрэгслээр эрүүл мэндийн байгууллага болон бусад байгууллагыг таслахгүй ингээд аваад явж чадаж байгаа шүү. Тийм учраас бол олон хүний хүч хөдөлмөр орж байгаа аа. Харин энэ хүмүүсийгээ эрчээ алдахгүй байлгахын тулд урамшуулах хэрэгтэй.

 **М.Оюунчимэг**: Сарангэрэл сайд маш тодорхой асуулаа. Урамшуулал, ар гэрийнхэнд нь олгох энэ асуудал яаж шийдэгдэж байгаа вэ гээд Содбаатар сайд, З дугаар микрофон.

 **Я.Содбаатар**: Манай Энхтүвшин дарга өмнөх Засгийн газарт ажиллаж байсан Сараа сайд, холбогдох хүмүүс бол энэ чиглэлд энэ коронавирусийг Монгол Улс бол дотроо алдахгүй байх чиглэлээр маш идэвхтэй, маш сайн ажилласан. Бадрал генерал Онцгой байдлын дарга байсан. Одоо бид бүхэн үүнийг үргэлжлүүлж, ингэж ажиллаж байна. Энд ажиллаж байгаа энэ төрийн албан хаагчдыг урамшуулах чиглэлээр Ерөнхийлөгчид тодорхой саналуудыг хүргүүлсэн байгаа. Шагнал урамшуудлын асуудлыг. Үүнээс гадна түрүүний ярьсан орон сууцтай холбоотой асуудлыг бас шийдвэрлэж байгаа. Дээрээс нь энэ удаагийн төсөвт 2.3 тэрбум төгрөгөөр тавьсан байгаа. Үүнийг батлаад өгвөл бид нар ар гэрт нь урамшуулал олгох асуудлыг энэ хүрээнд шийднэ ээ гэсэн ийм бодолтой байна. Илүү цагийн мөнгөний зарим нэг байгууллага дээр сая жишээ нь цэргийн госпиталд асуудлууд байсан. Түүнийг явуулж байгаа гэдгийг бас хэлье.

 Энэ тусгаарлах байр чинь бол хоногийн 50 мянган төгрөгөөр л яагаад байгаа юм л даа. Бид нар иргэдийнхээ амьдрал ахуй нөхцөл байдалтай уялдуулаад ингээд 21 хоноход бол 1 сая 50 мянган төгрөг. Тэгээд эндээс шалтгаалаад бас зарим иргэд бол одоо өндөр үйлчилгээ шаардсан бас зүйлүүд байна. Тэгээд тэрийг нь бол бид нар хангаж чадахгүй байгаа тал бий. Би түрүүн хэлсэн. Эхний тусгаарлах байртай болсноос хойш бид нар бас долоо, найман сар болчихлоо. Тийм учраас байруудад халдвар хамгааллыг дахиж үзэх, байруудаа эргэж одоо нэг чеклэх, хоол ундтай холбоотой асуудлуудыг нь дахиж үзэх шаардлага байгаа. Бүх юм бас бүр төгс төгөлдөр болоогүй ээ. Тийм учраас үүнтэй холбоотой иргэдээс гарч байгаа санал шүүмжлэлийг тухай бүрд нь бид нар шийдвэрлэх чиглэлд ажиллаж байгаа. Хоол амтлах дэд ажлын хэсэг хүртэл гарсан.

 Тийм учраас мэдээж тэнд хүмүүс ажиллаж байгаа болохоор бас алдаа оноо гарах юм. Зарим нь өөр газраас зөөж байна? Зарим газар нөгөө нэг өвлийн бэлтгэлд орох гээд одоо халаалт аваагүйтэй холбоотой хүйтэн нөхцөл байна. Зарим газрын хоол ундан дээр асуудлууд гарч байгаа. Бид нар нэг тусгаарлах өрөөнөөс гараад дараагийн хүнийг авахад дээд тал нь 3 хоног байгаа юм. Тэр хооронд цэвэрлэх асуудал байгаа. Ариутгал халдваргүйтэл хийх асуудал байгаа гээд. Ингээд хүндрэлтэй зүйлүүд бас зарим зэрэг зүйлүүд байгаа. Бид нар сүүлийн үед бас энэ олон улсын гэрээ конвенцынхоо хүрээнд Монгол Улсад үйл ажиллагаагаа явуулж байгаа олон улсын байгууллагын ажилчид Элчин сайдын яамны хүмүүсийг бас авах шаардлага гарсан. Тийм учраас бид нар зарим нэг буудлуудыг бас нэмэлтээр ажиллуулж авч байна. Өнөөдөр маргааш гэхэд бол бид нар Сөүлээс манай улсад ажилладаг олон улсын байгууллагын ажилчид, дип корпусын хүмүүсийг бол татаж авна. Тэгээд өнөөдөр гэхэд сошиал орчинд үүнийг ард иргэд нь буруу ойлгоод л гаднынхныг оруулж ирээд, бид нарыг авсангүй гээд байгаа юм. Бид нар тусгай үүргийн онгоцоор тэд нар бас авах ийм зайлшгүй шаардлага байгаа. Зарим элчин сайдын яамны бүрэлдэхүүний 70 хувь нь гадна талд болчхоод үйл ажиллагаагаа явуулахад хүндрэлтэй талууд ч байна.

 Тийм учраас бид нар ийм нөхцөл байдалтай байгаа шүү. Аль болох иргэдээс гарч байгаа зүйлүүдийг анхаарах, аль болох иргэддээ хөнгөн шуурхай бодитой үйлчлэх энэ чиглэл рүү бол манай одоо энэ шуурхай штаб, холбогдох байгууллагууд ажиллаж байгаа гэдгийг хэлье. Баярлалаа.

 **М.Оюунчимэг**: Гишүүддээ хэлэхэд Монгол Улсын Шадар сайд, Улсын онцгой комиссын дарга Содбаатар холбогдох хүмүүстэйгээ хамт Нийгмийн бодлогын байнгын хороо, Аюулгүй байдал, гадаад бодлогын байнгын хороон дээр одоо авч хэрэгжүүлж байгаа бодит мэдээллээ өгье өө гээд бас хүсэлт тавьсан. Тэгээд бид энэ чиглэлийн дагуу энэ хамтарсан хуралдааныг хийж байгаа гэдгийг хэлье.

 Хоёрт, иргэдийн зүгээс сая бас зарим нэг гишүүд нь хүний нэр ус хэлээд байна. Гишүүд нэр өгч, утас өгөөд байна. Хэн яагаад ингэж байгаа юм гээд иргэдийн зүгээс энэ асуултууд ирээд байна гэж байна. Тэгэхээр манай гишүүд асуулт, асуухдаа нэр ус, утас гэх асуудлыг энд ярихгүй байхыг бас хүсье. Сая нөгөө Бат-Эрдэнэ гишүүн маань өөр дээрээ иргэдээс нь ирсэн хүсэлтийн дагуу гээд нэг хоёр нэр хэлсэн. Ийм зүйлийг бас зарим иргэдийн зүгээс шүүмжилсэн байна шүү гэдгийг дуулгачихъя гэж бодож байна. Наранбаатар гишүүн.

 **Н.Наранбаатар**: Нүүрсний экспорт нэмэгдэж байгаатай холбоотой бас нэг асуудлууд гараад л байгаа юм. Нүүрсний жолооч нар маань тусгаарлагдах юм байна. Хэрвээ гэртээ харихаар бол. Тэгээд тусгаарлагдах учраас өнөө ажил төрлөө алдаад 14 хоног тусгаарлагдаад дахиад 14 хоног амраад. Ингээд эргээд очно. Нөгөө оочер дугаар тэгээд цалин мөнгө, унаа тэргээ орхиод явж чаддаггүй. Тэгээд энэ хот руу ирж, бас хөөцөлдөх ажлууд байгаа юм байна. Тэгэхээр тусгаарлалтын хугацааг нь багасгах юм уу, байхгүй болгочихвол яадаг юм гэсэн санал байгаа юм. Яагаад гэвэл яг хажуу талд нь Оюутолгойн баяжмал ачиж байгаа жолооч нар чинь тусгаарлагдахгүй шууд амралтаараа гэртээ харьж байгаа. Нүүрснийхэн болохоор тусгаарлагдаад байгаа юм. Хоёулаа л адилхан тусгай хоримоор яваад л Хятадын талд очоод тэр хориотой бүсэд нөгөө бэлдсэн бүсэд ороод л хүнтэй харьцахгүй буцаад л гараад ирж байгаа юм.

 Тэгээд зарим нь 3-4 сар гэртээ хариагүй ийм хүмүүс ч одоо зөндөө болчихлоо. Тэгээд бүгдийнх нь хугацаа дуусаж байна. Одоо нөгөө паспорт штамбар дарсаар байгаад хуудас нь дүүрчихсэн, гадаад паспорт авах, сунгах ажил байна. Тэгээд нөгөө бусад төрийн нөгөө үйлчилгээнүүдийг энэ газар дээр нь Цагаан хадан дээр ирээд одоо үйлчилгээ үзүүлбэл сайн байна аа. Тийм баг явуулбал сайн байна аа гэдэг ийм хүсэлтийг бас надаар дамжуулаад тавиад байгаа. Дээрээс нь энэ хил боомт дээр ажиллаж байгаа байгууллагуудын энэ хамгаалах хэрэгсэл, ариутгалын бодис эдгээрүүд дуусаж байна аа. Нөөцгүй болж байна аа. Тухайлбал, одоо яг гардан харьцаж байгаа хилийн цэргийнхэн, гаалийнхан, мэргэжлийн хяналтынхан гээд энэ гадаадын харьяатынхан гээд энэ хил дээр ажиллаж байгаа байгууллагуудын хангалтын асуудал, унаа, машин, техник хамгаалах хэрэгслийн асуудлууд дээр бас анхаарч өгөөрэй гэсэн ийм одоо асуулт, саналуудыг тойргийн гишүүний хувьд бас та бүхэнд уламжилж байгаа. Над руу жолооч нар нэлээд их хандаж байна, сүүлийн үед.

 **М.Оюунчимэг:** Зам, тээврийн сайд Халтар, 1дүгээр микрофон дээр суугаад л хариулчих даа.

 **Л.Халтар:** Ногоон гарцын журам хэрэгжиж эхэлснээр Наранбаатар гишүүний ярьж байгаа сөрөг тал ч гарч байгаа. Эерэг том тал нь гэвэл одоо нүүрсний гаралт эрс нэмэгдсэн маш сайн талтай. Тэгээд энэ эрсдэлүүдийг бид нар тооцож байгаа. Яг өнөөдөр гэхэд Зам, тээврийн хөгжлийн яамны харьяа Авто тээврийн үндэсний төвийн удирдлагууд Гашуунсухайт боомт дээр ажиллаж байна. Тэнд таны хэлсэнчлэн энэ мэргэшсэн жолоочийн үнэмлэх сунгах, зарим нэг шалгалт авах гээд хотод дуудаж ирж авдаг байсан энэ үйлчилгээнүүд бий. Саяын дурдсаныг одоо тооцоод энэ хотод авдаг шалгалт тэр бүх үйлчилгээнүүдийг бол төвлөрсөн байдлаар Цогтцэций сум, Цагаан хадан дээр очиж авахаар шийдвэрээ бид нар өчигдөр гаргасан. Эмнэлгийн тэр бусад юмнууд дээр бол мэргэжлийн хяналт, холбогдох газрууд хариулчих байх. Товчдоо ийм байна.

 **М.Оюунчимэг**: Содбаатар сайд тодорхой хариулт өгчихье.

 **Я.Содбаатар**: Төсвийн тодотгол дээр хил, гааль дээр ажиллаж байгаа энэ одоо коронавирустэй тэмцэж байгаа байгууллагуудын хувийн хамгаалах хэрэгсэл, ариутгал халдваргүйжилтийн бодис, тоног төхөөрөмж авахаар 7.7 тэрбум төгрөг тавигдсан байгаа. Ялангуяа энэ хилийн аймгуудад бол нэлээн хүндрэлтэй байгаа. Би бүсчлээд аймгуудын хурал хийгээд тойрч байгаад сая Дорноговь, Өмнөговийнхонтой уулзсан. Аймгийнхаа нөөцийг гаргаад энэ хилийн аймгууд чинь нөгөө тусгаарлах байр ажиллаад хүндрэл байгаа. Тийм учраас бас тусгайлан харж үзэж байгаа гэдгийг бас хэлье.

 Тусгаарлах хугацааны хувьд бол 21-ээрээ байна. Ялангуяа шууд цаанаа контактлахгүй байгаа, урд хилээр гарч байгаа жолооч нартай холбоотой асуудлаар Өмнөговь аймгийн боомт, Алтанбулаг, Замын-Үүд дээр шинээр лабораторийн тоноглолуудыг нэмж тавьж байгаа.Тэгээд энэ мэргэжлийн байгууллага үзэж байгаад, яг одоо шууд контактлахгүй байгаа учраас бид харгалзаж үзье. Ер нь тусгаарлах хугацаагаа 21-ийг өөрчлөөгүй байгаа.

 **М.Оюунчимэг**: Мөнхсайхан сайд ер нь өөрчлөх үү гэж асууж байна? Тийм ээ. 5 дугаар микрофон.

 **Т.Мөнхсайхан**: Ер нь одоо энэ жолооч нарын хувьд өөрчлөх үү гэж асуулаа гэж ойлгосон. Тэгэхээр энэ жолооч нарын хувьд нэгэнт л бас энэ дотооддоо халдвар тархсан хүн улс руу ороод гарч байгаа, эрсдэлт хэсэг рүү ороод гарч байгаа л учраас бид бүхэн энэ дээр хугацааг багасгах юм бол бид бүхэн дотооддоо алдах ийм эрсдэл нь нэмэгдэнэ гэсэн үг л дээ. Тэгэхээр үүнийг бид бүхэн нэлээн тооцож комисс дээр онцгой комисс дээр нэлээн сайн ярилцаж байж л шийдмээр юм байна.

 **М.Оюунчимэг**: Одонтуяа гишүүн.

 **С.Одонтуяа**: Та бүхэндээ энэ өдрийн мэндийг хүргэе. Тэгээд цаг бага байгаа учраас би шууд тодорхой асуултдаа оръё. Энхтайван сайдаас хоёр асуулт асуух гэсэн юм. Би бас танд албан бичгээр хүргүүлсэн байгаа. Сүүлийн үед бид бас иргэний онцгой комиссоор ирсэн өргөдөл, гомдлууд дээр дүгнэлт хийж, нийт 20 гаруй албан бичгийг яамдууд онцгой комисс руу хүргүүлсэн байгаа. Энхтайван сайдаас нэг зүйл онцгойлон асууя. Одоо ингээд хүйтэрнэ ээ. Гадаадад ирж чадаагүй байгаа монголчуудад мөнгөгүй, орох оронгүй байна аа гэсэн ийм захидлууд нэлээд ирсээр байгаа. Тэгэхээр энэ асуудал дээр яг манай элчин сайдын яамдууд ер нь яг ямар арга хэмжээ авч болохоор байна. Би тэгээд танд явуулсан албан бичигтээ тодорхой дурдсан байгаа. Өөрөөр хэлбэл, нэг, нэгээрээ одоо тэр хүмүүс байр авах боломжгүй учраас томоохон одоо заал юм уу, эсвэл одоо элчин сайдын яам нь тухайн орны Засгийн газартай нь яриад тэр иргэдээ байршуулах түр байрыг авах боломж байна уу гэсэн ийм зүйлийг асуусан байгаа. Энэ дээр бол иргэдийн маш их одоо хүсэлт ирж байна. Энэ дээр дэмжээч ээ. Бид нар яг гудамжинд, одоо хонож, өнжиж байна аа гэсэн ийм асуудал бол байгаа.

 Хоёр дахь асуудал, би бас урьд нь Улсын онцгой комиссынхонтой уулзахад гадаадад байгаа иргэд, хилийн чанадад байгаа иргэдэд санхүүгийн дэмжлэг үзүүлэх тухай журам байдаг юм. Түүний дагуу иргэд өргөдөл гаргаж болно оо гэсэн. Энэ журам 2018 онд батлагдсан журам жирийн үеийн. Тэгэхээр ковидийн үед бол энэ журмаар иргэд өргөдөл гаргаад, тэр хурал нь хуралдаад мөнгө авах ямар ч боломжгүй юм байна лээ. Тийм учраас би танд бас дахиж албан бичиг явуулсан. Энэ журмыг ковидын үед одоо түр журам болгож, одоо өөрчлөх, яаралтайгаар шийдэх ийм асуудлыг шийдэж өгөөч ээ гэсэн ийм бичиг байгаа. Та энэ хоёр асуултад хариулж өгнө үү?

 Гурав дахь асуудал бол тэр авлигалын асуудал байгаа. Тэгэхээр бид бол үнэхээр одоо манай онцгой комисс, өдөр шөнөгүй ажиллаж байна. Сайн ажиллаж байна гэдэг нь өөрөө энэ авлигал авах зүйлээс зайлсхийх ямар нэг үндэслэл болохгүй. Үнэхээр тэр хүмүүс авч байгаа бол буруу. Үүнийг одоо шийдвэрлэх ёстой. Түүнээс биш бид нар сайн ажиллаж байгаа юм чинь гэсэн ийм байдлаар бол битгий хандаасай. Дээрээс нь бид нар бол Авлигатай тэмцэх газарт бичиг өгсөн. Иргэдийн энэ саналыг уламжилсан. Ингэснээрээ бас цочроо болсон. Энэ бол сүүлийн үед эргэж байгаа өргөдлүүд багассан, ийм асуудал бол гарах нь бол зогсож байгаа байх магадлалтай. Тэгэхээр энэ бас зөв зүйтэй ажил шүү. Тэр бид хүмүүсийг гүтгэх гээд байгаа асуудал биш. Би Ууганбаяр хурандаад бас талархсанаа илэрхийлье, бас чаддагаараа тэгээд л байнга утасдана загнах үе гарна. Асуудлуудыг нь ингээд хурдан шийдэж, хурдан хариу өгөөч гээд ийм үед бол маш шуурхай одоо арга хэмжээ авдаг. Тэгээд танд бас нийт хамт ажиллаж байгаа тэр онцгой комиссын шуурхай албаныхан та бас гишүүддээ миний бас хувийн талархлыг дамжуулаарай.

 Сошиалд гарч байгаа зүйлд бол бид эмзэглэх хэрэггүй байх аа. Бид чинь бол иргэд маань юу ярьж байна, юун дээр бухимдалтай байна гэдгийг одоо нэг нэгэнгүй мэдэх ёстой. Бид нарыг иргэд байнга шахна, загнана гэдгийг мэдэж байж л бүгдээрээ энэ ажлуудад томилогдож байгаа шүү дээ. Тэгэхээр энд бол эмзэглээд байх ерөөсөө хэрэггүй. Харин ямар асуудал дээр бид нар алдаа гаргах нь вэ, үүнийгээ хурдан хийх нь үү гэдэг дээр л онцгой анхаарч ажиллах хэрэгтэй. Намайг хүртэл одоо бас зөндөө л бичдэг шүү дээ. Одонтуяа хилээ нээ гээд орилоод байна. Буруу шүү дээ гээд. Үнэхээр буруу. Би түүнийг мэдэж байгаа. Би тэгж хэлээгүй. Тэгэхдээ одоо иргэд бол тэгээд л ярьж байгаа. Тэгэхээр манай иргэд бол улсын онцгой комиссын үндсэн ажилд оролцохгүй ээ гэдгээ эхний уулзалт дээр хэлсэн. Бид Улсын онцгой комисс энэ халдваржуулалт, хамгаалалт маш нарийн дэглэмтэй учраас энэ ажилд оролцохгүй.

 **М.Оюунчимэг**: Одонтуяа гишүүнд нэг минут өгье.

 **С.Одонтуяа**: Харин бид энэ иргэдийн ирж байгаа гомдлууд бол эхлээд маш их байсан шүү дээ. Ерөөсөө онцгой комисс хариу өгөхгүй байна аа. Бид нар яахаа мэдэхгүй байна аа гээд сандарчихсан тэвдчихсэн. Бид энэ захидлыг нь аваад, за та тэвдэх хэрэггүй ээ. Бид онцгой комисс таны үүнийг уламжилж байна аа. Тэнд маш олон хүмүүс ажиллаж байна аа. Юмыг эрэмбэлж байна аа. Нэрс гарч байна аа. Нислэг нэмэгдэх гэж байна аа гээд байнгын сайн дурын ажилтнууд ингээд хариу өгөөд явж байгаа. Тийм учраас энэ дээр хэд хэдэн асуудал дээр Содбаатар дарга хамтарч ажиллаад дэмжиж өгсөнд бас талархал илэрхийлье ээ.

 Тэгээд ер нь бид зөвхөн сайн ажиллаж байгаа шүү. Бид нар өдөр, шөнөгүй ажиллаж байгаа шүү гээд энэ асуудлыг тоохгүй байж болохгүй. Үнэхээр тулгамдсан маш айхтар ажил. Хүн ирж чадахгүй байгаа, бас нас барсан хүн өнөөдөр бид нарыг сайн ажиллаж байна гэж бодохгүй шүү дээ. Өнөөдөр тэнд гадаа хонож байгаа хүн, өнөөдөр -өө улс маань тэнд ажиллаж байгаа шүү дээ гэж хүн боддоггүй л байхгүй юу. Тийм учраас энэ дээр бид нар эмзэглэх хэрэггүй. Бүгдээрээ дор бүрээ маш сайн ажиллаж, энэ хүмүүст хариу өгч . . ./хугацаа дуусав/.

 **М.Оюунчимэг**: Энхтайван сайд, 2 дугаар микрофон.

 **Н.Энхтайван**: Одонтуяагийн асуултад хариулъя. Та хоёр асуулт асуулаа. Тэгэхээр таны ирүүлсэн захидлыг хүлээж аваад энэ дагуу Монгол Улсаас гадаад оронд суугаа манай 46 дипломат төлөөлөгчийн байгууллага байдаг. Тэдэнд бүгдэд нь чиглэл өгсөн. Мөн үүний зэрэгцээгээр гадаад орноос Монгол улсад суугаа нийт 26 дипломат төлөөлөгчийн газар байдаг. Эдгээр дипломат төлөөлөгчийн газрын бүх тэргүүн нартай би өөрөө биечлэн уулзаж, гадаадад суугаа монгол иргэддээ бас туслах байр, замын билетний мөнгө мөн хүнсний чиглэлээр бол туслах тусламжийн арга хэмжээг хүссэн. Үүний дагуу элчин сайдын яамнаас иргэдэд одоо байрны асуудалтай яг өнөөдрийн байдлаар бол судалгааны явцад явж байна. Ер нь иргэд маань одоо элчин сайдын яамнаас нэгдсэн журмаар томоохон байр хангаад өгье гэхээр бас нэг хамтдаа олуулаа суух тийм сонирхол иргэдэд маань байдаггүй. Тус тусдаа байраа шийдүүлэх ийм бол сонирхолтой байдаг юм байна.

 Иргэдэд туслах сангийн дүрэм, журмыг Онцгой байдлын комиссоос өөрчилсөн. Энэ бол илүү хөнгөлөлттэй илүү хялбар болсон. Энэ журмыг бас танд хүргүүлье. Ер нь бол иргэдэд туслах сангаар ямар нэгэн тусламж үзүүлэхэд тийм хүндрэлтэй саадтай зүйл бол энэ ковидтой үед байхгүй ээ гэдгийг бол хэлье. Өнөөдрийн байдлаар иргэдэд туслах сангаас нийт 28 сая төгрөгийг 200 гаруй иргэнд олгосон байгаа. Шинээр бид 300 сая төгрөгийн тусламжийн эрхтэй болсон гэдгийг түрүүн дурдсан. Энэ тодорхой яах аргагүй шаардлага гарсан иргэдэд хүргэх ажлыг ойрын хугацаанд зохион байгуулж ажиллана аа гэдгээ хэлье.

 **М.Оюунчимэг:** Содбаатар сайд нэмж хариулъя. 1 минут, 3 дугаар микрофон.

 **Я.Содбаатар:** Гадаададбайгаа иргэдээ авчрах чиглэлд бид нар бүхий л төрийн бус байгууллагууд иргэдтэй хамтарч ажиллахад бэлэн байгаа. Нээлттэй ажиллана. Ер нь улс төржилт байж болохгүй гэдгийг би олон удаа хэлж байгаа юм. Яагаад гэхээр Ардчилсан намын дарга байсан хүний хүүхэд нэг холбоо байгуулаад толгойлоод явж байгаа. Зарим улс төрийн хүчний нэр нөлөө бүхий хүмүүс зарим зүйлийг толгойлоод явж байгаа. Эсвэл энд хил хаасны дараа гараад, гадаад оронд оччихоод эргэж ирэх гээд улсын хот, хот дамжаад лайв хийгээд байгаа хүмүүс байгаа. Өөрөө тэнд 10 жил монголдоо ирээгүй. Ирэх хүртэл одоо өргөдөлд ороогүй хүн тэнд зохион байгуулалт хийгээд яваад байгаа ийм тохиолдлууд байгаа.

 Тийм учраас бид нар иргэдийнхээ сайн сайхны төлөө энэ ажлыг одоо сайн явуулахын төлөө бол бүх байгууллагатай хамтарч ажиллаж байгаа. Би иргэний онцгой комиссынхонтой ч гэсэн хэд хэд уулзалт хийсэн. Тийм учраас энэ чиглэлээр бол хамтарч ажиллана. Харин улс төрчид ч юм уу, энэ одоо төрийн явуулж байгаа үйл ажиллагааг гутаан доромжлох гэж байгаа энэ зүйлтэй бид нар хатуу байр сууриа илэрхийлээд байгаа гэдгийг бас манай ард иргэд ойлгож байгаа байх. Бид нар аль болох иргэдийнхээ гарч байгаа хүсэлтийг тэр сошиал орчинд тавьж байгаа, эсвэл ирж байгаа өргөдөл, гомдлыг шийдвэрлэх чиглэлд бүх чадлаараа ажиллаж байгаа. 11 цагийн мэдээг өөрчлөөд тэгээд энэ одоо сошиал хэвлэл дээр гарч байгаа мэдээлэл дутуугаасаа гарч байгаа зүйлүүд дээр тайлбар өгдөг. Бас ингэж харилцан суудаг дөрвүүлээ сууж байж комментод хариулт өгдөг ийм хэлбэрийг хүртэл бид нар оруулж байгаа.

 Тийм учраас иргэдийг ихэнх нь мэдээлэл дутуугаасаа бухимдаж байгаа, амьдралын шаардлагаар бухимдаж байгаа шаардлагууд байна. Үүнийг бид нар аль болох нүд, чихээ нээлттэй байлгаж ажиллах төлөө байгаа гэдгээ бас онцолж хэлье ээ. Баярлалаа.

 **М.Оюунчимэг**: Бейсен гишүүн.

 **Б.Бейсен**: Та бүгдэд өдрийн өдрийн мэнд хүргэе. Дэлхий нийтийг хамарсан ковид-19-ийн үед Монгол Улсын Засгийн газар, Улсын онцгой комисс, Эрүүл мэндийн яам, Халдварт өвчин судлалын үндэсний төв, хил, гааль, тэгээд эрүүл мэндийн салбарын эмч, сувилагч нар бол маш сайн ажилласан гэж дүгнэж байгаа. Ер нь тархалт илрээгүй, үүнийг олон улс бас сайшааж байгаа. Гэлээ гэхэд одоо энэ вакцин захиалаад хийгдээд дуустал энэ хөл хорооны асуудлыг бол тавихгүй байх нь чухал байх гэж бодож байна. Яагаад гэвэл энэ асуудал 10 сард ханиад томуу ихэссэн үед дахиж дэгдэл гарвал энэ аюултай. Тийм учраас энэ дээр нэлээн анхаарч ажиллах хэрэгтэй.

 Нөгөө талаар нь 2 асуудал тавья гэж бодож байна. Энэ ковид-19 вирусын царс хэлбэр илэрсэн гээд байгаа. Одоо хувьсамтгай энэ хэлбэр нь мутацад орж байгаа. Хоёр гурван удаа ч ингээд одоо хэлбэр нь өөрчлөгдсөн. Одоо энэ ямар хэлбэрт нь явж байгаа бол? Эрүүл мэндийн яамнаас асуухад. энэ вируслогийн төвүүд, ХӨСҮТ-тэй эрдэмтэд хэр хамтарч ажиллаж байна? Энэ талаар вирусын хэлбэрийг судалж байгаа асуудал бий юу?

 Нөгөө талаар энэ Казакстан улсаас хичнээн хүн ирэхээр байна, 30-ны нислэгээр. Цаашдаа энэ ихэнх нь оюутнууд байгаа. Одоо намрын цаг болж байна, хүйтэрнэ. Зарим нь байр хөлсөлсөн идэж, уух юмгүй тийм байдалтай байгаа. Тийм учраас есдүгээр сард энэ тусгай үүргийн нислэг үйлдэх үү. Энэ талаар асуумаар байна.

 **М.Оюунчимэг**:3 дугаар тавдугаар микрофон, Мөнхсайхан сайд.

 **Т.Мөнхсайхан:** Энэвакциныг судлах тал дээр бол нэлээн ажиллаж байгаа. Вируслоги судлаач, эптонлогчдын бүтэн баг ажиллаж байгаа. Ер нь энэ вирусийг болон энэ вирусийн эсрэг эмчилгээний арга техник бид нар хэрхэн зөв явж байна гэдэг тал дээр бол нэлээдгүй олон судалгаанууд хийгдэж байгаа. Энийг шинжлэх ухаан технологийн сангаас бас санхүүжүүлээд, бид нар ер нь арав гаран төрлийн судалгаануудыг хийгээд эхнээс нь үр дүнг нь аваад явж байгаа. Энэ дээр яг вирус судлал тал дээр нь бол одоо 131 хүний бүрэлдэхүүнтэй ийм баг энэ дээр ажиллаад явж байгаа. Цаашдаа энэ ажил маань бас үргэлжлээд хийгдэнэ.Баярлалаа.

 **М.Оюунчимэг**: Содбаатар сайд нэмж хариулъя. 3 дугаар микрофон.

 **Я.Содбаатар**: Казахстан улсаас Монгол улсад ирэх хүсэлтэй 1128 хүн өнөөдөр байна. Казакстан улсын нөхцөл байдал бид нар бас энэ нислэгийнхээ хүрээнд Киргизстан улсын Бишкек хотоос бас иргэдээ татах бодолтой байгаа. Амаргүй байгаа. Хоёр улс хоёулаа. Тийм учраас эрсдэл нэлээн өндөртэй. Бид нар аль болох одоо тусгай үүргийн нислэгийг нисэх бодолтой ажиллаж байна. Найман сард манай Баян-Өлгий аймгаас сонгогдсон Баделхан, Абакир, Бейсен гишүүд санаачилга гаргаж, 8 сарын 29-нд тусгай өргөө онгоц нисгэж байгаа. 9 сард бас тусгай үүргийн онгоц нисгэх бодолтой байна, нисгэнэ. Гэхдээ яг хэдийд нисгэх вэ гэдгээ бас энд өвчлөлийн байдал, бусад одоо нислэгийнхээ нөхцөл байдалтай уялдуулна. Ер нь энэ татан авалтыг нэмэгдүүлж байгаа. Одоо энэ чинь 2000 байсныг 4500 болгож нэмэгдүүлж байгаа нэг зүйл бол орнуудаа ирээд ангилсан юм. Энэ одоо ирж байгаа. Өмнө нь энэ 7 сарын хугацаанд ирсэн нислэгээс энэ талаас ирж байгаа нислэгээс арай бага эрсдэлтэй байна. Эндээс орж ирж байгаа тал нь арай өндөр эрсдэлтэй байна. Жишээ нь, оросын холбооны улс гэдэг юм уу? Казакстан, ингээд өндөр эрсдэлтэй гээд. Арай бага эрсдэлтэй талаасаа түлхүү татах. Тийм ээ, ийм бодлогуудыг бас барьсны хүчинд бол бас нислэгийн тоог бол нэлээн өндөр огцом нэмэгдүүлсэн юм аа гэж хэлье. Би Бейсен гишүүнтэй санал нэг байна аа. Эмч хүн учраас энэ вирус, цар тахлын зовлон аюулыг бол үнэхээр сая тодорхой хэллээ.

 Бид нар энэ улирлын томуутай хавсарч магадлах магадлал маш өндөр байгаа юм. Дэлхийн хэмжээний хоёр дахь давлагаа манай улсад энэ одоо хүйтний орон учраас улирлын томуутай давхцах магадлал маш өндөр байна. Бид нар маскаа зүүх хоёрдугаар аяныг эхлүүлж байна. Алгын чинээ амны халт амийг чинь аварна гэсэн ийм уриатай. Тэгэхээр энэ чиглэлд бол одоо бас энэ есөн сарын нэгнээс боловсролын байгууллагууд ч эхэлж байна. За үйлдвэр, үйлчилгээний байгууллагуудын үйл ажиллагаа ч эргэж жигдэрч байгаа. Хэвийн горимд шилжиж байгаатай холбогдуулаад манай ард иргэд бас энэ халдвар хамгааллын дэглэмээ сахих чиглэлд бас би өөрчлөлт гараасай гэж бас хүсэж байгаа. Улсын онцгой комиссоос тодорхой аянуудыг зарлаж, компаничилсан ажлууд явуулахаар бас бэлтгэж байгааг илтгэе. Баярлалаа.

 **М.Оюунчимэг:** Баярлалаа. Анужин гишүүн.

 **П.Анужин**: Баярлалаа. Бид цар тахлыг дотооддоо алдахгүйн төлөө бас цаг наргүй ажиллаж байгаа холбогдох байгууллагуудын ажилтан албан хаагчдад бас талархаж байгаагаа илэрхийлмээр байна. Улсын Их Хурал дахь эмэгтэй гишүүд гадаадад байгаа монгол иргэдээ эх орондоо түргэн татах асуудал дээр цаг алдахгүй бид бас байр сууриа илэрхийлж, улсын онцгой комисст хандаж байгаа. Тухай бүрд бас бид нарын асуултад бас шуурхай хариулж, бидэнтэй хамтран ажиллаж байгаа та бүхэнд бас талархаж байгаагаа давхар илэрхийлмээр байна. Өнөөдрийн мэдээлэлд ковид-19-ийн 2 дахь давалгаа эхэлж байна гэж байна. Яг ийм эрсдэлтэй үед сургууль, цэцэрлэгийнхний шийдвэр гарлаа. Одоогийн байдлаар дэлхийн 26 орон сургууль цэцэрлэгээ нээгээд байгаа. Энэ байдалд бэлтгэл бүрэн хангагдсан уу гэдэг асуултыг асуумаар байна аа? Баярлалаа.

 **М.Оюунчимэг**: Хэн хариулах вэ? 4 дүгээр микрофон, Цэдэвсүрэн сайд.

 **Л.Цэдэвсүрэн:** Баярлалаа. Анужин гишүүний асуултад хариулъя. Засгийн газар, Боловсрол, шинжлэх ухааны яамнаас 2020-21 оны хичээлийн жилийн үйл ажиллагаагаа ямар хэлбэрээр эхлүүлэх вэ гэдгийг эхлээд бид нар 7 сарын 20-доор улсын онцгой комиссоос танилцуулаад тодорхой үүрэг даалгавар авсан. Онцгой комисст танилцуулсны дараа бол ганцхан манай яам биш Эрүүл мэндийн яам, Мэргэжлийн хяналт, ХӨСҮТ, тэгээд мэргэжлийн бүх байгууллагууд оролцуулсан ажлын хэсгийг Шадар сайд томилж өгөөд бид нар 2 долоо хоног судалгааны ажлууд хийсэн. Судалгааны ажлууд хийгээд, энэ хийж байх явцад ЮНЕСКО болон НҮБ-ын холбогдох байгууллагуудтай 2-3 удаагийн уулзалт зохион байгуулаад ЮНЕСКО-гоос яг албан ёсоор сургалтаа эхлээд явсан. Эхэлж байх явцдаа бас ямар хүндрэл бэрхшээл гарсан гээд бүх судалгаануудыг аваад эхний ээлжид бол бид нар сургууль, цэцэрлэгээ бол нээе ээ. 9 сарын 1-нээс нээхдээ цэцэрлэг, ерөнхий боловсролын сургуулийг 9 сарын 1-нээс, мэргэжлийн сургалт үйлдвэрлэлийн төвүүдийг 9 сарын 14-нөөс, их, дээд сургуулиудаа 10 сарын 5-наас нээе. Нээе гэдэг нь танхимын хичээлээ хэлж байгаа юм. Гэхдээ 9 сарын 1 гэхэд Мэргэжлийн сургалт үйлдвэрлэлийн төв буюу их, дээд сургуулиуд бүгд онлайн хичээлээ эхэлье. Лекцээ гээд. Энэ бэлтгэл ажлаа хангаад, дараа нь Улсын онцгой комиссын дарга буюу Эрүүл мэндийн сайд, Сангийн сайд, Хөдөлмөр, нийгмийн хамгааллын сайд, Боловсрол, шинжлэх ухааны сайдын хамтарсан тушаал гараад түүний хүрээнд бид нар маш олон зөвлөмж, аргачлалуудаа батлаад ингээд хэрэгжилтээ хангаад явж байна. Хэрэгжилт хангах явцад бол хөрөнгийн асуудлууд гарч ирсэн. Хөрөнгийн асуудлууд юун дээр төвлөрч гарав гэхээр бид нар цэцэрлэг болон ерөнхий боловсролын сургуулийн бага анги дээрээ нэлээн их ач холбогдол өгч байгаа. Тэгээд цэцэрлэгүүд болон ерөнхий боловсролын сургуулийн бага ангийг, ялангуяа одоо ариутгал, халдваргүйтлийг нь өмчийн хэлбэр харгалзахгүйгээр хийе ээ. Яагаад гэхээр энэ бол ерөөсөө хүүхдийн эрхийн асуудал. Энд тэр хувийн өмч байна уу, улсынх байна уу хамаагүй. Энд сурч байгаа хүн нь бол монгол хүүхэд, ажиллаж байгаа хүмүүс нь монгол багш нар ажилчид. Тийм учраас энэ дээр бол төр тодорхой хэмжээний дэмжлэг бол үзүүлнэ гэдгээрээ сайдынхаа багцаас бол нэг 20 тэрбумын асуудлыг шийдээд, өнөөдрийн байдлаар нийт цэцэрлэг, ерөнхий боловсролын сургууль эхний хоёр удаагийн ариутгалаа 80 хувьдаа хийчхээд явж байна. Тэгээд энэ ариутгалыг бол манай цэцэрлэг, ерөнхий боловсролын сургууль, их, дээдийнхэн өөрсдөө хийх боломжгүй. Яг албан ёсны мэргэжлийн байгууллагаар хийлгэж байгаа. Тэр байгууллагуудад нь бол мөнгө төгрөгийг нь өчигдрөөс бүх аймаг, орон нутгийн засаг дарга нарт таван зуун сая төгрөг ингээд хуваарилаад өгчихсөн. Сангийн яам маань энэ дээрээ бол маш сайн дэмжиж байгаа санхүүгийн маань эрхийг нээгээд өгчихсөн байгаа.

 Одоо ковидын нөхцөл байдалтай уялдуулаад цэцэрлэгүүдэд гар ариутгагч, кварцан гэрэл болон халууны шилүүдийг худалдах, худалдаж авах ажиллагааг онцгой комисс болон шуурхай штабтайгаа хамтраад өнөөдрөөс хийгээд эхэлж байна. Тэгээд энэ үйл ажиллагаанууд маань эхэлчихсэн. Боловсрол талдаа бол бид нар сургалтынхаа агуулга, хөтөлбөрүүдийг хичээлийн нөгөө минуттайгаа уялдуулаад бага зэрэг багасгаад, үрээлэн болон боловсролын салбарын багш, ажилтан, удирдах ажилтнууддаа бол дөрвөн удаагийн давтан сургалтуудаа хийгээд энэ долоо хоногийн нэг дэх өдрөөс эхлээд аймаг орон нутгууд дээр бүх сургалтууд хийгдээд эхэлчихсэн. Өнөөдрийн авсан мэдээгээр нийт аймгуудын 80 хувь, хуучны бид нарын хэлдгээр бага хурлаа хийгээд ингээд сургалтуудаа хийгээд дуусаж байна аа. Тэгээд хичээлийн хувьд бол танхимын хичээлийг бол бид нар ямар ч байсан бүх ангид бол монгол хэл, монгол уран зохиол, монголын түүх, математикийн хичээлийг бол танхимаар заавал оруулна. Ялангуяа бага ангид бол энийгээ оруулна. Дунд ангид дээрээс нь нэмээд байгалийн ухааны хичээлүүд тодорхой чиглэлийн хичээлүүдийг интеграц хэлбэрээр ингээд нийлүүлээд оруулъя. Ахлах ангидаа бол монгол хэл, математик түүхээсээ гадна сонгон судлах гурван хичээлийг нь бол заавал танхимын хичээл болгож оруулна аа гээд. Эрүүл мэндийн яам болон холбогдох . . .

 **М.Оюунчимэг**: Содбаатар сайд нэмж хариулъя. 3 дугаар микрофон.

 **Я.Содбаатар:** Манай ард иргэдийн бас нэг хараад байгаа зүйл бол энэ боловсролын байгууллагуудын үйл ажиллагааг эхлүүлж байгаатай холбогдуулаад бас нэг харж байгаа зүйл бол бид нар 9 сарын 1-нээс бол сумын тосгоны цэцэрлэг, сургууль хэвийн горимоор явчхаж байгаа юм. Ямар нэгэн юм байхгүй, танхимын сургалтаараа. Танхимын болон танхимын бусаар бол зөвхөн аймгийн төв, нийслэлийн сургуулиуд хамрагдаж байгаа юм. Танхимын, танхимын бус. Тэгэхлээр бид нар гадаад, дотоодын байгууллагуудынхаа зөвлөмжийг мөн ялангуяа өөрийнхөө мэргэжлийн хүмүүсийн зөвлөмж дээр түшиглээд байгаа юм.

 Тэгээд 14-нөөс бид нар чадвал аймгийн төвүүдийг бүгдийг нь танхимын горимд хэв горим шилжүүлэх санаатай. 9 сарын 21-нээс Улаанбаатар хотын бүх сургуулийг танхимын сургалтад бүрэн шилжүүлэх санаатай ажиллаж байгаа. Гэхдээ өнөөдрийн энэ короновирус, цар тахалтай холбоотой шийдвэрүүд бол бас цаг үед өөрчлөгдөөд байгаа юм. Яг одоо онцгой комисс дээр шийдвэрлэгдээд, одоо судлаад бэлтгэл хангаж байна нь бол ийм байдалтай байгаа. Яагаад гэхээр энэ бол нөгөө ард иргэд их асуугаад байгаа юм. Ялангуяа эхчүүд хүүхдээ ингээд 3-4 өдөр цагаар өгөөд, өдөрт 2-3 удаа зөөх хэрэг гарч байна. Хэн хүүхдээ харах юм гээд маш олон эхчүүдээс санал ирж байгаа. Тийм учраас Засгийн газар дээр бид нар яриад, ер нь бол 9 сарын 1-нд нээдгээр нээе. Хөдөө орон нутгийн хүүхдүүдээ бол ингээд авдгаараа авъя. Аймгийн төвийн хүүхдүүдээ бол 14-нөөс, 21-нээс Улаанбаатар хотыг бүгдийг нь танхим руу шилжүүлье гэсэн ийм бодолтой ажиллаж байгаа. 10 сарын 4-нөөс их, дээд сургуулиудаа авна. Энэ нь нөгөө нэг сургуулийн бэлтгэл, Улаанбаатар хотын авто зам, төвлөрөл хүмүүсийн цугларалт гээд их олон юмтай шалтгаалж байгаа учраас ийм үе шаттай нээж байгаа. Дэлхийн хэмжээн дээр нь нээгээд ажиллуулж байгаа хорин хэдэн орныг бид нар бүгдийг нь судалсан. Тэр нөхцөлийг нь л одоо бид нар зөвлөмжийн дагуу, манай мэргэжлийн байгууллагууд халдвар хамгааллын дэглэмээ сахих үүднээс ийм зүйлүүд авч хэрэгжүүлж байгаа шүү.

 Тэгэхгүй бол энд одоо боловсролын байгууллага эсвэл гурван өдөр ажиллаад хоёр өдөр амраад байгаа зүйл байхгүй. Нэг анги хоёр хуваагдаж орж байгаа шүү дээ гэдгийг манай ард иргэд бас сайн ойлгож байгаа байх аа гэж бодож байна. Бид нар арван нэгийн мэдээн дээр бас энэ зүйлүүдийг нарийн нэлээд тайлбарлаж байгаа. Аль болох иргэддээ зөв мэдээлэл хүргэх чиглэлд ажиллаж байгаа. Ер нь бол энэ халдварын нөхцөл байдал, цаг үеийн нөхцөл байдалтай уялдуулж шийдвэрүүд гарч байгаа. Зарим орон бол нээгээд хаагаад. Одоо тав зургаан удаа нээгээд хаачихсан орнууд ч байна. Долоо хоногийн дараа хаасан улс ч байна. Тийм учраас бид нар энэ нөхцөл байдалтайгаа л уялдуулж. Энэ шийдвэрүүдийг гаргаж байгаа, бид нараас бас зарим нь шалтгаалахгүй гараад байгаа шүү гэдгийг бас онцолж хэлье ээ. Баярлалаа.

 **М.Оюунчимэг**: Чинбүрэн гишүүн.

 **Ж.Чинбүрэн**: Бүгдэд энэ өдрийн мэнд хүргэе. Нэгдүгээрт, гишүүдийнхээ бас хэлсэн зүйл дээр нэг тодруулж хэлэх зүйл бол дэлхийн эрүүл мэндийн байгууллага нэг сарын гучинд цар тахал буюу улс орнуудыг хилээ хаахыг зөвлөж байхад Монгол Улсын Засгийн газар нэг сарын хорин дөрвөнд буюу бүтэн долоо хоногийн өмнө хааж чадсанаараа бид одоо энэ эрсдэлээс Монгол улсаа аварч чадсан ийм том мундаг шийдвэр гаргаж чадсан. Энэ бол манай эрүүл мэндийн салбар, тэр дотроо ард иргэдийг өвдөх энэ эрсдэлээс хамгаалсан том хүчин зүйл болсон. Энэ хугацаанд дотооддоо халдвар алдаагүй улс учраас бид одоо хэрвээ халдвар гарвал яаж одоо өөрсдийгөө хамгаалах вэ гэдэг бэлтгэл ажил хийх энэ боломж Онцгой байдлын комисс, Эрүүл мэндийн яам энэ Засгийн газарт бол нэлээн одоо том ачаа болж энд бэлдсэн гэж ойлгож байгаа. Тэр утгаараа Эрүүл мэндийн сайд Мөнхсайханаас хэрвээ одоо ийм тахал гарлаа гэж бодоход яг одоо хиймэл уушги буюу экма аппарат хэдэн ширхэг Монголд байгаа юм. Яг энэ ковид-19 хэрвээ гарвал, яагаад гэхлээр бид энд Содбаатар сайдын илтгэл дотор арван нэгэн удаагийн тандалт судалгаа хийсэн байна. Тийм ээ. Тэгээд Монгол Улс өндөр эрсдэлтэй оронд орж байгаа. Яагаад гэвэл хоёр хажуу талд нь байнгын халдвар байж байгаа учраас. Хүн амынх нь нэг хувь буюу гучин хоёр мянган иргэн хэрвээ халдвар авлаа гэж үзэхэд таван хувь нь нэн одоо хүнд байдалд орох ийм магадлалтай гэсэн тооцоо гараад байгаа. Тийм ээ, тэгэхлээр энэн дээр бид хэр зэрэг бэлэн байгаа вэ гэдгийг асуумаар байна.

 Хоёр дахь асуулт, Франц Улсаас Монголд Улсад суугаа элчин сайд Флипп Мерлинтэй уулзахад Франц Улсаас Монгол Улсад тусгайлан одоо энэ ковидтой тэмцэх энэ тэмцэлд зориулан асар хөнгөлөлттэй буюу 10 сая хүртэл евроны зээл өгөх боломжтой гэдгээ илэрхийлсэн юм байна Энд Эрүүл мэндийн яам худалдаж авах хэрэгслүүдийнхээ жагсаалтыг гаргаж өгсөн юм байна. Тэгээд одоо энэ Сангийн яаман дээр аль түвшинд яваа вэ гэдгийг Сангийн яамны төрийн нарийн бичгийн даргаас асууя гэж бодож байна.

 Гурав дахь асуулт. Содбаатар сайдын бас илтгэлд үнэхээр халдвар аваад эдгэрсэн улсуудад дархлаа тогтож байгаа байдал бол их бага байна аа гэдэг үг орлоо. Тийм ээ, энэ бол 10-15 хувь, заримд нь бүр үүсэхгүй байна аа гэсэн. Энэ бол ковид-19-ийн онцгой тохиолдол байгаад байгаа юм. Яагаад дэлхий даяараа бид вакциныг ийм хурдан хийж чадахгүй. Яагаад энэ өвчин өөрөө одоо дахиад сэдэрнэ ээ гэж айгаад байгаа гол шалтгаан бол халдвар авсан улсуудад тэр халдварын эсрэг дархлаа бүрэн тогтож чадахгүй байгаа. Ялангуяа шинж тэмдэггүй, бага шинж тэмдэг илэрсэн. Халдвар авсан хүмүүст биед нь дархлаа, гүйцэд тогтохгүй байгаад байгаа юм. Үүнийг бол 10-15 хувь гэж хэлээд байгаа юм. Тийм учраас энэ дахин халдвар байх магадлал өндөр байгаад байгаа юм аа.

 Тийм учраас яг одоо байгалийн вакцин буюу халдвар тусаад, халдвар тусахгүй байх эрсдэлгүй болж байгаа гэдэг баталгаа байхгүй байгаа. Тийм учраас одоо биологийн инженерчлэлийн аргаар вакцин хийж байж л энийг дарна гэдгийг дэлхийн эрүүл мэндийн байгууллага бол тодорхойлоод байгаа. Тийм ээ. Тэгэхлээр 289 хүнд яг энэ дархлаа тогтсон талаарх судалгаа хийгдсэн үү. Монгол хүмүүст энэ 289 халдвар аваад эдгэрчихсэн улсуудад хэр зэрэг дархлаа тогтсон бэ гэдэг энэ судалгааныхаа тайланг хэлж болох уу? Баярлалаа.

 **М.Оюунчимэг**: Маш тодорхой асуултууд асуулаа. 5 дугаар микрофон. Мөнхсайхан сайд эхлээд хариулъя.

 **Т.Мөнхсайхан**: Гишүүний асуултад хариулъя. Манай улсын хувьд экмо буюу амьсгал зүрх судас, борлуулагч аппарат ер нь улсын хэмжээнд байгаагүй. Тэгээд энэ маань сая нэг хангагдсан. Энэ улсын нэгдүгээр төв эмнэлэг дээр тавигдаад сургалт юм нь хийгдээд, одоо бид нар үүнийг ашиглах боломжтой болж байгаа юм. Энэ аппаратыг бол маш хүнд тохиолдолд нэн шаардлагатай үед хэрэглэдэг, нэг удаагийн хэрэгсэл юм нь бас нэлээн өндөр өртөгтэй байдаг ийм аппарат. Үүнийг бид нар зөвхөн корона гэлтгүй бусад төрлийн үед амьсгал зүрх судас орлуулах ийм боломжтой үед ашиглах юм. Өөр нэг нэмж, нэг аппарат нэг захиалга хийгдчихсэн. Тэр маань ингээд 11 сардаа бас манайд ороод ирчихнэ. Ингэхээр улсын хэмжээнд ямар ч л байсан байхгүй байсан аппаратаар бид нар хоёрыг хангачих ийм боломж бололцоо бүрдэж байгаа юм.

 Дараа нь эрчимт эмчилгээний орны асуудал бол манай улсын хувьд бол туйлын чухал байгаа. Одоо яг ингээд халдвар гарлаа гэж дотоод дэгдэлт боллоо гэж тооцоолоход бид бүхэн хүн амынхаа нэг хувьд тархлаа гээд тооцоод үзэхэд бид нарт ер нь нэг 1500 орчим эрчимт эмчилгээний ор шаардлагатай болно гэж бид тооцож байгаа. Одоогоор бид бүхэн яг эмнэлгүүдээ аваад үзэхээр 400-450 эрчимт эмчилгээний ор байгаа.Тэгэхээр одоо дахиж бид бүхэн доод тал нь дахиж нэмж 1000 эрчимт эмчилгээний орыг бэлдэх, эрчимт эмчилгээний ор гэхээр одоо энэ дээр эрчимт эмчилгээ хийхэд шаардлагатай бүх л тоног төхөөрөмжүүд маш олон тоног төхөөрөмжүүд байдаг. Үүн дээр бол амьсгалын аппарат үйлчлүүлэгчийн хяналтын монитор, одоо дусал тарианы паб гэх мэтчилэн маш олон аппаратууд байдаг. Үүнийг иж бүрнээр нь эхний ээлжид 600-г хангахаар Азийн хөгжлийн банк, Дэлхийн банкны зээлээр бид бүхэн шийдвэрлээд захиалгыг нь хийчихсэн байж байгаа. Энэ маань одоо ингээд ирэх саруудад хангагдаад явахаар бид бүхний хувьд бол нэлээн бэлтгэл ажил хангагдчихна.

 Гэхдээ бид бүхэн цаашдаа дахиад одоо ийм нөхцөл байдал одоо үүсэх магадлал бол тун өндөр болчхож байгаа учраас бид нар ямар ч тохиолдолд л бэлэн байхын тулд одоо энэ бүхий л шатны эмнэлгүүдийнхээ чадавхыг сайжруулах нь чухал байгаа юм. Тэгэхээр ирэх онуудад бид бүхэн энэ эмнэлгийн тоног төхөөрөмжүүд дээрээ энэ хангалтыг маш сайн хийж өгснөөрөө ямар ч тохиолдолд одоо энэ бэлэн байх ийм боломжийг бүрдүүлэх ёстой гэдэг ийм бодолтой байгаа.

 Манай улсад халдвар авсан гаднаас тээвэрлэгдэж орж ирсэн хүмүүсийн дунд, яг эдгээд гарсан хүмүүс дунд эсрэг бие үүсч үү гэдэг судалгаа хийгээд үзэхээр ер нь 85 хувьд нь эсрэг бие үүссэн байгаа. 15 хувьд нь эсрэг бие үүсээгүй. Гэхдээ бид бүхний одоо үзэж байгаа судалгаагаар эсрэг бие үүсээгүй улсуудаас ч гэсэн одоо бусдад халдах халдварлах чадвар маш сул буюу байхгүй байх магадлал өндөр байна гэж ингэж үзэж байгаа. За баярлалаа.

 **М.Оюунчимэг:** Сангийн яамны төрийн нарийн бичгийн дарга Наранцогт.

 **С.Наранцогт**: Чинбүрэн гишүүний асуултад хариулъя. Түрүүн би төсвийн дэмжлэгийн талаар бас дэлгэрэнгүй тайлбарласан. Тэгээд төслийн яг ковидод зориулсан төслүүд явж байгаа. Түрүүн эхнээс нь танилцуулж аваад бол зогссон, цаг дууссан байж байгаа. Нийтдээ төслийн санхүүжилт яг энэ ковидын зориулалтаар бол 117-118 сая долларын төслүүд яригдаж байгаа. Үүнээс бол 70.4 сая долларын хэлэлцээр нь яг хийгдээд баталгаажчихсан. Энэ бол Азийн хөгжлийн банкнаас 32.1 сая, Дэлхийн банкнаас бол 29 сая, Жайкагаас бол 9.З сая долларын ийм тодорхой, яг бүгд бол эрүүл мэндийн байгууллагууд тоног төхөөрөмж, хамгаалах хэрэгсэл энэ чиглэлээр зориулагдаж байгаа төсөл.

 Францтай бол манайх 60 сая долларын нийтийн тээвэр, Нийслэлийн дүүжин тээврийн төслийн хэлэлцээр бол хийгдсэн. Яг тэр үеэр бол зүгээр тоног төхөөрөмжийн хэлбэрээр, эрүүл мэндийн тоног төхөөрөмжийг 10 сая долларын нэн хөнгөлөлттэй зээл байх тухай яриа яригдсан. Тэгэхдээ бол яг энэ талаар бол бид нар албан ёсны хэлэлцээр хийгдэж, ажил эхэлсэн зүйл бол одоогоор байхгүй байна.

 **М.Оюунчимэг**: Жаргалмаа гишүүн асуултаа асууя.

 **Б.Жаргалмаа:** Та бүхнийхээ энэ өдрийн амгаланг айлтгая. Юуны өмнө би бас талархлаа илэрхийлье. Улсын онцгой комисс болоод консулын газар, бусад мэргэжлийн байгууллагууд, мэргэжлийн хяналтын байгууллага, цагдаа гээд бүгдэд нь нийт ард иргэдийнхээ өмнөөс талархал илэрхийлье. Өнөөдрийн байдлаар 300 хүн өвч өвчлөөд, 97 хувь нь эдгэрсэн гэхээр үнэхээр эрүүл мэндийн байгууллага маань хэрхэн яаж чадварлаг ажиллаж байгааг бас дэлхий нийтэд гайхуулж байгаа ийм тоо баримт байгаа. Тэгэхээр энэ бүхэн дээр бид нар бас одоо амгалан тайван байж болохгүй. Дараагийнхаа шатны арга хэмжээг авах зайлшгүй шаардлагатай. Энэ нян өөрөө маш хурдан мутацад орох ийм эрсдэлтэй энэ цаг мөчид цаг алдалгүй шуурхай арга хэмжээ авч ажиллаж байгаа та бүхэнд бас талархлаа илэрхийлье ээ. Түрүүн хэлсэн. Хүний нутагт санхүүгийн хүндрэлд орсон орон байргүй нутаг буцах зардалгүй болсон иргэдэд дэмжлэг үзүүлэх энэ сан байгаа. Хилийн чанадад байгаа иргэд туслах санд шилжүүлсэн гурван зуун сая төгрөгийг үнэхээр зорилтот бүлэгтээ одоо өгнө өө гэсэн. Зорилтот бүлгээ хэрхэн яаж тодорхойлох вэ гэдгийг би асууя.

 Хоёрдугаарт тусгаарлах байрны хамгаалалт, хүн хүч, нөхцөл байдал ер нь ямар хэмжээнд байгаа юм бэ? Цонхоороо нэг ширхэг тамхи шидсэнээс болоод хоёр хүн тусгаарлалтад орсон гэдэг мэдээлэл байдаг. Энэ дээр одоо цагдаагийн байгууллага маань хэрхэн яаж ажиллаж байгаа юм бэ? Амгалан хурандаагаас асууя. Хоёр дахь давалгаа эхэлж байна. Эхний давлагаа нь нэгдүгээр сарын хорин дөрвөнд хэлэхтэй зэрэгцээд хэвлэлийнхэн маань энд хамгийн том үүрэг гүйцэтгэсэн гэж би бодож байгаа. Сэтгүүлчид маань тийм ээ, хэрхэн яаж урьдчилан сэргийлэх вэ, яаж бид хамгаалах ёстой юм гээд. Тэгэхлээр одоо бид хэвлийнхнийхээ олон талт эх сурвалжийн мэдээллийг түгээх энэ эрхэд бид бас тодорхой хэмжээний дэмжлэг үзүүлэх зайлшгүй шаардлагатай. Өнөөдөр хэвлэл мэдээллийнхэн маань төрийн ордноос орж мэдээлэл авах эрхээ хязгаарлуулж байна гэдэг дээр бас тодорхой хэмжээнд эсэргүүцлээ илэрхийлж байна. Тэгэхээр энэ дээр бас анхаарвал яасан юм бэ? Улсын онцгой комиссоос. Энэ цар тахлын үед хэвлэлийн эрх чөлөөг хангах асуудал дээр дэлхий нийт анхаарч байгаа энэ цаг мөчид бид олон түмнээ худал хуурмаг мэдээлэл, ийм зүйлд цочроож нийгмийг цочроохгүй байх. Энэ тал дээр илүүтэй их анхаарах ёстой. Сошиал орчинд нэг худал мэдээлэл цацагдахтай зэрэгцээд олон нийт маань яаж айж түгшиж байгаа дээр бид анхаарах ёстой. Тийм учраас хэвлэлийнхэн олон талт эх сурвалжаас мэдээлэл авах тэр боломжийг нь бид хаа, хаанаа төрийн ордон ч гэлтгүй бүхий л төрийн байгууллагууд хангаж өгөх ёстой учраас энэ дээр анхаарч ажиллаач ээ гэдэг ийм хүсэлтийг тавьж байна.

 Дараагийнх нь асуулт. Нийтдээ тавин дөрвөн улсаас наян мянган иргэнээ эх оронд нь авчирсан. Одоо арван хоёр мянга дөрвөн зуун жаран нэгэн иргэн ирэх хүсэлтээ ирүүлсэн байна гэсэн ийм мэдээлэл байна. Ер нь бид монгол иргэдээ хэдийд бүгдийг нь эх орондоо авчрах боломжтой гэсэн ийм төлөвлөлт байгаа юу?

 Нөгөөтэйгүүр сургууль, цэцэрлэгийн асуудлыг түрүүн бас Цэдэвсүрэн сайд хариуллаа. Ер нь одоо нэг анги хоёр хуваагдаж ээллэнэ. Энэ хооронд ариутгал халдваргүйтгэлийн асуудлыг хэн хариуцах вэ. Хүүхдүүд маань өөрсдөө цэвэрлэх юм уу? Тийм ээ. Нөгөө хуучнаар. Үүнийг мэргэжлийн байгууллагууд хийгээд явах уу гэдэг дээр асуумаар байна аа. Нөгөөтэйгүүр Онцгой байдлын хурандаа Ууганбаяр байгаа учраас би нэг зүйлийг тодруулъя. Одоо хүйтэрнэ ээ. Бид хэдийг яг ковидод анхаарч байтал нөгөө л угаарын асуудал орж ирнэ ээ. Хэдийгээр бид тодорхой хэмжээнд тавин хувиар буулгасан боловчиг өнөөдөр сайжруулсан түлшний асуудал маань байсаар байгаа. Бид сайжруулсан түлшээ түлнэ. Нөгөө угаар мэдрэгчээ гэр хорооллын иргэддээ бүгдэд нь хүргэж чадсан уу гэдэг зүйлийг асуумаар байна. Энэ дээр дахиад асуудал үүсгэхгүй байх дээр юуг анхаарах ёстой юм. Ер нь цаашдаа хоол болоод одоо ариун цэврийн асуудал тийм ээ. Нөгөө тусгаарлалтад байгаа иргэдийнхээ асуудал дээр анхаарахгүй бол тэр гурав хоногийн хугацаанд ариутгал, халдваргүйтгэл хийж чадаагүйгээс шалтгаалаад ирсэн иргэд маань дахиад бас өвчлөх, асуудал үүсэх ийм нөхцөл байдал байгаа шүү гэдгийг би бас анхааруулж хэлмээр санагдлаа.

 Агаарын шинэ чиглэлийг хүртэл нээж, эх орондоо иргэдээ авчирч байгаа Монгол Улсын Засгийн газар, Улсын онцгой комиссын хамт олондоо бусад мэргэжлийн байгууллагын хамт олонд дахиад баярлалаа гэж хэлье. За ингээд асуултууддаа хариулт авъя.

 **М.Оюунчимэг**: Гуравдугаар микрофон, Содбаатар сайд.

 **Я.Содбаатар**: Манай салбартай холбоотой юмнууд явсан учраас миний дараа Амгалан хурандаа, Энхтайван сайд нар бас тодорхой мэдээллүүд өгөөд явчхаарай гэж бодож байна. Ер нь бол Монгол Улсын 190 гаруй мянган иргэн гадаадад байгаа юм. Тийм учраас бас зарим нь бол ажил амьдралаа тэнд цэгцэлчихсэн, тэнд урт хугацааны бизнестэй байнга орших эрхтэй ийм ч хүмүүс байгаа. Бид нар яг тухайн үед нь иргэдээс ирж байгаа өргөдөл, гомдлыг авч үзээд шийдвэрлэгдээд явж байгаа. Тийм учраас би бол энэ хил, гааль жигдэрч байтал бол бүгдийг нь бол авна гэж байхгүй шүү дээ. Хүсэлт тавьж байгаа юмнуудаа л эргэлтээрээ авна гэж ингэж бодож байгаа. Бид нар сүүлийн үед бас Солонгосын өвчлөл, байдал бас хүндэрч байгаатай холбогдуулаад Хонгконгийн шинэ шугамыг нээсэн тэндээс транзит татаж байгаа. Одоо Австрали, Америкууд болон бусад орнуудаас бид нар Хонгконг дээрээс татах бас эхний таталтаа авсан. Ингээд цаашаа бас татъя гэсэн ийм бодолтой байгаа гэдгийг бас хэлье.

 Хэвлэлийн эрх чөлөөтэй холбоотой асуудлаар бол бид нар хязгаарлалт тавьсан зүйл байхгүй байгаа. Зүгээр энэ төрийн байгууллагуудад орж байгаа өндөржүүлсэн бэлэн байдлын дэглэмтэй холбоотой орж, гарах хүмүүсийн хязгаарлалт хийгдэж байгаа. Яг хэвлэлийнхэнд тэгж тусад нь зориулсан зүйл байхгүй ээ гэдгийг хэлье. Ер нь хэвлэлийн байгууллагынхантайгаа хэвлэл мэдээллийн байгууллагуудтайгаа Улсын онцгой комисс, энд ажиллаж байгаа байгууллагууд бүх талаар нь нээлттэй ажиллая гэдэг ийм байр суурийг барьсан. Би 7 сард ажлаа аваад бол энэ менежментийг өөрчилж, ил тод нээлттэй болгох цонхуудыг нээх ийм аппликэйшн гаргах, тэгээд бүх юмнуудыг нэгдсэн программд оруулах. Одоо сая энэ 7 хоногийн 1 дэх өдрөөс эхлүүлээд 11 цагийн мэдээний цагийг Мөнхсайхан сайдтай ярьж байгаад өөрчлөх. Түүн дээр хэвлэл мэдээллийнхний оролцоо, хэвлэл мэдээлэл сошиал орчинд явж байгаа, юмнуудад хариулт өгдөг байя гэх мэтчилэн хэвлэлийнхэнтэйгээ хамтраад бас нэлээн олон ажлуудыг хамтарч хийж байгаа гэдгийг хэлье.

 Өвөлжилтийн бэлтгэл ажилтай холбоотой нийслэл дээр нэг сарын аян явж байгаа юм. Яндангаа хөөлье. Сайжруулсан түлшнийхээ бэлтгэл ажлыг хангая. Ер нь арван сарын сүүлчээр одоо сайжруулсан үйлдвэрийн 2 дахийг Налайхад оруулна. Үүнтэй холбоотой иргэдэд зөв мэдээлэл өгөх, иргэдэд энэ өвөлжилтийн бэлтгэлээ хангах чиглэлд нийслэлийн бүх байгууллагуудыг хөдөлгөж байгаа. За хөдөө орон нутгуудад би өөрөө явж, бас энэ өвөлжилтийн бэлтгэл ажилтай холбоотойгоор бүсчилсэн зөвлөгөөнүүдийг хийж байгаа. Одоо баруун аймаг үлдсэн. 8-9 сарын дундуур чуулган завсарлахаар явах санаатай байгаа гэдгийг бас онцолж хэлье.

 Гадаад байгаа иргэдтэй холбоотой Энхтайван сайд.

 **М.Оюунчимэг**: Энхтайван сайд асуултад та нэмээд хариулаарай. Энд бас Байнгын хороон дээр ирсэн нэг асуултууд байгаа. Нөгөө гадаадаас эх оронд

 ирэх хүсэлт их байхаас гадна гадагшаа явах хүмүүсийн тоо ихсэж байна аа гээд Мөнхтүшиг дарга ярьж байна. Бас энэ дээр ингэсэн байна. Гадаадад бизнесийн ажлаар хувийн ажлаар, хувьсгалын ажлаар гадагшаа явах хэрэгцээ сүүлийн үед их гарч байна. Гэтэл 8 сарын сүүлээр жишээ нь онгоцоор явлаа гэхэд буцаад би 9 сарын 15-нд ажлаа төлөвлөөд ирэх. Гэтэл ирэх сарын нислэгийн хуваарь тодорхойгүй. Тэгэхээр ажлаа төлөвлөж болохгүй, төлөвлөлт хийгдэж чадахгүй байна аа. Тэгэхээр сарын өмнө энэ нислэгээ төлөвлөх бололцоо байна уу гэсэн асуулт иргэдээс их ирж байна. Тэгэхээр энд та давхар бас хариулчихаарай гэж хэлмээр байна. Зам тээврийн сайд алдар сайдаас хариулах байх? Тийм ээ.

 **Н.Энхтайван**: Жаргалмаа гишүүний асуултад хариулъя аа. Тэгэхээр гадаад иргэдэд туслах санд 300 сая төгрөг одоо авах болсон. Үүнийг иргэдэд хүргэхдээ зорилтод бүлэгт хүргэх ийм тодорхой журам боловсруулах ажил, Гадаад харилцааны яаман дээр хийгдэж байгаа. Ер нь энэ ковид- вирустэй үед гаднын орнуудаас ирж чадахгүй байгаа иргэддээ бас санхүү, мөнгөний тусламж үзүүлэх ийм бас журам, дүрэм мөрдөөд ажиллаж байна. Энэ ийм учраас бид энэ олон улсын туршлагыг судлах ажил манай холбогдох элчин сайдын яам дээр бол хийгдэж байгаа.

 Ер нь ингээд туршлагыг хараад үзэхэд тухайн иргэн одоо тухайн улсад одоо олон жил амьдарч уу, урт хугацааны визтэй ажиллаж байна уу, эсвэл тухайн орондоо бол ажиллаж байна уу? эсвэл одоо онгоцны нислэгт хэзээ нислэгт нисэх ийм хүсэлтээ гаргасан. Тухайн оронд байхдаа өөрийн байртай юу байргүй, ямар нөхцөл амьдардаг вэ гээд энэ олон шалгуурыг бол авч үзэж зорилт бүлгээ бол тодорхойлдог. Тэгээд энэ журмын дагуу бид ажиллана. Ер нь бол энэ 300 сая төгрөгийг иргэдэд олгох ажил бол нээлттэйгээр танилцуулах болно.

 **М.Оюунчимэг**: Амгалан дэд дарга, 1 дүгээр микрофон цагдаагийн ерөнхий газрын дэд дарга.

 **Ж.Амгалан**: Та бүхний амрыг эрье. Цагдаагийн байгууллага өнөөдрийн байдлаар Баян-Өлгий аймгийн нутаг дэвсгэрт Цагааннуураас Баян-Өлгий, буцаагаад Цагааннуур Увсын Боршоо боомтоос Улаангом буцаагаад Боршоо. Сэлэнгийн Алтанбулагаас Улаанбаатар хот буцаагаад Алтанбулаг тэгээд Дорнод аймагт байж байгаа Замын-Үүд, Сүхбаатар, Өмнөговь гээд нийт 8 аймаг, тусгаарлах 56 байрны хамгаалалт, аюулгүй байдлыг ханган зохион байгуулж байна.

 Жаргалмаа гишүүний саяын асуудал дээр, тусгаарлах, байрны орчны бөгөөд гадна орчны эрсдэл, доторх эрсдэл гэж хоёр хувааж үздэг. Үүний дагуу зохицсон аюулгүй байдал, хангах журмыг нь боловсруулаад ингээд мөрдүүлэн ажиллаж байгаа. Тусгаарлах байранд гарч байгаа зөрчил дутагдлыг бол нэг хэсэг бид нар хэвлэл мэдээллийн нэлээн ил тод хэлж байсан. Одоо сүүлийн үед харьцангуй гайгүй болж байгаа ч гэсэн одоо тусгаарлах байраа голдог, шөнөжингөө автобусанд суугаад, одоо энэ байрандаа буухгүй ч гэдэг юм уу иймэрхүү янз янзын дутагдал иргэдээс гаргаж байгаа юмнууд байгаа. Мөн тэр архи зөөвөрлөдөг, цонхоор тамхины акурка шиднэ, хувцсаа шиднэ, эд зүйл дамжуулна гээд л одоо монгол хүний л гаргадаг болгоныг гаргадаг юм билээ.

 Тэгээд тусгаарлах байрны аюулгүй байдлыг хангаж байгаа албан хаагчид нь 24 цагаар үүрэг гүйцэтгэдэг. Тэгээд 3-4 алба хаагч зарим газар 2 алба хаагч тэр байшинг нь тойроод хоноод, өдөр нь хяналт хийгээд, зарим газар нь бол хяналтын камераар зохион байгуулж байгаа. Дотор нь Онцгой байдлын газрын маань хоёр албан хаагч бас хамтардаг учраас харьцангуй бас ажил нь одоо гайгүй нэлээн жигдрэх тал руугаа орсон. Одоо бид нар гадна талд нь машин дотор, зарим нэг газар нь нэг харуулын байр бариад л ингээд л байж байгаа юм. Хүйтрээд ирвэл харуулын байр гэдэг юм уу, тэр дотор байрлах байр гээд одоо янз янзын хүндрэлтэй асуудал үүснэ. Ялангуяа манай алба хаагч нар 21 хоногоор үүрэг гүйцэтгэдэг. 21 хоногийн хугацаанд нөгөө албан хаагч нар маань бас гар нүүрээ угаах, бие засах, ус цасанд орох ийм нөхцөл хаагдчихдаг, яг гадаа үүрэг үүсгэж байгаа учраас иймэрхүү хүндрэлүүд байгаа. Тэгээд үүнийг одоо онцгой байдлын шуурхай штаб, онцгой байдал дээрээ яриад бүх талын дэмжлэгийг л аваад ажиллаж байгаа. Цаашид бол энэ цагдаагийн байгууллагад яг энэ тусгаарлах байр хамгаалах гэдэг юм уу, хүч хэрэгсэл орон тоогоороо байдаггүй. Нийтийн хэв журмыг хамгаалах, олон нийтийн аюулгүй байдал хангах чиг үүрэгтэй хүн хүчээ эхний ээлжид дайчилсан. Одоо бараг 9 сар дайчилж ажиллаж байна. Тэгээд тусгаарлах байр нэмэгдээд ирэхээр нь зэрэг нэмээд мөн бусад одоо гэмт хэрэгтэй тэмцэх мөрдөн шалгах бүлгийнхээ экологийн цагдаа мэтийн хүн хүчээ дайчилж ингэж ажиллаж байгаа.

 Орон нутгийн сонгууль болоод ирэхээр зэрэг нөгөө хуулиар цагдаагийн алба хаагчид маань саналын хар хайрцаг буюу сонгуулийн хэсгийн хороодын хамгаалалтад шилждэг. Ингээд тэгэхээр тусгаарлах байранд хүн хүч хүрэлцэхгүй ийм хүндрэл үүсэж болзошгүй байгаа. Шадар сайддаа илтгэсэн байгаа. Үүнийг хүн хүчээ маневрлаад зохион байгуулах гэх мэтийн ийм ажлууд байгаа. Нэг их тийм хүндрээд гэдэг юм уу, шийдэж болшгүй асуудал байхгүй. Нэгэнт одоо тангараг өргөсөн үүнийг гүйцэтгэх л үүрэгтэй учраас бол одоо үүнийг ямар ч байсан хариуцаад л даван туулна гэсэн иймэрхүү л байдалтай ажиллаж байгаа. Бүх одоо улсын хэмжээг бүслэн хаах, аймаг, сум, багаар нь хязгаарлах дэглэм тогтоох гэдэг юм уу, энэ төлөвлөгөө сургууль, тооцоонууд бол бэлэн хийгдчихсэн.

 Хэрвээ аль нэгэн аймаг, аль нэгэн сумд юу гарвал хэрхэн ажиллах талаар бол тодорхой зэрэглэлтэй ийм төлөвлөгөө хүн хүчний хуваариуд байж байгаа. Илтгэж дууслаа.

 **М.Оюунчимэг:** Хэвлэл мэдээллийн хэрэгслийн онцгой нөхцөлд бас авч үзэж, дэмжлэг туслалцаа анхаарах хэрэгтэй байна аа гээд Жаргалмаа гишүүн маш тодорхой асуулт асуусан. Тэнд нь нэг товч хариулах уу, хэн хариулах юм. Содбаатар сайд, 3 дугаар микрофон.

 **Я.Содбаатар**: Би хоёр зүйлд хариулъя. Нэгдүгээрт, бид нар яг хэвлэл мэдээллийнхнийг тусгаарлаж, хорьж цагдаж байгаа юм байхгүй. Тийм учраас энэ өндөржүүлсэн бэлэн байдлын зэрэглэлээр зарим төрийн байгууллагуудын үйл ажиллагаанд хязгаарлалттай байгаа. Тэр хүрээнд болж байгаа болохоос яг хэвлэл мэдээллийн эрхийг хааж байгаа зүйл байхгүй гэдгийг хэлье. Яг тусгайлсан хэвлэл мэдээллийн эрхийг хааж байгаа юм байгаа бол надтай уулзаарай. Сая манай Засгийн газрын Хэрэг эрхлэх газрын хэвлэлийн албаны төлөөлөгчид бас шаардлага хүргүүлж байгаа юм байна. Түүнийг бид нар үзээд шаардлагатай шийдвэрлэх юмыг нь шийдвэрлээд явна гэж бодож байна.

 Хоёрдугаарт, гадагшаагаа ажлаар явж байгаа иргэдийн асуудал бол эндээс онгоцонд аль болох суулгаж гаргаж байгаа, явуулж байгаа юм. Гурван сараас доошгүй хугацаанд ажлаа төлөвлөж яваарай. З сарын дотор авч чадах хүн шүү гэдгийг нь хэлж байгаа. Тийм учраас 3 сараас дээш л болж байж авна. Ирэх гэсэн маш олон иргэд байгаа учраас бид нар одоо ингээд оччихоод тэнд эхнэрээ төрүүлчхээд ирье. Нэг хүнтэй уулзчихаад ирье гэхээр эргээд авч чадахгүй. Тэнд одоо хэдэн мянган хүн оочероо хүлээгээд хэдэн сар хүлээгээд сууж байхад тэр гаргасан хүмүүсийг авч чадахгүй ээ. Дэлхий нийт өөрөө маш олон орон хил хорио тавьчихсан. Ийм хүндрэлтэй байгаа нөхцөлийг бас ойлгож, түүнийг ухамсарлаж, би энэ үйлдлээ хийх байх гэж бодож байна аа. Тийм учраас бид нар зөвхөн олимпийн эрх авч байгаа цөөн тамирчид байгаа юм. Одоо 3:3-ын хоёр тэмцээнд орох зайлшгүй шаардлагатай байгаа. Тэгвэл эрэгтэй баг олимпид орно. Зарим нэг жингийн бид нар тэмцээн уралдаанд явуулаад, энэ тамирчдаа авчруулах шаардлагатай. Зөвхөн нэн шаардлагатай тохиолдолд албаны ажлаар зарим нэг томилолт байгаа. Улсын одоо онцгой нөхцөлөөр явж байгаа. Жишээ нь, Ерөнхийлөгч яваад ирээд хорионд орсон шүү дээ. Түүн шиг тодорхой ажлын шугамаар явж байгаа ганц хоёр хүмүүсийг бол бид нар дараагийн тусгай үүргийн онгоцонд нь суулгаж байгаа. Албаны биш саяын одоо тохиолдлууд биш тохиолдлууд бол 3 сараас цааш хугацаагаар л татан авалтад орно шүү гэдгийг нь анхааруулж, эхнээс нь хэлж байгаа юм.

 Ер нь бол их хүндрэл үүсэж байгаа шүү. Одоо юу вэ гэхээр 9 сарын нэгнээс бол олон улсын тэмцээнүүд нээгдэж байна. Гадаад айлчлалууд нээгдэж байна. Олон улсын биечилж оролцох шууд уулзалтууд бас орж байгаа. Бид нар аль болох онлайн хэлбэрт ажлаа шилжүүлж, онлайн байдлаар хурал зөвлөгөөнөөр хийж байгаа. Гэхдээ одоо өндөр хэмжээний айлчлал, тухайлбал, Монгол Улсыг саарал жагсаалтад орсон асуудлаар тухайн олон улсын байгууллагаас шийдвэр гаргачихсан. Одоо Баттөмөр гишүүнээс над дээр бичиг ирчихсэн байгаа. Одоо ингээд гаднын экспертүүд ирж биечлэн үзэх шаардлага байгаа. Бид нар тэрийг хөнгөвчлөөд энд байгаа зарим элчин сайдын яаманд байгаа Сангийн яамаа төлөөлдөг төлөөллийнх нь юуг аваад, нэн шаардлагатай нэг, хоёр хүний авбал, энэ бол улс орны бас эрх ашиг байгаа учраас бид нар авах шаардлага байж байгаа.

 Нөгөө бэлгийн 30 мянган хонийг чинь одоо урагшаагаа өгөхтэй холбогдуулаад, Хятадын талаас ирж хорио цээрийг нь үзэх, бас хэвлэл мэдээллийн хүмүүс ирж зураг авах гээд л ингээд ажлууд гарч байгаа. Тэгэхдээ энийг аль болох энэ одоо дэглэмээ бууруулахгүйгээр эрсдэл, халдвар хамгааллынхаа нөхцөлийг сайн тооцож байгаад энийг зохицуулалт хийж байгаа гэдгийг бас энэ дашрамд хэлье ээ. Одоо саяын асуулттай холбоотой хоёр хариулах байх. Нэг нь Цэдэвсүрэн, тэр угаарын мэдрэгчийн талаар Нийслэлийн засаг дарга ирсэн байгаа юм.

 **М.Оюунчимэг**: Товчхон хариулчихаарай. Энэ бол хийгдэж байгаа ажил юм байна. Дараа нь Нийгмийн бодлогын байнгын хорооны тэр асуудал яригдана. Тэр нөгөө угааржилттай холбоотой 70-80 хувьтай явж байгаа юм. Батбаясгалан, 5 дугаар микрофон.

 **Ж.Батбаясгалан**: Жаргалмаа гишүүний асуултад хариулъя.2019-2020 оны өвлийн бэлтгэл ажлын хүрээнд бас угаарын хийн хордлогоос урьдчилан сэргийлэх, угаарын хийн мэдрэгч суурилуулах ажил бол ноднингоос эхлээд үргэлжилж байгаа. Энэ угаарын хийн хордлогоос урьдчилан сэргийлэх чиглэлээр бас хэд хэдэн ажлыг бид нар зохион байгуулж байна. Нийслэлийн хэмжээнд тусгай үүргийн мэргэжлийн бүх одоо байгууллагууд хамарсан. 2019 оны 10 сарын 1-нээс эхлээд бид нар өндөржүүлсэн бэлэн байдлын зэрэгт нийслэлийн хэмжээнд бол ажиллаж байгаа. Энэ үргэлжилнэ. Байгаль орчин, аялал жуулчлалын яам, Үндэсний хороон дээрээ санхүүжүүлээд 4200 гаруй бас иргэнийг ажлын байртай болгож байгаа. Энэ бол сайжруулсан шахмал түлшний хэрэглээнд нэвтрэх чиглэлээр бол бүх 6 дүүрэгт бол энэ хуваарилагдан ажиллаж байгаа. Дээр нь нэмээд хорооны зохион байгуулагч нарыг, хэсгийн ахлагч нарыг бүхэлд нь бол ажиллуулж байгаа. Үүнтэй холбогдуулаад Мэргэжлийн хяналтын ерөнхий газар, Нийслэлийн мэргэжлийн хяналтын газраас бол тодорхой, бас түвшинд нь эрх олгоод ажиллаж байгаа. Бид нар үүтэй холбогдуулаад Нийслэлийн бүх одоо цагдаагийн байгууллага, мэргэжлийн хяналтын байцаагч нарын дэргэд манай хэсгийн ахлагч нар бас тодорхой чиглэлээр энэ угаарын хийн хордлого, бусад сайжруулсан шахмал түлш, түүхий нүүрсний хэрэглээг хориглосонтой холбоотойгоор ажилд нь оруулчихсан явж байгаа.

 Хоёрт нь, Таван толгой түлш компани энэ жилээс 2020 оноос эхлэн дахиад 1000 хүн бас энэ дээр сервис центр буюу яг энэ иргэдэд үйлчлэх ялангуяа энэ зуух яндангийн аюулгүй байдлыг хангах тал дээр, мөн дээр нь нэмээд сайжруулсан шахмал түлшний хэрэглээтэй холбоотойгоор бол мэдээллийн төв нээн ажиллуулж байгаа юм. Яагаад 1000 гэж одоо тогтож байна вэ гэхээр, нэг мэдээллийн ажилтан дээр 200 айл өрх хариуцаж ажиллахаар ийм зохион байгуулалтад орж байгаа.

 Нийслэлийн засаг даргын зүгээс нэг сарын аян өрнүүлж байгаа. Энд саяын хэлдэг бүх одоо ажилтан, албан хаагч нар за дээр нь нэмээд нийслэлийн бүх одоо хэлтэс, албадын ажилтнуудад хуваарь өгч байгаа. Яагаад гэхээр 220 мянган айл үндсэндээ 9 дүүргийн гэр хороололд амьдарч байгаа хэдий ч бид нар 6 хороон дээрээ энэ сайжруулсан шахмал түлшийг оруулж байгаа учраас бол энэ сарын аянд энэ зуух яндангийн аюулгүй байдлыг хангах чиглэлээр бол ажиллаж байгаа юм.

 **М.Оюунчимэг:** Баярлалаа. Алтанхуяг гишүүн асуулт асууя.

 **Н.Алтанхуяг**: Энэ ковид гэдэг энэ вирус эерэг, сөрөг олон зүйлийг л бид нарт мэдрүүлсэн л дээ. Тэгэхдээ Монголын хувьд бол монголчууд бас нэг онцгой нөхцөл байдалд бас улс гэж байдаг юм байна. Улс орон гэж одоо энэ глобалчлалын нөхцөлд бараг дэлхий чинь хажууд байгаа нийгэм шиг ойлгож явсан чинь бас ийм хүндрэл бэрхшээл зовлонгийн үед бол улс орон, эх орон гэдэг юм бол өөр байдаг юм байна гэдгийг их сайн мэдрүүлсэн ийм зүйл болсон. Хэрээ галууг дуурайж хөлөө хөлдөөнө гэж нэг хамаа намаагүй гаднынхныг дуурайгаад л, таваргаад байж болохгүй юм байна гэж ойлгосон. Би бас энэ дээр одоо хүчин чармайлт гаргаж ажиллаж байгаа энэ албаны хүмүүс, дээр нь бас энд нэгдэж нийлж ажилласан иргэддээ бас баярлалаа гэж хэлье гэж бодож байгаа юм. Та нар энэ Содбаатар сайдын танилцуулга дотор би бас харж байна. Энд чинь одоо ядарч байсан ч гэсэн манай иргэд, аж ахуйн нэгжүүд хандивын өргөөд байна шүү дээ, хөөрхий. 7.4 тэрбум төгрөгийн хандив, материал өгөөд, дээр нь 800 хонь өгчхөөд байна. Та нар 800 хониноос 300-ш нь үлдээчихсэн юм шиг байна. Тэгэхлээр энэ иргэддээ бас баярлах хэрэгтэй. Бид нар ийм хүнд хэцүү цаг үед ингэж бас нэгэн зорилгын төлөө хамтарч ингэж явж чадна аа гэдгээ ингэж бас манай иргэд, аж ахуйн нэгжүүд илэрхийлж байгаа юм байна аа. Тэгээд их олон юмыг л ойлгомоор л юм болсон даа. Тэгэхдээ би бол хувьдаа юу гэж боддог юм гэхлээр бид бас нэг улс орон гэдгээ мэдэрлээ. Бид бас нэг нэгдэж хамтарч ажиллаж чадна гэдгээ ойлголоо. За тэгэхдээ хамаг юмыг сайн сайхнаар нь бялхуулаад, одоо алдар гавьяа, шагналынхаа тухай бага яриад одоо бол харин онцгой нөхцөл үүсэж байгаа шүү. Өмнө нь бол хүн ам чинь харьцангуй таруу, хотод байсан хэд нь хөдөө явчихсан. Одоо нэг авсан арга хэмжээний чинь үр дүнд арай таруу, арай сийрэгдүү байсан шүү. Одоо миний болгоомжилж байгаа энэ 9 сарын нэгэн байна даа. Энэ олон хүүхдүүд бөөгнөрнө. Одоо бол онцгой. Одоо ёстой л онцгой анхаарах хэрэгтэй. Яаж гэдгийг нь би мэдэхгүй байна. Бүхэл бүтэн байгууллагууд засаг ажиллаж байгаа учраас та нар маань их л онцгой анхаарал тавиарай. Тайвшрах зүйл бол ерөөсөө байхгүй шүү. Одоо бол жаахан нягтралын асуудал үүсэж байгаа юм. Монгол чинь бол харин сийрэг учраас бас учир байгаад байсан. Монгол дотроо Улаанбаатар чинь бас олуулаа байсан чинь та нарын авсан горимын хүчээр бол жаахан сийрэгжчихсэн байсан. Одоо бол эвгүйтэж магадгүй. Тийм учраас онцгой анхаараарай гэж би ингэж хэлье. Асуулт байгаа юм. Асуулт нь ийм юм. Энэ манай иргэд, аж ахуйн нэгж чааваас юм өгөөд туслаад байна. Энэ нэг тоо хэлнэ ээ. Сангийн яам.

 Гадаадынхны өгсөн хандив тусламж, мөнгө болоод бараа материалаар яг одоо нийт дүнгээрээ хэд байгаа юм бэ. Яг үүнийг нь сонсмоор байна би.

 Хоёрдугаарт нь, улсын төсвөөс энэ ковидтой холбоотой 2020 онд яг хэдэн төгрөг гаргачхаад байгаа юм. Одоо үлдэж байгаа хугацаанд хэдий хэр хэмжээний мөнгийг төсвийн тодотголд оруулаад нөөцөлчхөөд байгаа юм. За ийм тодорхой тоо асууж байна.

 **М.Оюунчимэг:** Алтанхуяг сайд маш тодорхой тоо асуулаа. Содбаатар сайд хариулах уу, З дугаар микрофон.

 **Я.Содбаатар**: Нэгдүгээрт Алтанхуяг гишүүнтэйгээ санал нэг байгаа юм. Үнэхээр Засгийн газраас авч хэрэгжүүлж байгаа, төр засгаас авч хэрэгжүүлж байгаа арга хэмжээний үед хүлээцтэй хандаж, халдвар хамгааллын дэглэмийг сахиж байгаа. Мөн хандив мөнгөө өргөж байгаа нийт аж ахуйн нэгжүүд, нийт ард иргэддээ Засгийн газрын нэрийн өмнөөс талархал илэрхийлье. Монгол төрөөс бас энэ явж байгаа энэ ажлууд бол гэнэтийн онцгой нөхцөлд явж байгаа, онцгой өндөржүүлсэн бэлэн байдлын зэрэглэлд явж байгаа учраас олон эрх зөрчигддөг олохын эрхийг хаадаг хязгаарладаг ийм үед манай ард иргэд эвлэрч нэгдэж хамтарч ажилладаг хүлээцтэй байдаг, бас мундаг хамтарч ажиллаж байгааг дэлхий нийтэд ч харуулж байгаа.

 Тийм ч учраас бид нар өнөөдрийг хүртэл дотроо халдвар алдаагүй ийм байгаа юм. Тийм учраас манай ард иргэд бол зөв засаглаад, зөв мэдээлэл өгөөд хамтраад ажиллахад маш одоо өндөр хэмжээнд ажилласан гэдгийг би бас онцолж хэлье. Нэгдсэн Үндэсний Байгууллагын шугамаар, төрөлжсөн байгууллагуудын шугамаар бид нар нийтдээ 66 сая одоо долларын буцалтгүй тусламжийг босгож байгаа. Эндээс өнөөдөр 20-иод сая нь босоод зарцуулагдаж байна. Бусдыг нь бид нар босгох ийм шаардлагатай байна аа гээд Нэгдсэн Үндэсний Байгууллагын суурин зохицуулагч, Дэлхийн эрүүл мэндийн байгууллага бусад одоо төрөлжсөн байгууллагуудтай хамтраад ажиллаж байна. Энэ хүрээнд эхний тусгаарлах байртай холбоотой эмнэлгүүдийн тоног төхөөрөмжүүдийг шинэчлэх, сайжруулахтай холбоотой хөрөнгө мөнгүүдийн асуудал хамгийн сүүлд гэхэд бид нар Нэгдсэн Үндэсний Байгууллагын суурин төлөөлөгч зохицуулагчтай ярьж байгаад гадаадад байгаа иргэддээ зориулаад нэг сая долларыг жишээ нь тэр одоо хүрээнд шийдвэрлүүлье ээ гээд ингээд саналаа өгөөд явж байгаа юм. Нийт Сангийн яаман дээр одоо байж байгаа дүнг түрүүн төрийн Сангийн яамны төрийн нарийн бичгийн дарга хэлсэн. Нийт дүнг. Дотор нь аваад үзэх юм бол эмнэлгийн чадавхыг сайжруулах, техник, тоног төхөөрөмжийг сайжруулах чиглэлд нэлээн олон хөрөнгө мөнгөний асуудал шийдэгдсэн. Төсвийн алдагдлыг төсвийн дэмжлэг болгож, нэлээн хөрөнгө мөнгөний асуудлыг шийдвэрлүүлж байна. Мөн одоо энэ халдвар хамгааллын дэглэмийг сахихтай холбоотой, ариутгал, халдваргүйдлийн бодисоос эхлүүлээд хувийн хамгаалах хэрэгсэлтэй холбоотой бас нэлээн олон зүйлүүд энэ хүрээнд орсон. Тийм учраас яг мөнгөн дүнг нь Сангийн яамныхан хариулах байх. Сая Эдийн засгийн байнгын хорооны хуралдаан дээр асуултад хариулах гээд явчихлаа. Гишүүнд бас тусгайлан өгье.

 Энэ мөнгө бол Сангийн яамны вэб сайт дээр бол нээлттэй байгаа. Нийтдээ орж ирсэн 800 хэдэн сая доллар гээд нийт дүн нь байгаа. Түүнийгээ яг юу, юунд хаанаас орж ирсэн гэдэг нь бол тодорхой, эх үүсвэрүүд нь маш тодорхой явж байгаад. Сая Сангийн төрийн нарийн бичгийн дарга аа хариулж байгаад тэгээд Эдийн засгийн байнгын хороо руу орсон учраас яг аваад ер нь гишүүдэд. Энэ бол бас ард иргэдэд ч нээлттэй байгаа асуудал, шилэн дансан дээр. Тийм учраас үүнийг аль болох бид нар гаргаад нээлттэй та бүхэндээ өгчихье өө гэсэн ийм бодолтой байгаа гэдгийг бас онцолж хэлье ээ.

 **М.Оюунчимэг**: Баярлалаа. Гишүүд асуулт асууж, хариулт авч дууслаа.

 Үг хэлэх гишүүд байвал нэрээ өгье. Сарангэрэл гишүүнээр тасаллаа. Доржханд гишүүн.

 **Т.Доржханд**: Баярлалаа. Тэгэхлээр Улсын онцгой комисс, Шадар сайдад хэлэхэд бол энэ хүйтрэхээс өмнө гадаадад гацсан иргэдийгээ татаж авах асуудлыг эрчимжүүлэх хэрэгтэй. Бүгдийг нь авах хэрэгтэй. Тэгээд хүндрэлүүд байгааг ойлгож байна. Тухайлбал буудлын хязгаарлалтууд байх шиг байна. Эмч, сувилагч нарын асуудал байх шиг байна. Тэгэхдээ үүнийг зохион байгуулах боломж байна аа л гэж харж байгаа. Одоо тухайлбал 50 мянган төгрөг гэдэг хязгаарыг яаж тавьсан бэ гэж бодоод байгаа юм даа. Тэгээд зарим боломжтой хэсэг нь заавал тавин мянгад хязгаарлахгүйгээр илүү өндөр үнэтэй буудалд буух тэр боломжийг нь олгож болно шүү дээ.

 Хоёрдугаарт, улсын төсвөөс тодорхой хэмжээний татаас өгөх байдлаар энэ 50 мянгыг өсгөөд, энэ хүлээж авах буудлынхаа тоог, тусгаарлах байрныхаа тоог нэмэгдүүлэх ийм боломж бололцоог бол хайх хэрэгтэй.

 Дараа нь бол энэ гадаад орнуудад гацчихаад байгаа иргэддээ тусламж үзүүлэх асуудлыг маш тодорхой судалж байгаад шийдэх хэрэгтэй. Гурван зуун сая төгрөг чинь зуун мянган доллар шүү дээ. Тэгээд яаж байна? Ийм жаахан мөнгөөр чинь тэр хүмүүсийн асуудлыг шийдэх юм байна. Энэ тэр хүмүүсийн амьдрах зардал, энгийн зардал нь ядаж нэг хоол идэх зардал гээд. Ингээд улс болгонд чинь амьдралын өртөг нь ялгаатай байгаа шүү дээ. Тэгээд тэр бүр л бүрээр нь ингэж ангилж авч үзээд улсын төсөвт тодотгол хийж байгаа ийм үед бол оруулаач ээ, Гадаад хэргийн сайд аа. Тэгээд Монгол Улсад өнөөдөр монгол хүн нь чухал юм уу, аль эсвэл байшин бариад явдаг нь чухал юм уу гэдэг энэ шийдвэрээ бол гаргах хэрэгтэй. Үүгээр юу хэлэх гээд байна аа гэхээр тэр найман зуун далан сая доллароос дөрвөн зуун сая долларыг нь олон улсын байгууллагуудаас корона вирусийн хүндрэлийг даван туулахад төсвийн дэмжлэг гэж өгсөн байхгүй юу. Тэгээд тэр төсвийн дэмжлэг чинь уг нь бол энэ коронавирусийн хүндрэлийг даван туулахад зарцуулагдах ёстой болохоос биш сумын төвд хоёр километр зам барих, соёлын төвүүд барих, орон нутгийн оффисууд барих, сонгуульд зарцуулах ийм зорилгоор бол биш шүү, биш шүү. Гэтэл өнөөдөр нэг гурван зуухан сая төгрөг ингээд төсөвлөөд явж байгаа нь буруу байна гэж бодож байна. Тэгээд энийгээ бол одоо төсвийн тодотголдоо суулгаад явах хэрэгтэй.

 Мөн мэдээллээ тодорхой өгөх хэрэгтэй гээд, гацчихаад байгаа иргэд чинь хэзээ Монголдоо очих юм, тэр хүртэл өөрсдийгөө яаж одоо амьдрах боломжоо зохион байгуулах юм бэ гэдгээ тодорхой болгоход нь бид нар тус болох хэрэгтэй л дээ. Тийм болохоор энэ мэдээллээ нээлттэй өгөх шаардлагатай гэж тэр Баярсайхан гишүүний хэлдэгтэй би 100 хувь санал байна. Энэ дээр бол ажиллах хэрэгтэй байна.

 Эцэст нь хэлэхэд энэ хэвлэл мэдээллийн ажилтнуудыг Төрийн ордонд оруулахгүй байна гээд. Энэ дээр оруулаач ээ. Лдоо энэ шинэ парламент, Засгийн газар нь хэвлэл мэдээлэлд нээлттэй байхгүй бол болохгүй. Ялангуяа энэ коронагийн хүндрэлийн үед бол маш их бухимдал үүсдэг. Тэгээд энэ бухимдал хардалт сэрдэлтийг чинь энэ хэвлэл мэдээллээрээ дамжуулаад зөв мэдээлэл өгөхгүй бол алдаа гаргаад байгаа шүү дээ. Тухайлбал, саяын энэ найман зуун дал дээр дөрвөн зуун саяыг нь юунд зарцуулчихав аа гээд л бөөн хүмүүс. Ингээд бухимдалтай аа.

 Нөгөө талд, тухайлбал дөнгөж саяхан Үндсэн хуулийн 6.2-оос болоод бид нар одоо газар нутгаа харийнханд зарах гээд байна аа гээд ингээд буруу мэдээлэл яваад, үр дүнд нь энэ юу болсон юм бэ гэхээр айхтар тийм зөрчилтэй асуудал биш л байхгүй юу. Айхтар хүмүүс авлига авсан асуудал байхгүй шүү дээ. Гэхдээ зүгээр мэдээллээ өгөөгүйгээс болсон байна аа гэж. Тэгэхлээр энэ хэвлэл мэдээлэлд илүү нээлттэй хандмаар байна. Тэгээд гишүүд шаардлагаа тавина. Иргэд бас шаардлагаа бас тавьж байгаа. Тэгээд мэдээж өнөөдрийн тодорхой түвшинд бол сайн ажиллаж байгаа. Үүнийгээ ингээд бид сайн ажиллаж байгаа. Ганцхан Монгол улс л өнөөдөр нэвтрүүлээгүй гээд ингээд ярих юм бол бас биш шүү. Африкийн маш олон орнууд нэвтрүүлээгүй байгаа шүү. Тэгээд бусад улсуудын мэдээлэлтэй харьцуулаад, тэгээд бодит мэдээллээ иргэддээ өгөөд явах нь бол зүйтэй байх. Тэгээд үйл ажиллагаагаа эрчимжүүлээрэй гэж хүсье. Баярлалаа.

 **М.Оюунчимэг**: Доржханд гишүүнд баярлалаа. Бат-эрдэнэ гишүүн.

 **Б.Бат-Эрдэнэ**: Баярлалаа. Би 3 зүйл хэлье. Нэгдүгээрт,энэ халдварт цар тахлын аюул занал хүн төрөлхтнөөс холдоогүй байгаа. Тийм учраас манай улс одоо энэ урьдчилан сэргийлэх, хамгаалах, энэ ажил арга хэмжээнийхээ хүрээнд энэ халдвар хамгааллаас яаж, одоо энэ ямар журмаар одоо мөрдөх юм бэ гэдэг нэг юмаа тодорхой болгох хэрэгтэй байх. Одоо тухайлбал Улсын Их Хурал дээр гэхэд бид ноднингоос эхлээд л, одоо энэ оны өмнөөс эхлээд бид нар нь энэ маскны хэрэглээтэй холбоотой асуудлыг нэг талд нь гаргаж чадахгүй бол өнөөдөртөө хүрч байгаа даа. Өнөөдөр ч гэсэн одоо жишээлэх юм бол ер нь маск хэрэглэдэг хүн Их Хурлын энэ хүрээнд тун цөөрөөд л байгаа юм. Тэгэхээр энийг одоо яг нэг тодорхой болгомоор байгаа юм.

 Одоо бид нарт ингээд маск байдаг. Тэгэхдээ үүнийг зүүх үү, үгүй юу гэдгээ нэг тодорхой журамлаж өгөхгүй бол энэ чинь болохгүй байна. Нэгдүгээрт. Иргэд бол үнэхээр одоо энэ халдвар хамгааллын дэглэмийг бол сайн сахиж байгаа шүү дээ. Тийм учраас энэ онцгой нөхцөл байдалд ард иргэд маань төр засагтайгаа бүхий л түвшний байгууллагуудтай хамтарч өнөөдрийг хүртэл одоо энэ түвшинд ажиллаж байгаа гэдэгтэй бол санал нэг. Бүх хүмсүүдэд бүгдэд нь одоо баяр талархал би бас түрүүн дэвшүүлсэн хүмүүсүүдээ адилхан одоо дэвшүүлэх ёстой гэж бодож байгаа.

 Дээр нь энэ онцгой нөхцөлд яг нүүр тулж ажиллаж байгаа Улсын онцгой комисс гээд л би хэлье л дээ. Тэнд багтаж байгаа энэ эрүүл мэндийг хамгаалах, мэргэжлийн хяналт, цагдаа, онцгой байдал, өөр ямар байгууллага юм байдаг юм. Тэр хүмсүүдийн нийгмийн хамгаалал, баталгааг цалин хөлс, урамшуулалтай холбоотой асуудлыг шийдэхээр авсан энэ арга хэмжээгээ сулруулахгүй ээ. Үргэлжлүүлээд одоо авах хэрэгтэй гэсэн нэг ийм саналыг хэлэх гээд байгаа юм.

 Дараагийн нэг зүйл бол энэ эдийн засгаа дэмжихтэй холбоотой. Түрүүн бол энэ чинь одоо багагүй хөрөнгө мөнгийг бол бид нар гаргасан. Тэгээд энэ маань одоо яг эзэндээ очиж байна уу, үр дүнгээ өгч байна уу гэдэг дээр одоо тодорхой бас дүгнэлт хийж үзэх хэрэгтэй байх аа. Түрүүн ноолуур худалдан авах аж ахуйн нэгжүүдэд зуун далан тэрбум төгрөгийг Хөгжлийн банкнаас одоо Засгийн газрын шийдвэр гараад ингээд арилжааны банкуудаар дамжуулаад олгогдож байгаа ингэж хэлсэн. Гэтэл одоо яг энэ дээр хэдэн хувь нь одоо олгогдсон юм бэ. Тэр авсан аж ахуйн нэгжүүд үр дүнтэй юм хийж чадав уу, үгүй юу. Өнөөдөр би ганцхан жишээ хэлье. Хэнтий аймгийн Өмнөдэлгэр сумын ноолуурыг одоо авна гээд хамгийн түрүүнд авсан Наранзолбоот гэж компани байна. Тэр ажлыг би гурван сар одоо тэр ажлыг хөөцөлдөж байгаа юм. Одоо өнөөдөр ч гэсэн 30 гаруй иргэн, малчдын ноолуурын мөнгөтэй асуудлыг шийдээгүй. Тэгээд одоо тэр компанийнхан юу гэж ярьж байгаа вэ гэхээр, Хөдөө аж ахуйн яам, Их Хурлын гишүүн одоо битгий оролц оо гээд ингээд яриад байгаа байхгүй юу. Одоо бид энэ малчидтайгаа бид өөрсдөө учраа олно оо гэж. Тэгээд тэр үндсэндээ малчдын ноолуурын мөнгийг нь өгөхгүй. Тэгээд тэр чигээр нь зэлрүүлээд, ингээд сүүлд нь шүүхээр явах, хэдэн жил одоо явах. Тэгээд эцсийн дүндээ малчид хохирох нэг ийм нөхцөл байдал бий болчхоод байгаа юм. Би ганцхан жишээ хэлж байгаа юм. Энэ мэт зүйл дээр одоо анхаарч үзэх.

 Дараагийн нэг юм бол одоо Засгийн газар онцгой арга хэмжээнүүд авсан. Энэ хүнд нөхцөл байдалд одоо иргэд, аж ахуйн нэгжүүдээ дэмжих багц арга хэмжээ авсан. Энэ арга хэмжээ хэвээрээ одоо үргэлжилнэ биз дээ. Одоо тухайлбал ажлын байраа хадгалсан аж ахуйн нэгжүүдэд ажиллагсдад нь хоёр зуун мянган төгрөгийн дэмжлэг өгч байгаа. Энэ бол одоо том дэмжлэг. Олон иргэд, аж ахуйн нэгжүүдтэй уулзаж, орон нутагт явж байхад бол энэ талаар одоо талархалтай байгаа. Үүнийг би бас тодруулаад хэлчихье гэж бодож байгаа юм.

 Дараагийн нэг хамгийн сүүлд хэлэх юм бол дэлхий нийтээрээ ийм хүнд нөхцөл байдалд байхад бололцоотой улс орнууд, олон улсын одоо санхүүгийн байгууллагуудаас энэ бага буурай бас эрсдэлтэй байгаа ийм улс орнуудад олгох зээл, тусламж, буцалтгүй тусламж байгаа. Нэн хөнгөлөлттэй урт хугацаатай зээл байгаа. Тэгээд ийм зүйлүүдийг хурдан шуурхай олж авах талаас сонгуулиас өмнө бол Сангийн яам, Засгийн газраас бол хэд, хэдэн шийдвэрүүдийг энэ холбогдох Их Хурлын байнгын хороодуудаар гаргуулж байсан. Тэгэхээр үүнийгээ одоо үргэлжлүүлээд нэн даруй баталгаажуулж аваад ингээд одоо ашиглах ийм ажил дээр бас нэлээн анхааралтай явах ёстой байх гэсэн ийм саналуудыг би хэлье ээ гэж ингэж бодсон юм. Ингээд мэдээлэл өгч байгаа та бүхэндээ баярлалаа. Энд ирсэн одоо гол ажил хариуцаж байгаа бүх хүмсүүдэд та нарт одоо амжилт хүсье. Улам хариуцлагатай, ил тод нээлттэй ажиллаарай.

 **М.Оюунчимэг:** Баярлалаа. Сэргэлэн гишүүн.

 **Ц.Сэргэлэн**: Баярлалаа. Манай Засгийн газар, Улсын онцгой комисс сайн ажиллаж байгаа, маш сайн туршлага хуримтлуулж байгаа гэж би ойлгож байгаа юм. Тэгээд хүн ам цөөхөн, өндөр технологи төдийлөн хөгжөөгүй манай орны хувьд бол энэ цар тахал мэтийн аюул бол ерөөсөө шууд оршин тогтнохын аюулгүй байдалд сөрөг нөлөө үзүүлж байгаа юм. Ороод ирвэл яах вэ гэдгийг хүн болгон мэдэж байгаа. Хүн ам цөөхөн манай орны хувьд үнийг алдвал ерөөсөө монгол улс оршин тогтнох уу, эс оршин тогтнох уу гэдэг асуудал л тулгарна. Тэгэхлээр энэ нөхцөл байдал бол онцгой нөхцөл байдал юм аа. Энэ удаагийн үүсээд байгаа энэ томоохон нөхцөл байдалд ажиллаж байгаа манай Засгийн газар, онцгой комиссын туршлага, сайн туршлага сургамж. Тэгэхлээр бид цаашдаа яах вэ гэдгийг бас бодмоор юм шиг байгаа юм. Тэгэхлээр энэ цар тахлын ард бид гарч л таараа, гарах байх.

 Тэгэхлээр энэ үед ажилласан энэ үйл ажиллагаандаа маш сайн дүгнэлт хийх хэрэгтэй гэж би хэлэх гээд байгаа юм. Яагаад гэвэл бид цаашдаа энэ цар тахалтай эн дүйцэхүйц магадгүй үүнээс ч илүү хор хөнөөлтэй ийм нөхцөл байдалтай учирч болзошгүй. Ийм үед яах вэ гэдэг энэ төрийн бодлогыг бид одооноос боловсруулж бэлтгэж байх ёстой. Тэгэхлээр энд энэ төрийн бодлогыг боловсруулахад онцгой анхаарах шаардлагатай юм болов уу гэж би боддог юм. Тухайлбал, энэ онцгой нөхцөл байдал үүссэн үед энэ мэт төрийн тусгай байгууллагууд, үндэсний аюулгүй байдлыг хангах тусгайлсан чиг үүрэг бүхий байгууллагуудын яг ийм нөхцөл байдалд ажиллах чиг үүргийг нь хуулиар л тогтоож өгөх ёстой. Энэ бол шууд эрсдэл рүү ордог л ийм л нөхцөл байдал, тушаал, гүйцэтгэл хоёр л явдаг зарчим энд бол. Үгүй гэх, чадахгүй гэх ийм эрх мэдэл байхгүй. Ийм нөхцөл байдалд өнөөдөр ч ажиллаж байгаа. Энийг бид харин хууль эрх зүйн талаас нь баталгаажуулж өгөх ёстой. Энэ бол аюулгүй байдлыг хангах чиглэлийн тусгайлсан чиг үүрэг бүхий байгууллагуудын хувьд бол хэрэгжүүлээд явдаг. Гэхдээ ийм онцгой нөхцөл байдлын үед хариуцлага, урамшуулал хоёр яах вэ гэдгээ бодох ёстой. Нийгмийн баталгааг нь яах вэ гэдгийг бодох ёстой юм. Ер нь хариуцлага бол хэд дахин хатуу байх ёстой. Урамшуулал мөн адилхан нийгмийн баталгааг нь хангах чиглэлд байх ёстой гэж би боддог юм. Яагаад гэвэл ямар нэгэн тайлбаргүйгээр эрсдэл рүү орж байгаа хүнийг төр эргүүлээд энэ эрсдэлийг нь баталгаа болгож, нийгмийн баталгааг нь хангаж өгөх ёстой. Магадгүй цалин хангамжийг нь ердийн үеийнхээс хэд дахин нэмэгдүүлж өгдөг, ажилласан жилийг нь хэд дахин хугацааг нь тооцож нэмж өгдөг. Иймэрхүү жишээнүүд байж болохгүй юм уу.

 Эрүүл мэндийн байгууллагын ажилтнууд энгийн ажилтнууд, үйлчилгээний ажилтнууд өнөөдөр тэгэхэд ийм нөхцөл байдалд эд нар маань ажиллаж байгаа юм. Тэгвэл эрүүл мэндийн байгууллагын ажилтнуудыг яг ийм нөхцөл байдалтай тулгарсан үед төрийн тусгай албадын статустай болгох. Энэ статусын хэмжээнд нь нийгмийн баталгааг нь хангаж өгдөг болгох гэх мэт эрх зүйн зохицуулалтууд хэрэгтэй байна аа. Нөөцийн сангийн тухай асуудал яг ийм үед ашигладаг. Зөвхөн үндэсний аюулгүй байдлын зөвлөлөөс эсвэл Улсын Их Хурлаас шийдвэр гарч, лацыг нь задалдаг ийм нөөцийн сан бидэнд хэрэгтэй болж байна. Энэ нөөцийн сангийн эх үүсвэр нь тогтвортой байх ёстой. Зөвхөн нэг юмнаас үүсдэг. Тэгээд тэр нь үргэлж баяжиж байдаг. Хэрвээ ийм байх юм бол бид нар одоо энэ гадаадад байгаа иргэдээ ямар ч асуудалгүй аваад л ирнэ шүү дээ. Гадаадын томоохон авиа компаниудыг хөлслөөд нэг дор хамаа алга, нэг сарын дотор ч бүгдийг нь аваад л ирнэ шүү дээ. Үнэгүй аваад ирнэ. Тэгэхлээр энийг бид нар цаашдаа бодох ёстой юм. Тэгэхлээр энэ эрх зүйн актыг боловсруулах талаар Улсын онцгой комисс, Шадар сайд, онцгой байдлын удирдлагын түвшинд би санал солилцож, дэлгэрэнгүй ярилцвал яасан юм бэ гэсэн ийм бас саналыг та бүхэндээ уламжилж байна.

 Одоо бол бидэнд Гамшгийн тухай хууль, Онцгой байдлын тухай хууль хоёр байгаа. Энэ дотроос яг энэ нөхцөл байдалтай холбож үзэхэд их төвөгтэй байгаа шүү. Онцгой нөхцөл байдлын энэ асуудлыг бид нар хуульчлах ёстой. Бодлого олгох ёстой. Тэгээд энэ дотроо өнөөдрийн яриад байгаа бидэнд тулгараад байгаа энэ хүндрэл бэрхшээлүүдийг хэрхэн шийдэх вэ гэдэг бүх асуудлыг тусгаж, эрх зүйн орчныг нь бий болгоод, тайван цагт бид нар энийгээ бэлдчихсэн байх ёстой гэж. Би бол ийм л саналтай байгаа хүн. Тэгэхлээр энэ дээр яг энэ чиглэлийг хариуцсан ийм чиг үүрэг бүхий манай Шадар сайдын ажлын алба, Онцгой комисс, дээр нь би Онцгой байдлын ерөнхий газрын удирдлагын түвшинд ярих нь зүйтэй болов уу гэсэн ийм бодомжтой яваагаа бас. . ./хугацаа дуусав/.

 **М.Оюунчимэг**: Сарангэрэл гишүүн.

 **Д.Сарангэрэл**: Хагас жил гаруй хугацаанд энэ коронагийн эсрэг баг болон онцгой комисст бас ажиллаж байсны хувьд зарим нэг зүйлээр байр сууриа илэрхийлье гэж бодож байгаа юм. 8-9 зуун сая долларын асуудал яригдаад байгаа юм. Одоогоор бол энэ их хэмжээний мөнгийг бол зарцуулсан зүйл байхгүй. Төсвийн дэмжлэг, санхүүгийн дэмжлэг гээд одоогоор 316 сая долларын асуудал ингээд шийдэгдээд явж байгаа. Нэлээд хэсэг нь, талаас илүү хувь нь бол яриа хэлэлцээний түвшинд явж байгаа шүү. Бусад одоо гадаад орныг дэмжлэг гэвэл 4 сая гаруй доллар. Энэ нь бэлэн мөнгө гэхээсээ илүүтэй одоо бээлий, малгай, халаад маск гэдэг юм уу. Энэ хэлбэрээр яваад ингээд хяналттай явж байгаа. Одоо ч гэсэн би одоо энэ үйл ажиллагаа үргэлжилж байгаа гэж ингэж бодож байна.

 Хоёрдугаарт, иргэдээ татах үйл ажиллагааг улам бүр эрчимжүүлье гэдэгтэй санал нэг байна. Үнэхээр одоо хүний газар, хоол, байрны мөнгөгүй хүндхэн байгаа иргэдээ бол одоо татах ажлыг бол эрчимжүүлэх ийм шаардлагатай. Үүнийг бол би хийгээд явж байгаа гэж бодож байгаа. Содбаатар шадар сайдаар ахлуулсан манай онцгой комиссынхон. Энэ дээр бол нэлээн үр дүнтэй ажиллаж байгаа гэж бодож байгаа.

 Гуравдугаарт, энэ байр, хоолны чанартай холбоотой асуудал дээр манай онцгой комисс бас нэлээн зохион байгуулалттай ажиллах ийм шаардлага байгаа. Сая Шадар сайдын үгэнд бол нэлээд сэтгэл эмзэглүүлсэн нэг зүйл гарлаа. Энэ коронавирустэй холбоотой голомтод ажиллаж байгаа, төрийн албан хаагчид урамгүй болж байгаа, сульдсан ядарсан байдалтай байгаа гэдэг. Энэ бол ноцтой үг шүү. Тийм учраас бол энэ хүмүүсийн ар гэрт нь анхаарах, ажил хөдөлмөрийг нь үнэлэх, шагнал урамшууллыг нь өгөх гэдэг дээр бол миний байр суурь хатуу байгаа. Үүнийг бол хүн болгон ярих ёстой. Хэрвээ бол зүгээр нэг онцгой комиссын юм уу, Засгийн газрын хэдэн дарга, цэргийн тухай асуудал биш. Энд өдөр, шөнөгүй ажиллаж байгаа төрийн албан хаагчдын асуудлыг ярьж байгаа юм шүү дээ. Тийм учраас бол энийг бол анхаарах ёстой. Корона вирусийн аюул ард биш урд байгаа. Үүнийг бид мартаж болохгүй ээ. Дэлхийн эрүүл мэндийн байгууллагын нэг зүйлийг зөвлөж байгаа. Улс орнууд эв нэгдэл, олон улсын хамтын ажиллагааны үр дүнд энэ шинэ вирус, шинэ хүчний ард гарна аа гэж. Тийм учраас бол энэ корона вирустэй холбоотой асуудлаар улс төржиж ердөө болохгүй, мэдээлэл ил тод бодитой байх ёстой. Үүнтэй холбоотойгоор би Одонтуяа гишүүн гараа явчихлаа. Нэг зүйлийг хэлье. Одонтуяа гишүүн Улсын онцгой комиссын гишүүдийг авлигатай холбогдуулан энэ хууль хяналтын байгууллагад өгсөн. Улсын онцгой комисст Монгол Улсын Шадар сайд, бүх яамдын сайд нар, Цагдаагийн ерөнхий газрын гэх мэтчилэн 5 генерал орсон ийм том бүрэлдэхүүн байдаг. Тэгээд гадаадаас тусгай чиг үүргийн онгоцоор ирж байгаа иргэдтэй холбогдуулан онцгой комиссын гишүүд авлига авсан тухай асуудал яригдаж байна шүү дээ. Тэгээд ерөнхийдөө энэ тогтоогдоогүй гэдэг зөөлөн хэлчихнэ билээ, Шадар сайд. Нэг бүрчлэн тухайлбал, одоо улсын онцгой комиссын гишүүн Сарангэрэл тусгай чиг үүргийн онгоцоор ирж байгаа хэн гэдэг иргэнээс хэдэн төгрөгийн авлига авсан бэ гэдгийг та тодруулж, энийг бол олон нийтэд мэдээлэх, шаардлагатай. Авсан бол хариуцлага тооцох ёстой. Яагаад гэвэл ард иргэд маань итгэлгүй болно. Гадаадаас ирж байгаа мөнгөгүй төгрөггүй болчихсон, хоолны мөнгө орон байргүй болчихсон, иргэдээсээ хахууль авч эх орондоо ирүүлдэг ийм одоо улсын онцгой комиссын комиссын гишүүн байж таарахгүй. Үүнийг бол нэг хүн бүрээр нь тодруулж, бид олон нийтэд одоо мэдээлэх шаардлагатай гэж ингэж бодож байна.

 Түүнээс гадна Улсын онцгой комисс, Засгийн газар сайн ажиллаж байгаа нь одоо авлига авч болно гэсэн үг биш ээ гэж хэлээд гарлаа шүү дээ. Тэгэхээр энэ бол авлига авсан болж таарч байна. Тийм учраас бол энэ мэдээллийг олон нийтэд зөв өгөх ёстой. Ард иргэд маань итгэлгүй болох, энэ мэдээлэл ташаа явах юм бол улс орон, ард иргэд маань эв нэгдлээр олон улсын хамтын байгууллагатай хамтарч энэ аюулын ард гарах, нөгөө зорилт, зорилго зорилгод маань ямар нэгэн гажуудал үүсэх учраас би мэдээллийн ил тод, бодитой байдлыг хангах чиглэлд Улсын онцгой комисс онцгойлон анхаарч ажиллаарай гэдгийг хүсэж байна аа. Баярлалаа.

 **М.Оюунчимэг**: Баярлалаа. Ингээд 2020 оны 8 дугаар сарын 17-ны өдрийн Улсын Их Хурлын чуулганы нэгдсэн хуралдааны үеэр Улсын Их Хурлын даргын зүгээс өгсөн чиглэл болоод Монгол Улсын Шадар сайд, Улсын онцгой комиссын дарга Содбаатарын хүсэлтийн дагуу бид нар Аюулгүй байдал, гадаад бодлогын байнгын хороо, Нийгмийн бодлогын байнгын хороон дээр мэдээлэл сонслоо.

 Маш тодорхой мэдээллүүдийг цаг үеийн асуудлаар хийлээ. Мөн холбогдох бүх хүмүүс нь 17 гишүүн асуулт асууж, хариулт авч, 5 гишүүн үг хэллээ. Энэ бүхэнд бас тодорхой хариулж оролцсон Улсын онцгой комиссын хамт олон, Монгол Улсын Шадар сайд, мэдээлэл хийсэн сайд нарт маш их баярлалаа. Тэгээд анхаарах зүйлүүдийг гишүүд маш тодорхой ярилаа. Нэгдүгээрт бид ковидын энэ эхний цар тахлын үеийг бол амжилттай даван туулж, Монгол Улс бас төр засагтай юм байна, улс эх орон гэж байдаг юм байна, хөрөнгө мөнгийг зарцуулбал, бас юунд чухал зарцуулж, үр дүнд хүрч болдгийг, иргэд нь дүрэм журмыг дагаж мөрдөж улс орон ямар эмх цэгцтэй байж болохыг Монгол улс бол харуулж чадсан. Сүүлийн 25 жилд анх удаагаа ариутгал халдваргүйжүүлэлт гэж явдгийг үзлээ гээд маань энэ гэр хорооллын иргэд энийг маш их талархаж байсан.Нийслэл Улаанбаатар хотын автобусны буудлууд үйлчилгээний газруудад ариутгал, халдваргүйжүүлэлт бол маш жигд хийгдэж байгаа энэ ажлуудыг битгий орхигдуулаарай.

 Одоо төсвийн тодотгол болоод цаашид тусгах хөрөнгө мөнгөндөө энэ ариутгал халдваргүйжүүлэлтийн ажлыг үргэлжлүүлээрэй гэж иргэд захисан. Энэ захиас зөвлөгөөнүүд бас Нийгмийн бодлогын байнгын хороо болон гишүүдэд их ирж байгаа. Тэгэхээр үүнийг бас та бүхэн анхаараарай гэж хэлье. Тэгээд хамгийн гол асуудлууд бол урд байна аа гээд өнөөдөр үг хэлсэн бүх гишүүд хэллээ. Өөрөөр хэлбэл, ковит цар тахлын хоёрдугаар үе ирэх буюу нэлээд ноцтой асуудлууд байгааг дэлхий дахинд анхааруулж байгаа учраас энд бэлэн байж ажиллах.

 Хоёрдугаарт нь, одоо бас томуугийн улирал гээд манайд бүр одоо арван нэгэн сарын сүүлээс эхлээд л томуугийн улирал эхэлдэг. Тэгэхээр энд бэлэн байх бэлтгэл ажлыг сайн хангах, үүнтэй холбоотой. Энэ ковид цар тахлын хоёрдугаар үе болоод томуугийн улирал гээд улсын онцгой комисс та бүхэнд бол маш их ачаалал улам ирнэ. Тэгэхээр үүнтэй холбоотой эрх зүйн асуудлуудаа яаралтай Улсын Их Хуралд орж ирж батлуулах энэ саналыг өнөөдөр үг хэлсэн гишүүдийн дийлэнх нь хэллээ. Тэгэхээр та бүхэн маань энд анхаарч, асуудлуудаа энэ намрын чуулган эхлэнгүүт оруулж ирвэл Нийгмийн бодлогын байнгын хороо, Эюулгүй байдал, гадаад бодлогын байнгын хороо болоод Улсын Их Хурал цаг алдалгүй, шуурхай та бүхнийгээ дэмжээд хэлэлцэн шийдвэрлэх болно оо гэдгийг бас хэлье ээ гэж бодож байна.

 Тэгээд маш гол зүйл нь өнөөдрийн мэдээллийн үнэн, бодитой мэдээллийг бүх иргэд ард түмэндээ өгсөн нь бол чухал байлаа. Тэгэхээр энэ ковид цар тахал энэ өвчнөөрөө бол улс төр хийх юм уу, худал бодит мэдээллийг түгээж болохгүй үнэн бодит мэдээлэл байх ёстой. Тэгэхээр энэ үүднээсээ сая Шадар сайд, Улсын онцгой комиссын дарга хэллээ. Энэ зарцуулагдаж байгаа болоод босгож байгаа хөрөнгө мөнгөний талаарх бодит мэдээллүүдийг цахим дээр цаашдаа ер нь тавьж байя. Улсын Их Хурлын гишүүд болоод иргэддээ энэ мэдээллүүдийг одоо нээлттэй өгч байна аа. Ер нь ч бол бас ингэж ирсэн гээд хэлж байна. Энийг бол тогтмолжуулах шаардлагатай байгаа. Тэгэхээр энэ бүх асуудлуудыг та бүхэн маань хэрэгжүүлж ажиллахыг бас өнөөдрийн энэ хуралдаанаас та бүхэндээ чиглэл болгон хэлье гэж бодож байна.

 Ингээд ирсэн бүх гишүүддээ баярлалаа. Мэдээлэл өгч, оролцож асуултад хариулсан Улсын онцгой комиссынхонд баярлалаа. Хуралдаан дууслаа

 ДУУНЫ БИЧЛЭГЭЭС БУУЛГАСАН:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН